**УЛСЫН ИХ ХУРЛЫН 2012 ОНЫ НАМРЫН ЭЭЛЖИТ**

**ЧУУЛГАНЫ 2013 ОНЫ 01 ДҮГЭЭР САРЫН 10-НЫ ӨДРИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | Баримтын агуулга | Хэдээс хэдэд |
| 1 | Хэлэлцэх асуудал | 1-2 |
| *2* | *Гар тэмдэглэл* | 3-17 |
| *3* | ***Соронзон бичлэг:***   1. Шүүх байгуулах тухай хуулийн (Шинэчилсэн найруулга) болон “Шүүгчийн орон тоо батлах тухай” Улсын Их Хурлын тогтоолын төслүүд (хэлэлцэх эсэх асуудал үргэлжилнэ) 2. “Хууль, тогтоолын төслүүд буцаах тухай” Улсын Их Хурлын тогтоолын төсөл. 3. “Улсын Их Хурлын даргын ажлын хэсгийн орон тоог батлах тухай” тогтоол хүчингүй болсонд тооцох тухай Улсын Их Хурлын тогтоолын төсөл. 4. Төрийн албаны зөвлөлийн даргыг чөлөөлөх, томилох тухай асуудал 5. Хадгаламжийн даатгалын тухай, Аж ахуйн нэгжийн орлогын албан татварын тухай хуульд нэмэлт оруулах тухай, Даатгалын тухай хуульд нэмэлт, өөрчлөлт оруулах тухай, Иргэний хуульд нэмэлт оруулах тухай, Банкны тухай хуульд нэмэлт оруулах тухай, Төв банк (Монголбанк)-ны тухай хуульд өөрчлөлт оруулах тухай, Банкин дахь мөнгөн хадгаламжид баталгаа гаргах тухай хуульд өөрчлөлт оруулах тухай хуулийн төслүүд, “Хадгаламжийн даатгалын тухай хуулийг хэрэгжүүлэх зарим арга хэмжээний тухай” Улсын Их Хурлын тогтоолын төсөл (эцсийн хэлэлцүүлэг) 6. Монгол Улсын Их Хурлын тухай хуульд өөрчлөлт оруулах тухай хуулийн төсөл (Монгол Улсын Ерөнхийлөгчөөс өргөн мэдүүлсэн, анхны хэлэлцүүлэг) 7. Шүүхийн тухай багц хуулийг дагаж мөрдөх журмын тухай, Монгол Улсын шүүхийн тухай хуульд нэмэлт, өөрчлөлт оруулах тухай, Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Хуульчийн эрх зүйн байдлын тухай хуульд нэмэлт, өөрчлөлт оруулах тухай, Эвлэрүүлэн зуучлалын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчийн эрх зүйн байдлын тухай хуульд өөрчлөлт оруулах тухай хуулийн төслүүд (Монгол Улсын Ерөнхийлөгчөөс өргөн мэдүүлсэн, анхны хэлэлцүүлэг) 8. Төрийн нууцын жагсаалт батлах тухай хуульд өөрчлөлт оруулах тухай хуулийн төсөл | 18-21  22-28  28-31  31-61  61-71  71-77  77-84  84-90 |
| *4* | ***Санал хураалт*** | 91-125 |

***Монгол Улсын Их Хурлын 2012 оны намрын ээлжит чуулганы 2013 оны 01 дүгээр сарын 10-ны өдөр (Пүрэв гариг)-ийн нэгдсэн хуралдаан 10 цаг 45 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.***

Улсын Их Хурлын дарга З.Энхболд ирц, хэлэлцэх асуудлын дарааллыг танилцуулж, хуралдааныг даргалав.

Өглөөний нэгдсэн хуралдаанд ирвэл зохих 74 гишүүнээс 63 гишүүн ирж, 85.1 хувийн ирцтэй байв. Үүнд:

***Чөлөөтэй:*** Ч.Алтанхуяг, М.Батчимэг, С.Баярцогт.

***Өвчтэй:*** З.Баянсэлэнгэ, Я.Содбаатар, Ш.Түвдэндорж, Б.Чойжилсүрэн.

***Тасалсан:*** Ё.Отгонбаяр,О.Содбилэг, Д.Тэрбишдагва, Ж.Эрдэнэбат.

***Хоцорсон:*** Д.Арвин-0:30, О.Баасанхүү-0:50, Су.Батболд-0:50, С.Батболд-1:20, Х.Баттулга-0:40, Г.Батхүү-0:50, Д.Батцогт-0:40, Г.Баярсайхан-0:50, Б.Болор-0:50, С.Ганбаатар-0:40, Д.Ганбат-0:50, Р.Гончигдорж-0:50, Ц.Дашдорж-0:50, Б.Наранхүү-2:00, Ц.Нямдорж-0:50, С.Оюун-0:40, Ц.Оюунбаатар-0:50, Д.Оюунхорол-1:00, Ч.Сайханбилэг-0:40, Д.Сарангэрэл-0:40, Ч.Улаан-0:50, Г.Уянга-0:40, Ч.Хүрэлбаатар-0:50, Ц.Цолмон-0:50, Ж.Энхбаяр-2:00, С.Эрдэнэ-0:50.

***Нэг. Шүүх байгуулах тухай хуулийн (Шинэчилсэн найруулга) болон “Шүүгчийн орон тоо батлах тухай” Улсын Их Хурлын тогтоолын төслүүд (хэлэлцэх эсэх, үргэлжлэл)***

Хэлэлцэж буй асуудалтай холбогдуулан Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, зөвлөх Ж.Бямбадулам, Хууль зүйн байнгын хорооны зөвлөх Б.Баасандорж, референт Г.Нямдэлгэр нар байлцав.

**З.Энхболд:** -Шүүх байгуулах тухай хуулийн шинэчилсэн найруулгын төсөл болон “Шүүгчийн орон тоо батлах тухай” Улсын Их Хурлын тогтоолын төслүүдийн хэлэлцэх эсэх асуудлаар санал хураая.

Зөвшөөрсөн 38

Татгалзсан 11

Бүгд 49

77.6 хувийн саналаар хэлэлцэх нь зүйтэй гэж үзлээ.

Дээрх хуулийн төслийг анхны хэлэлцүүлэгт бэлтгүүлэхээр Хууль зүйн байнгын хороонд шилжүүллээ.

***Уг асуудлыг 10 цаг 55 минутад хэлэлцэж дуусав.***

***Хоёр. “Хууль, тогтоолын төслүүд буцаах тухай” Улсын Их Хурлын тогтоолын төсөл***

Хэлэлцэж буй асуудалтай холбогдуулан Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, ахлах зөвлөх С.Доржханд, Хууль зүйн байнгын хорооны зөвлөх Б.Баасандорж, референт К.Пүрэвсүрэн нар байлцав.

Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Р.Бурмаа танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн С.Бямбацогт, Н.Энхболд, Д.Лүндээжанцан нарын асуусан асуултад Улсын Их Хурлын гишүүн Р.Бурмаа, А.Бакей нар хариулж, тайлбар хийв.

**З.Энхболд:** -“Хууль, тогтоолын төслүүд буцаах тухай” Улсын Их Хурлын тогтоолын төслийг баталъя гэсэн саналаар санал хураая.

Зөвшөөрсөн 41

Татгалзсан 19

Бүгд 60

68.3 хувийн саналаар тогтоол батлагдлаа.

***Уг асуудлыг 11 цаг 20 минутад хэлэлцэж дуусав.***

***Гурав. “Улсын Их Хурлын даргын ажлын хэсгийн орон тоог батлах тухай” тогтоол хүчингүй болсонд тооцох тухай Улсын Их Хурлын тогтоолын төсөл.***

Хэлэлцэж буй асуудалтай холбогдуулан Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, Байнгын хороодын ажлын албаны дарга Д.Одсүрэн, Төрийн байгуулалтын байнгын хорооны зөвлөх О.Тунгалаг, референт С.Энхцэцэг нар байлцав.

Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн А.Бакей танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Су.Батболд, Б.Бат-Эрдэнэ нарын асуусан асуултад Улсын Их Хурлын гишүүн А.Бакей, З.Энхболд нар хариулж, тайлбар хийв.

**З.Энхболд:** -“Улсын Их Хурлын даргын ажлын хэсгийн орон тоог батлах тухай” тогтоол хүчингүй болсонд тооцох тухай Улсын Их Хурлын тогтоолын төслийг баталъя гэсэн саналаар санал хураая.

Зөвшөөрсөн 37

Татгалзсан 20

Бүгд 57

64.9 хувийн саналаар тогтоол батлагдлаа.

Дээрх тогтоолын эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх тогтоолын эцсийн найруулгыг сонсов. (11:27)

***Уг асуудлыг 11 цаг 27 минутад хэлэлцэж дуусав.***

***Дөрөв. Төрийн албаны зөвлөлийн даргыг чөлөөлөх, томилох тухай асуудал.***

Хэлэлцэж буй асуудалтай холбогдуулан Ерөнхийлөгчийн хуулийн бодлогын зөвлөх Ч.Өнөрбаяр, Төрийн албаны зөвлөлийн дарга Д.Зүмбэрэллхам, нэр дэвшигч Б.Цогоо, Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, Байнгын хороодын ажлын албаны дарга Д.Одсүрэн, Төрийн байгуулалтын байнгын хорооны зөвлөх О.Тунгалаг, референт С.Энхцэцэг нар байлцав.

Монгол Улсын Ерөнхийлөгчийн саналыг Ерөнхийлөгчийн хуулийн бодлогын зөвлөх Ч.Өнөрбаяр, Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Р.Бурмаа нар тус тус танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Су.Батболдын асуусан асуултад Улсын Их Хурлын гишүүн А.Бакей хариулж, тайлбар хийв.

Улсын Их Хурлын гишүүн С.Эрдэнэ, Г.Баярсайхан, Су.Батболд, С.Дэмбэрэл нар санал хэлэв.

**З.Энхболд:** -Дорждамбын Зүмбэрэллхамыг Төрийн албаны зөвлөлийн даргын үүрэгт ажлаас чөлөөлөх саналыг дэмжье гэсэн саналаар санал хураая.

Зөвшөөрсөн 39

Татгалзсан 18

Бүгд 57

68.4 хувийн саналаар дэмжигдлээ.

Улсын Их Хурлын дарга З.Энхболд Төрийн албаны зөвлөлийн даргын үүрэгт ажлаас чөлөөлөх тухай Улсын Их Хурлын тогтоолыг уншиж танилцуулав.

Дээрх тогтоолын эцсийн найруулга дээр Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх тогтоолын эцсийн найруулгыг сонсов. (11:48)

Төрийн албаны зөвлөлийн даргыг томилох тухай Монгол Улсын Ерөнхийлөгчийн саналыг Ерөнхийлөгчийн хуулийн бодлогын зөвлөх Ч.Өнөрбаяр, Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Д.Эрдэнэбат нар тус тус танилцуулав.

Байнгын хорооны санал, дүгнэлт, нэр дэвшигчээс Улсын Их Хурлын гишүүн Су.Батболд, Д.Оюунхорол, С.Бямбацогт, Б.Болор нарын асуусан асуултад ажлын хэсгээс Ч.Өнөрбаяр, нэр дэвшигч Б.Цогоо нар хариулж, тайлбар хийв.

Улсын Их Хурлын гишүүн Б.Бат-Эрдэнэ, Д.Хаянхярваа, Су.Батболд, Р.Гончигдорж, Д.Арвин, Х.Тэмүүжин, Д.Дэмбэрэл, Ц.Оюунбаатар, Ц.Нямдорж, Г.Баярсайхан, Д.Оюунхорол, С.Батболд нар санал хэлэв.

**З.Энхболд:** -Балтавын Цогоог Төрийн албаны зөвлөлийн даргаар томилох саналыг дэмжье гэсэн саналаар санал хураая.

Зөвшөөрсөн 46

Татгалзсан 11

Бүгд 57

80.7 хувийн саналаар дэмжигдлээ.

Улсын Их Хурлын дарга З.Энхболд Төрийн албаны зөвлөлийн даргыг томилох тухай Улсын Их Хурлын тогтоолыг уншиж танилцуулав.

Дээрх тогтоолын эцсийн найруулга дээр Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх тогтоолын эцсийн найруулгыг сонсов. (12:59)

***Үдээс өмнөх хуралдаан 12 цаг 58 минутад завсарлаж, үдээс хойших хуралдаан 15 цаг 40 минутад эхлэв.***

Үдээс хойших нэгдсэн хуралдаанд ирвэл зохих 74 гишүүнээс 59 гишүүн ирж, 79.7 хувийн ирцтэй байв. Үүнд:

***Чөлөөтэй:*** Ч.Алтанхуяг, М.Батчимэг, С.Баярцогт.

***Өвчтэй:*** З.Баянсэлэнгэ, Я.Содбаатар, Ш.Түвдэндорж, Б.Чойжилсүрэн.

***Тасалсан:*** Х.Баттулга, Д.Батцогт, Д.Ганхуяг, Ц.Нямдорж, М.Сономпил, Ч.Хүрэлбаатар, С.Эрдэнэ, Ж.Эрдэнэбат.

***Хоцорсон:*** Д.Арвин-0:40, О.Баасанхүү-2:00, Су.Батболд-0:40, С.Батболд-0:40, Г.Батхүү-0:50, Г.Баярсайхан-0:50, Р.Бурмаа-1:00, С.Бямбацогт-1:10, С.Ганбаатар-0:30, Д.Ганбат-0:30, Л.Гантөмөр-1:50, Р.Гончигдорж-0:50, Ц.Даваасүрэн-1:10, Б.Наранхүү-0:40, Н.Номтойбаяр-1:40, Ё.Отгонбаяр-0:40, С.Оюун-1:00, Ц.Оюунбаатар-1:50, Д.Оюунхорол-1:40, Ч.Сайханбилэг-1:30, Д.Сарангэрэл-0:40, О.Содбилэг-1:40, Х.Тэмүүжин-0:40, Ч.Улаан-0:50, Ж.Энхбаяр-1:10, Ө.Энхтүвшин-1:10.

***Тав. Хадгаламжийн даатгалын тухай, Аж ахуйн нэгжийн орлогын албан татварын тухай хуульд нэмэлт оруулах тухай, Даатгалын тухай хуульд нэмэлт, өөрчлөлт оруулах тухай, Иргэний хуульд нэмэлт оруулах тухай, Банкны тухай хуульд нэмэлт оруулах тухай, Төвбанк (Монголбанк)-ны тухай хуульд өөрчлөлт оруулах тухай, Банкин дахь мөнгөн хадгаламжид баталгаа гаргах тухай хуульд өөрчлөлт оруулах тухай хуулийн төслүүд, “Хадгаламжийн даатгалын тухай хуулийг хэрэгжүүлэх зарим арга хэмжээний тухай” Улсын Их Хурлын тогтоолын төсөл (эцсийн хэлэлцүүлэг)***

Хэлэлцэж буй асуудалтай холбогдуулан Монголбанкны Тэргүүн дэд ерөнхийлөгч Б.Жавхлан, тус банкны Хяналт, шалгалтын газрын захирал Б.Лхагвасүрэн, Санхүүгийн зохицуулах хорооны дэд дарга Б.Даажамба, Сангийн яамны Санхүүгийн бодлогын хэлтсийн дарга Б.Батбаяр, Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, зөвлөх С.Энхцэцэг, Эдийн засгийн байнгын хорооны зөвлөх Ж.Батсайхан нар байлцав.

Тогтоолын төслийг эцсийн хэлэлцүүлэгт бэлтгэсэн талаарх Эдийн засгийн байнгын хорооны танилцуулгыг Улсын Их Хурлын гишүүн Ц.Баярсайхан танилцуулав.

Байнгын хорооны танилцуулгатай холбогдуулан Улсын Их Хурлын гишүүн Ж.Батсуурийн асуусан асуултад ажлын хэсгээс Б.Жавхлан хариулж, тайлбар хийв.

*Хадгаламжийн даатгалын тухай хуулийн төслийн талаар Эдийн засгийн байнгын хорооноос гаргасан зарчмын зөрүүтэй саналын томъёоллоор санал хураалт явуулав.*

*Байнгын хорооны дэмжсэн санал:*

1.Хуулийн төслийн нэрийг “Банкин дахь мөнгөн хадгаламжийн даатгалын тухай” гэж өөрчлөх гэсэн саналаар санал хураая.

Зөвшөөрсөн 37

Татгалзсан 25

Бүгд 62

59.7 хувийн саналаар дэмжигдлээ.

2. 28 дугаар зүйлийг дор дурдсанаар өөрчлөн найруулах:

“**28 дугаар зүйл. Корпорациас төрийн байгууллага болон бусад**

**этгээдтэй харилцах**

28.1.Корпорациас төрийн байгууллага болон бусад этгээдтэй харилцахтай холбогдсон асуудлыг Корпорацийн дүрмээр зохицуулна.” гэсэн саналаар санал хураая.

Дээрх саналтай холбогдуулан Улсын Их Хурлын гишүүн Д.Дэмбэрэлийн асуусан асуултад Улсын Их Хурлын гишүүн Ц.Баярсайхан хариулж, тайлбар хийв.

Зөвшөөрсөн 41

Татгалзсан 21

Бүгд 62

66.1 хувийн саналаар дэмжигдлээ.

3.Төслийн 13.10 дахь хэсгийн “хураамжийн хувь” гэснийг “хураамжийн хувийг энэ хуулийн 7.1-д зааснаас бусад хадгаламжаас тооцох бөгөөд” гэж өөрчлөх гэсэн саналаар санал хураая.

Зөвшөөрсөн 37

Татгалзсан 25

Бүгд 62

59.7 хувийн саналаар дэмжигдлээ.

4.Төслийн 14 дүгээр зүйлийн гарчгийг “Улирлын хураамжийн хувь” гэж өөрчлөх гэсэн саналаар санал хураая.

Зөвшөөрсөн 39

Татгалзсан 23

Бүгд 62

62.9 хувийн саналаар дэмжигдлээ.

5.Төслийн 14.1 дэх хэсгийг дор дурдсанаар өөрчлөн найруулах:

“14.1.Корпораци нь энэ хуулийн 13.2.2-т заасан улирлын хураамжийн хувийг тухайн банкны эрсдлийн түвшингээс хамааруулан тогтоосон аргачлалын дагуу тооцно.” гэсэн саналаар санал хураая.

Зөвшөөрсөн 40

Татгалзсан 18

Бүгд 58

69.0 хувийн саналаар дэмжигдлээ.

6.Төслийн 14.2, 14.3 дахь хэсгийг нэгтгэн, дор дурдсанаар өөрчлөн найруулах:

“14.2.Корпораци банкны эрсдлийн түвшинг үнэлэхдээ Монголбанкны мэдээлэлд үндэслэнэ.” гэсэн саналаар санал хураая.

Дээрх саналтай холбогдуулан Улсын Их Хурлын гишүүн Р.Гончигдоржийн асуусан асуултад Улсын Их Хурлын гишүүн Ц.Баярсайхан, ажлын хэсгээс Б.Жавхлан нар хариулж, тайлбар хийв.

Зөвшөөрсөн 38

Татгалзсан 18

Бүгд 56

67.9 хувийн саналаар дэмжигдлээ.

7.Төслийн “албадан татан буулгаж буй банкны хүндрэлд буруутай гэж үзсэн этгээдээр хохирлыг нөхөн төлүүлэх арга хэмжээ авах талаар банкны эрх хүлээн авагчид хүсэлт тавьж, шийдвэрлүүлэх” гэсэн 21.1.4 дэх заалтыг хасах гэсэн саналаар санал хураая.

Зөвшөөрсөн 31

Татгалзсан 25

Бүгд 56

55.4 хувийн саналаар дэмжигдлээ.

8.Төслийн “Корпораци сангийн активын удирдлагыг бүрэн болон хэсэгчлэн эрх бүхий бусад этгээдэд хариуцуулж болно.” гэсэн 12.3 дахь хэсгийг хасах гэсэн саналаар санал хураая.

Зөвшөөрсөн 36

Татгалзсан 20

Бүгд 56

64.3 хувийн саналаар дэмжигдлээ.

9.Төслийн 30.1 дэх хэсэгт дор дурдсан агуулгатай заалт нэмэх:

“30.1.1.энэ хуулийн 7.3-т заасныг зөрчиж, даатгалын нөхөн төлбөр төлсөн бол зориудаар худал мэдээлэл өгсөн болон уг мэдээллийг ашиглан нөхөн төлбөр олгосон ажилтан, албан тушаалтныг хөдөлмөрийн хөлсний доод хэмжээг 25-50 дахин нэмэгдүүлсэнтэй тэнцэх хэмжээний төгрөгөөр торгох;

30.1.2.энэ хуулийн 8.1-д заасны дагуу нөхөн төлбөр олгоогүй бол ажилтан, албан тушаалтныг хөдөлмөрийн хөлсний доод хэмжээг 25-50 дахин нэмэгдүүлсэнтэй, энэ хуулийн 9.1, 9.2, 9.3-т заасны дагуу олгох нөхөн төлбөрийн хэмжээг зориудаар буруу тооцсон буюу худал мэдээлэл өгсөн ажилтан, албан тушаалтныг хөдөлмөрийн хөлсний доод хэмжээг 25-50 дахин нэмэгдүүлсэнтэй тэнцэх хэмжээний төгрөгөөр торгох;

30.1.3.энэ хуулийн 11 дүгээр зүйлд зааснаас бусад хэлбэрээр Сангийн хөрөнгийг зарцуулсан, 12 дугаар зүйлд зааснаас бусад хэлбэрээр хөрөнгө оруулалт хийсэн, 20.2-т заасныг зөрчиж ашгийн төлөө хуулийн этгээд байгуулсан бол албан тушаалтныг хөдөлмөрийн хөлсний доод хэмжээг 400-500 дахин нэмэгдүүлсэнтэй тэнцэх хэмжээний төгрөгөөр торгох;

30.1.4.энэ хуулийн 26 дугаар зүйлд заасныг зөрчиж, дотоод мэдээллийн нууцыг задруулсан ажилтан, албан тушаалтныг хөдөлмөрийн хөлсний доод хэмжээг 100-150 дахин нэмэгдүүлсэнтэй тэнцэх хэмжээний төгрөгөөр торгох;” гэсэн саналаар санал хураая.

Зөвшөөрсөн 38

Татгалзсан 19

Бүгд 57

66.7 хувийн саналаар дэмжигдлээ.

10.Төслийн 30.2.1 дэх заалтын “50-150” гэснийг “200-250” гэж өөрчлөх гэсэн саналаар санал хураая.

Зөвшөөрсөн 33

Татгалзсан 23

Бүгд 56

58.9 хувийн саналаар дэмжигдлээ.

11.Төсөлд дор дурдсан агуулгатай 30.2 дахь хэсэг нэмэх:

“30.2.Банкин дахь мөнгөн хадгаламжийн даатгалын тухай хууль тогтоомж зөрчсөн банкинд Монголбанкны улсын байцаагч дор дурдсан захиргааны хариуцлага хүлээлгэнэ:” гэсэн саналаар санал хураая.

Зөвшөөрсөн 37

Татгалзсан 19

Бүгд 56

66.1 хувийн саналаар дэмжигдлээ.

12.Хуулийн төслийн 4.3 дахь хэсгийг “Хадгаламжийн даатгалын тухай хуулийг хэрэгжүүлэх зарим арга хэмжээний тухай” тогтоолын төслийн 1 дэх хэсгийн 1 дэх дэд заалтын “мөн хуулийн 4.3-т заасан “Хадгаламжийн даатгалын үйл ажиллагаанд оролцоход тавих шаардлага”-ыг батлах” гэсэнтэй нэгтгэн, дор дурдсанаар өөрчлөн найруулж, тогтоолын төсөлд тусгах:

“2/Банкуудыг хадгаламжийн даатгалын үйл ажиллагаанд хамруулах арга хэмжээ авах;” гэсэн саналаар санал хураая.

Зөвшөөрсөн 36

Татгалзсан 20

Бүгд 56

64.3 хувийн саналаар дэмжигдлээ.

13.“Хадгаламжийн даатгалын тухай хуулийг хэрэгжүүлэх зарим арга хэмжээний тухай” тогтоолын төслийн 1 дэх хэсгийн 2 дахь дэд заалтын “төвлөрүүлэх” гэсний дараа “арга хэмжээг 2013 оны 8 дугаар сарын 1-ний дотор авах.” гэж нэмэх гэсэн саналаар санал хураая.

Зөвшөөрсөн 37

Татгалзсан 19

Бүгд 56

66.1 хувийн саналаар дэмжигдлээ.

14.“Банкин дахь мөнгөн хадгаламжид баталгаа гаргах тухай” хуулийн төслийг хууль санаачлагчид нь буцаах гэсэн саналаар санал хураая.

Зөвшөөрсөн 39

Татгалзсан 17

Бүгд 56

69.6 хувийн саналаар дэмжигдлээ.

Улсын Их Хурлын дарга З.Энхболд “Хуулийн төсөл буцаах тухай” Улсын Их Хурлын тогтоолын эцсийн найруулгыг уншиж танилцуулав.

Дээрх тогтоолын эцсийн найруулга дээр Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх тогтоолын эцсийн найруулгыг сонсов. (16:10)

1.Хадгаламжийн даатгалын тухай хуулийн төслийг баталъя гэсэн саналаар санал хураая.

Зөвшөөрсөн 38

Татгалзсан 17

Бүгд 55

69.1 хувийн саналаар хууль батлагдлаа.

*Энэ хуулийг дагаж өргөн баригдсан 7 хууль:*

2.Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай хуулийн төслийг баталъя гэсэн саналаар санал хураая.

Зөвшөөрсөн 37

Татгалзсан 18

Бүгд 55

67.3 хувийн саналаар хууль батлагдлаа.

3.Даатгалын тухай хуульд нэмэлт, өөрчлөлт оруулах тухай хуулийн төслийг баталъя гэсэн саналаар санал хураая.

Зөвшөөрсөн 38

Татгалзсан 17

Бүгд 55

69.1 хувийн саналаар хууль батлагдлаа.

4.Иргэний хуульд нэмэлт, өөрчлөлт оруулах тухай хуулийн төслийг баталъя гэсэн саналаар санал хураая.

Зөвшөөрсөн 37

Татгалзсан 18

Бүгд 55

67.3 хувийн саналаар хууль батлагдлаа.

5.Банкны тухай хуульд нэмэлт, өөрчлөлт оруулах тухай хуулийн төслийг баталъя гэсэн саналаар санал хураая.

Зөвшөөрсөн 37

Татгалзсан 18

Бүгд 55

67.3 хувийн саналаар хууль батлагдлаа.

6.Төвбанк (Монголбанк)-ны тухай хуульд нэмэлт, өөрчлөлт оруулах тухай хуулийн төслийг баталъя гэсэн саналаар санал хураая.

Зөвшөөрсөн 39

Татгалзсан 16

Бүгд 55

70.9 хувийн саналаар хууль батлагдлаа.

7.Төрийн болон орон нутгийн өмчийн тухай хуульд өөрчлөлт оруулах тухай хуулийн төслийг баталъя гэсэн саналаар санал хураая.

Зөвшөөрсөн 36

Татгалзсан 19

Бүгд 55

65.5 хувийн саналаар хууль батлагдлаа.

8.Хадгаламжийн даатгалын тухай хуулийг хэрэгжүүлэх зарим арга хэмжээний тухай Улсын Их Хурлын тогтоолын төслийг баталъя гэсэн саналаар санал хураая.

Зөвшөөрсөн 36

Татгалзсан 19

Бүгд 55

65.5 хувийн саналаар тогтоол батлагдлаа.

***Уг асуудлыг 16 цаг 12 минутад хэлэлцэж дуусав.***

***Зургаа. Монгол Улсын Их Хурлын тухай хуульд өөрчлөлт оруулах тухай хуулийн төсөл (Монгол Улсын Ерөнхийлөгчөөс өргөн мэдүүлсэн, анхны хэлэлцүүлэг)***

Хэлэлцэж буй асуудалтай холбогдуулан Ерөнхийлөгчийн хуулийн бодлогын зөвлөх Ч.Өнөрбаяр, Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, зөвлөх М.Тайшир, Төрийн байгуулалтын байнгын хорооны зөвлөх О.Тунгалаг, референт С.Энхцэцэг нар байлцав.

Хуулийн төслийг анхны хэлэлцүүлэгт бэлтгэсэн талаарх Төрийн байгуулалтын байнгын хорооноос гарсан санал, дүгнэлтийг Улсын Их Хурлын гишүүн Р.Гончигдорж танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн С.Дэмбэрэлийн асуусан асуултад Улсын Их Хурлын гишүүн Р.Гончигдорж, Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал нар хариулж, тайлбар хийв.

*Монгол Улсын Их Хурлын тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томъёолол.*

*Байнгын хороогоор дэмжигдсэн санал:*

1.Улсын Их Хурлын гишүүн Д.Дэмбэрэл, Н.Энхболд, Р.Гончигдорж, О.Баасанхүү нарын гаргасан, Төслийн 1 дүгээр зүйлийн “6.9.2.гэмт хэрэгт холбогдуулан яллагдагчаар татах зайлшгүй шаардлагатай тохиолдолд мөрдөн байцаагчийн саналыг үндэслэн” гэсэн заалтыг хасах гэсэн саналаар санал хураая.

Дээрх саналтай холбогдуулан Улсын Их Хурлын гишүүн Р.Бурмаагийн асуусан асуултад Улсын Их Хурлын гишүүн Р.Гончигдорж хариулж, тайлбар хийв.

Зөвшөөрсөн 36

Татгалзсан 18

Бүгд 54

66.7 хувийн саналаар дэмжигдлээ.

2.Улсын Их Хурлын гишүүн Д.Дэмбэрэл, Р.Гончигдорж нарын гаргасан, Төслийн 1 дүгээр зүйл буюу хуулийн 6.9 дэх хэсгийг өөрчлөн найруулах заалтын “оруулж шийдвэрлүүлнэ” гэснийг “оруулах бөгөөд Улсын Их Хурал түдгэлзүүлэх эсэхийг шийдвэрлэнэ” гэж өөрчлөх гэсэн саналаар санал хураая.

Зөвшөөрсөн 41

Татгалзсан 13

Бүгд 54

75.9 хувийн саналаар дэмжигдлээ.

Дээрх хуулийн төслийг эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүллээ.

***Уг асуудлыг 16 цаг 30 минутад хэлэлцэж дуусав.***

***Долоо. Шүүхийн тухай багц хуулийг дагаж мөрдөх журмын тухай, Монгол Улсын шүүхийн тухай хуульд нэмэлт, өөрчлөлт оруулах тухай, Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Хуульчийн эрх зүйн байдлын тухай хуульд нэмэлт, өөрчлөлт оруулах тухай, Эвлэрүүлэн зуучлалын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчийн эрх зүйн байдлын тухай хуульд өөрчлөлт оруулах тухай хуулийн төслүүд (Монгол Улсын Ерөнхийлөгчөөс өргөн мэдүүлсэн, анхны хэлэлцүүлэг)***

Хэлэлцэж буй асуудалтай холбогдуулан Монгол Улсын Дээд шүүхийн ерөнхий шүүгч Ц.Зориг, Тамгын газрын дарга Д.Эрдэнэчулуун, Захиргааны хэргийн тэнхмийн Тэргүүн шүүгч О.Зандраа, Шүүхийн ерөнхий зөвлөлийн Гүйцэтгэх нарийн бичгийн дарга Н.Ганбаяр, тус зөвлөлийн Захиргаа удирдлагын хэлтсийн дарга С.Энхбаяр, Ерөнхийлөгчийн хуулийн бодлогын зөвлөх Ч.Өнөрбаяр, хуулийн бодлого хариуцсан шадар туслах Л.Төр-Од, Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, зөвлөх Л.Батмөнх, Я.Хишигт, Хууль зүйн байнгын хорооны зөвлөх Б.Баасандорж, референт Г.Нямдэлгэр нар байлцав.

Хуулийн төслийг анхны хэлэлцүүлэгт бэлтгэсэн талаарх Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Ж.Батзандан танилцуулав.

Байнгын хорооны танилцуулгатай холбогдуулан Улсын Их Хурлын гишүүн Л.Цог, Ц.Оюунбаатар, Ж.Батсуурь нарын асуусан асуултад Улсын Их Хурлын гишүүн Х.Тэмүүжин, Р.Гончигдорж, ажлын хэсгээс Ч.Өнөрбаяр нар хариулж, тайлбар хийв.

*Монгол Улсын Шүүхийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томъёолол*

*Хууль зүйн байнгын хороо дэмжсэн санал.*

1.Улсын Их Хурлын гишүүн Х.Тэмүүжингийн гаргасан, Төслийн 3 дугаар зүйл буюу 12 дугаар зүйлийн 12.4 дэх хэсгийг дор дурдсанаар өөрчлөн найруулах:

“12.4.Улсын дээд шүүхээс бусад шүүхийн Ерөнхий шүүгч болон тухайн шүүхийн Ерөнхий шүүгчийн өргөн мэдүүлсэн танхимын тэргүүнийг Ерөнхийлөгч гурван жилийн хугацаагаар томилж, нэг удаа улируулан томилж болно.” гэсэн саналаар санал хураая.

Зөвшөөрсөн 29

Татгалзсан 26

Бүгд 55

52.7 хувийн саналаар дэмжигдлээ.

*Шүүхийн тухай багц хуулийг дагаж мөрдөх журмын тухай хуулийн төслийн талаарх зарчмын зөрүүтэй саналын томъёолол.*

*Хууль зүйн байнгын хороо дэмжсэн санал.*

1.Улсын Их Хурлын гишүүн Х.Тэмүүжингийн гаргасан, Төслийн “Монгол Улсын Шүүхийн тухай хуулийн 16 дугаар зүйлийн 16.1 дэх хэсгийн хэрэгжилтийг хангахад шаардагдах нэмэлт зардлыг Засгийн газрын тусгай сангийн тухай хуулийн 8 дугаар зүйлийн 8.3.4 дэх заалтад заасны дагуу Монгол Улсын Засгийн газрын нөөц сангаас санхүүжүүлэх ажлыг 2013 оны 01 дүгээр сард багтаан гүйцэтгэхийг Засгийн газарт үүрэг болгосугай.” гэсэн 2 дугаар зүйлийг төслөөс хасч, уг асуудлаар Улсын Их Хурлын тогтоолын төсөл боловсруулж эцсийн хэлэлцүүлэгт оруулах.

Дээрх саналтай холбогдуулан Улсын Их Хурлын гишүүн А.Тлейханы асуусан асуултад Улсын Их Хурлын гишүүн Х.Тэмүүжин, ажлын хэсгээс Н.Ганбаяр, Ч.Өнөрбаяр нар хариулж, тайлбар хийв.

Зөвшөөрсөн 32

Татгалзсан 21

Бүгд 53

60.4 хувийн саналаар дэмжигдлээ.

*Эвлэрүүлэн зуучлалын тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томъёолол.*

1.Улсын Их Хурлын гишүүн Х.Тэмүүжингийн гаргасан, Төслийн 2 дугаар зүйлийн “12 дугаар зүйлийн 12.1 дэх хэсгийн “талууд” гэсний дараа“, тэдгээрийн хууль ёсны төлөөлөгч, асран хамгаалагч, харгалзан дэмжигч” гэж, “болон” гэсний дараа “эвлэрүүлэн зуучлагч,” гэж **нэмэх заалтыг** “талууд болон эрх ашиг нь хөндөгдсөн гуравдагч этгээд” гэснийг “талууд, тэдгээрийн хууль ёсны төлөөлөгч, асран хамгаалагч, харгалзан дэмжигч, эрх ашиг нь хөндөгдсөн гуравдагч этгээд болон бусад этгээд” гэж **өөрчлөх заалт болгож,** төслийн 3 дугаар зүйлд шилжүүлэх гэсэн саналаар санал хураая.

Зөвшөөрсөн 35

Татгалзсан 19

Бүгд 54

64.8 хувийн саналаар дэмжигдлээ.

2.Улсын Их Хурлын гишүүн Х.Тэмүүжингийн гаргасан, Төслийн 3 дугаар зүйлийн “27 дугаар зүйлийн 27.2 дахь хэсгийн “74.5” гэснийг “74.6” гэж өөрчлөхтэй холбоотойгоор төслийн 1 дүгээр зүйлд дор дурдсан агуулгатай хэсэг нэмэх:

“27.3.Энэ хуулийн 30.2-т заасны дагуу талуудын эвлэрлийг баталж, хэргийг хэрэгсэхгүй болгосон тохиолдолд улсын тэмдэгтийн хураамжийг Иргэний хэргийг шүүхэд хянан шийдвэрлэх тухай хуулийн 74.5-д заасны дагуу шийдвэрлэнэ.” гэсэн саналаар санал хураая.

Зөвшөөрсөн 37

Татгалзсан 17

Бүгд 54

68.5 хувийн саналаар дэмжигдлээ.

*Шүүгчийн эрх зүйн байдлын тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томъёолол*

*Хууль зүйн байнгын хороо дэмжээгүй санал.*

1.Улсын Их Хурлын гишүүн О.Баасанхүүгийн гаргасан, Төслийн 1 дүгээр зүйл буюу 35 дугаар зүйлийн 35.2 дахь хэсгийн “Давж заалдах шатны шүүхийн шийдвэр эцсийн байна.” гэснийг хасах гэсэн дэмжээгүй саналыг дэмжье гэсэн саналаар санал хураая.

Зөвшөөрсөн 30

Татгалзсан 24

Бүгд 54

55.6 хувийн саналаар дэмжигдлээ.

Дээрх хуулийн төслийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүллээ.

***Уг асуудлыг 16 цаг 52 минутад хэлэлцэж дуусав.***

***Найм. Төрийн нууцын жагсаалт батлах тухай хуульд өөрчлөлт оруулах тухай хуулийн төсөл (хэлэлцэх эсэх)***

Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Ч.Сайханбилэг, Газрын харилцаа, барилга, геодези, зураг зүйн газрын даргын үүргийг түр орлон гүйцэтгэгч А.Хүрэлшагай, Улсын бүртгэлийн ерөнхий газрын даргын үүргийг түр орлон гүйцэтгэгч Ц.Пүрэвдорж, Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, зөвлөх Ж.Батдэлгэр, Аюулгүй байдал, гадаад бодлогын байнгын хорооны референт П.Туяа нар байлцав.

Хуулийн төслийн талаарх төсөл санаачлагчийн илтгэлийг Монгол Улсын сайд, Засгийн газрын Хэрэг эрхлэх газрын дарга Ч.Сайханбилэг, Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Ц.Цолмон нар тус тус танилцуулав.

Хууль санаачлагчдын илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Г.Баярсайханы асуусан асуултад Монгол Улсын сайд, Засгийн газрын Хэрэг эрхлэх газрын дарга Ч.Сайханбилэг хариулж, тайлбар хийв.

Улсын Их Хурлын гишүүн Ж.Батзандан, О.Баасанхүү нар санал хэлэв.

**З.Энхболд:** -Байнгын хорооны саналаар Төрийн нууцын жагсаалт батлах тухай хуульд өөрчлөлт оруулах тухай хуулийн төслийг хэлэлцэх нь зүйтэй гэсэн Байнгын хорооны саналыг дэмжье гэсэн саналаар санал хураая.

Зөвшөөрсөн 28

Татгалзсан 29

Бүгд 57

49.1 хувийн саналаар дэмжигдсэнгүй.

Дээрх хуулийн төслийг хууль санаачлагчид нь буцаахаар тогтов.

***Эцсийн найруулга:***

Улсын Их Хурлын дарга З.Энхболд “Татварын мэргэшсэн зөвлөх үйлчилгээний тухай” хуулийн эцсийн найруулгыг уншиж танилцуулав.

Эцсийн найруулгатай холбогдуулан Улсын Их Хурлын гишүүн А.Бакейгийн асуусан асуултад Улсын Их Хурлын гишүүн Ц.Даваасүрэн хариулж, тайлбар хийв.

Улсын Их Хурлын гишүүд дээрх хуулийн эцсийн найруулгыг сонсов. (10:56)

Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай, Татварын мэргэшсэн зөвлөх үйлчилгээний тухай хуулийг дагаж мөрдөх журмын тухай, Аудитын тухай хуульд өөрчлөлт оруулах тухай, Татварын ерөнхий хуулийн зарим заалтыг хүчингүй болсонд тооцох тухай, Сэтгэцийн эрүүл мэндийн тухай хуулийн шинэчилсэн найруулга, Сэтгэцийн эрүүл мэндийн тухай хууль хүчингүй болсонд тооцох тухай хуулийн төслүүдийг тус тус уншиж танилцуулав.

Дээрх эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх хуулийн эцсийн найруулгуудыг сонсов. (10:58)

***Хуралдаан 17 цаг 11 минутад өндөрлөв.***

***Тэмдэглэлтэй танилцсан:***

ТАМГЫН ГАЗРЫН ЕРӨНХИЙ

НАРИЙН БИЧГИЙН ДАРГА Б.БОЛДБААТАР

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**МОНГОЛ УЛСЫН ИХ ХУРЛЫН 2012 ОНЫ НАМРЫН ЭЭЛЖИТ**

**ЧУУЛГАНЫ 2013 ОНЫ 01 ДҮГЭЭР САРЫН 10-НЫ ӨДӨР (ПҮРЭВ ГАРИГ)- ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 10 цаг 45 минутад эхлэв.***

**З.Энхболд:** 2013 оны 1 дүгээр сарын 10-ны өдрийн нэгдсэн хуралдаан ирвэл зохих 74 гишүүнээс 40 гишүүн хүрэлцэн ирж, 54.1 хувийн ирцтэй байгаа тул нээснийг мэдэгдье.

Чуулганаар хэлэлцэх асуудлыг танилцуулъя. Өнөөдөр 8 асуудалтай. Эхний асуудал Шүүх байгуулах тухай хуулийн шинэчилсэн найруулга болон Шүүгчийн орон тоо батлах тухай Улсын Их Хурлын тогтоолын төслүүдийн хэлэлцэх эсэх асуудал үргэлжилж явагдана.

Хоёрдугаар асуудал Хууль тогтоолын төслүүд буцаах тухай Улсын Их Хурлын тогтоолын төсөл.

Гуравдугаар асуудал. Улсын Их Хурлын даргын ажлын хэсгийн орон тоог батлах тухай Улсын Их Хурлын тогтоол хүчингүй болсонд тооцох тухай тогтоолын төсөл.

Дөрөв дэх асуудал. Төрийн албаны зөвлөлийн даргыг чөлөөлөх, томилох тухай асуудал.

Тав дахь асуудал. Хадгаламжийн даатгалын тухай, Аж ахуйн нэгжийн орлогын албан татварын тухай хуульд нэмэлт оруулах тухай, Даатгалын тухай хуульд нэмэлт, өөрчлөлт оруулах тухай, Иргэний хуульд нэмэлт оруулах тухай, Банкны тухай хуульд нэмэлт оруулах тухай, Төв банк, Монголбанкны тухай хуульд өөрчлөлт оруулах тухай, Банкин дахь мөнгөн хадгаламжинд баталгаа гаргах тухай хуульд өөрчлөлт оруулах тухай хуулийн төслүүд, Хадгаламжийн даатгалын тухай хуулийг хэрэгжүүлэх зарим арга хэмжээний тухай Улсын Их хурлын тогтоолын төслийн эцсийн хэлэлцүүлэг.

Зургаа дахь асуудал. Монгол Улсын Их Хурлын тухай хуульд өөрчлөлт оруулах тухай хуулийн төсөл.

Долоо дахь асуудал. Шүүхийн тухай багц хуулийг дагаж мөрдөх журмын тухай, Монгол Улсын шүүхийн тухай хуульд нэмэлт, өөрчлөлт оруулах тухай, Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Хуульчийн эрх зүйн байдлын тухай хуульд нэмэлт, өөрчлөлт оруулах тухай, Эвлэрүүлэн зуучлалын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчийн эрх зүйн байдлын тухай хуульд өөрчлөлт оруулах тухай хуулийн төслүүд, анхны хэлэлцүүлэг.

Найм дахь асуудал. Төрийн нууцын жагсаалт батлах тухай хуульд өөрчлөлт оруулах тухай хуулийн төслийн хэлэлцэх эсэх.

Ийм асуудлууд байна. Хэлэлцэх асуудал дээр саналтай гишүүд байна уу. Энхтүвшин гишүүн.

**Ө.Энхтүвшин:** -Их Хурлын дарга, гишүүдийн амрыг эрье.

Энэ орон нутгийн байдал их хүндэрч байна Их Хурлын даргаа. Энэ Засаг дарга, сонгуулийн орон нутгийн сонгуулийн дүнг баталгаажуулах ажил завхарч байнаа. Одоо сүүлийн үед хэд хэдэн зарим аймаг дээр үүрэг гүйцэтгэгч, Засаг даргын үүрэг гүйцэтгэгч гэдэг юмыг томилж байна. Ямар ч хуулинд байхгүй. Тэгээд энэ рүү цагдаагийн хүчийг ашиглаж эхэлж байна.

Одоо Хөвсгөл аймгийн захиргаа руу цагдаа оруулчихсан байна. Улс төрийн асуудал руу, сонгуулийн асуудал руу цагдаа оруулж шийдүүлэх гэж байна. Тэгээд энэ чинь бидний гаргасан хуулин дотор энэ үүрэг гүйцэтгэгч гэдэг юм байхгүй шүү дээ. Тэгэхээр бид чинь энэ хууль гаргана. Энэ Засгийн газар биелүүлж байна уу гэдгийг бид хяналт тавих ёстой. Хууль завхруулж байгаа бол бид засах ёстой. Засуулах ёстой. Тэгэхээр энэ асуудал руу анхаарал хандуулахыг хүсч байна.

Өнөөдөр энэ дээр Ерөнхий сайдыг дуудаж асуух юм уу, ажлын хэсэг гаргаж тэр захирамж үнэхээр хууль зөрчсөн байна гэдэг дээр ажлын хэсэг гаргаж шалгуулах юм уу, хүчингүй болгох талаар ажиллах юм уу, түдгэлзүүлэх юм уу, энийг өнөөдрийн энэ чуулганы хуралдааны үеэр анхаарал хандуулж, энэ хэлэлцэх асуудлын төлөвлөгөөнд оруулж өгөхийг хүсч байна. Энэ байдал улам их хүндэрч байна шүү цаашаа.

Ард түмний сонголтыг үл хүндэтгэж байна шүү дээ. Үүрэг гүйцэтгэгч гэдгийг томилж болохгүй гээд 1996, 1997 онд Үндсэн хуулийн Цэцийн шийдвэр эцсийн шийдвэр гарчихаад байхад тэрийг үл тоож байна Ерөнхий сайд. Тэр Цэцийн шийдвэр ямар хамаатай юм, хууль ямар хамаатай юм гэдэг байдлаар өнөөдөр хандаж байна. Тэгэхээр энэ дээр бид нар чимээгүй байж болохгүй шүү дээ. Анхаарал хандуулахгүй байж болохгүй. Орон нутгийн байдал хүндэрч байна. Ард түмний эрх ашиг хохирч байна.

Тийм учраас энэ рүү онцгой анхаарал хандуулж өгөхийг Танаас хүсч байна. Бүлэг дээр дуудсан, ирэхгүй байна, дахин дахин дуудсан үл тоож байна. Тийм учраас одоо энд дуудаж авчрах хэрэгтэй байна.

**З.Энхболд:** -Энхтүвшин гишүүний саналаар шууд дуудаж авчирч асуудаг барьдаг горим бол байхгүй. Өнгөрсөн 5 дахь өдөр Ерөнхий сайдын мэдээлэл дотор орон нутгийн сонгуулийн дүнгээр Засаг дарга нар томилох тухай яригдсан. Тэгэхэд та бүхэн бүгдээрээ бодлоготойгоор суугаагүй ээ. Маргаашийн 5 дахь өдрийн мэдээллийн цаг дээр зохион байгуулж болно. Тэгэхдээ маргаашийн 5 дахь өдрийн мэдээллийн цаг дээр Ерөнхийлөгчийн хаалттай мэдээлэл байгаа учраас 7 хоногийн өмнө төлөвлөгдсөн гэсэн үг.

Гарц нь юу байна вэ гэхээр Байнгын хороон дээрээ ярьж байж чуулган руу орж ирдэг хуультайг Энхтүвшин гишүүн өөрөө мэдэж байгаа. Тэгэхээр Төрийн байгуулалтын байнгын хороог хуралдуулж энийгээ ярих саналыг Байнгын хороон дээр ярих нь зүйтэй. Өнөөдрийн чуулганы хуралдаанд би нэмэх эрх надад бол хуулиар байхгүй байна. Тэрийг Засгийн газрын гишүүд харж байгаа бол хууль биелүүлэх тал дээр анхаарах хэрэгтэй.

Хэлэлцэх асуудлаа саяын миний уншсан 8-аар батлаад чуулганаа үргэлжлүүлье.

Эхний асуудал.

**З.Энхболд:** -Шүүх байгуулах тухай хуулийн шинэчилсэн найруулгын төсөл болон Шүүгчийн орон тоо батлах тухай Улсын Их Хурлын тогтоолын хэлэлцэх эсэх асуудал үргэлжилнэ. Санал хураалттай. Хэлэлцэх эсэх асуудлаар санал хураая. Санал хураахад бэлэн үү. Санал хураалт.

Санал хураалтад оролцсон 49, зөвшөөрсөн 38, 77.6 хувийн саналаар Шүүх байгуулах тухай хуулийн шинэчилсэн найруулгын төсөл болон Шүүгчийн орон тоог батлах тухай Улсын Их Хурлын тогтоолыг хэлэлцэх нь зүйтэй гэж үзлээ.

Төслүүдийг анхны хэлэлцүүлэгт бэлтгүүлэхээр Хууль зүйн байнгын хороонд шилжүүллээ.

Одоо нэг зарлал байна. 8 хуулийн эцсийн найруулга сонсох ажил байна. Өнөөдөр 1 сарын 10-ны өдөр. Ирэх 4 жилийн хөрөнгө оруулалтын саналаа бэлдэж өгөх гишүүдийн сүүлчийн өдөр байгаа. 10 сарын дундуур томилолт өгч 7 хоног хөдөө явуулсан та бүгдийг. Тэрнээс хойш Эдийн засгийн хөгжлийн яаманд саналаа ирүүлэх хугацаа бол зөндөө удаан байлаа. Өнөөдөр сүүлчийн өдөр. Тэгээд гишүүн болгон саналаа бүлэг болон бие даагчид, намуудаас сонгогдсон гишүүд бүгдээрээ бичгээ түргэлээрэй гэдэг зарлалыг өгч байна. Цагаан сараас өмнө бид энэ 4 жилийнхээ хөрөнгө оруулалтын жагсаалт, бодлогоо батлах үүрэгтэй байгаа.

8 хуулийн эцсийн найруулга сонсъё.

Татварын мэргэшсэн зөвлөх үйлчилгээний тухай хуулийн эцсийн найруулга дээр саналтай гишүүд байна уу? Бакей гишүүн.

**А.Бакей:** -Энэ Татварын мэргэшсэн зөвлөх үйлчилгээний тухай хуулийн 3.1.4-т Татварын мэргэшсэн зөвлөх гэж тодорхойлолт байсан л даа. Тэгээд мэргэшсэн зөвлөхөд бол уг нь бол анхны хэлэлцүүлгийн үед бас энэ чуулган дээр ярьж байсан юм. Татварын мэргэшсэн зөвлөх гэдэг дээр зөвхөн нягтлан бодогч, зөвхөн эрх зүйч биш эдийн засагч бас заавал байх ёстой. Яагаад гэвэл одоогийн их, дээд сургуулиудад бол татвараар мэргэшсэн тийм эдийн засагчдыг бэлтгэж байгаа шүү дээ. Гэтэл тэр эдийн засагч гэдэг үгийг орхиод явчихсан байх юм.

**З.Энхболд:** -Байнгын хороон дээрээ эдийн засагчийг нэм гээд гарсан шүү дээ. Тэгээд тэрнээс хойш юу болсон. Даваасүрэн гишүүн хариулах уу. Даваасүрэн гишүүн.

**Ц.Даваасүрэн:** -Байнгын хороон дээрээ эдийн засагч гэдэг асуудал яригдсан. Горимын санал Эрдэнэбат гишүүн гаргаад ер нь бол энэ татварын

мэргэшсэн зөвлөхийн үйл ажиллагаа бол мэргэжлийн өндөр ур чадвартай одоо багаас бүрдсэн байх ёстой. Эдийн засагч гэдэг бол одоо хэтэрхий түгээмэл болно гэж санал гаргаж хураагдаад энэ санал нь дэмжигдсэн учраас бол эдийн засагч гэдэг үг яг дэгийнхээ дагуу хэлэлцүүлгийн явцад хасагдаад явчихсан байгаа.

**З.Энхболд:** -Одоо эцсийн найруулга дээр эдийн засагч гэдэг үгийг нэмэх бололцоо байхгүй Бакей гишүүн мэдэж байгаа. Өөр горимын санал байхгүй юу. Эцсийн найруулга сонссоноор тооцлоо.

Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай хуульд энэ мэргэшсэн зөвлөхийн үйл ажиллагааны хуулийг дагаж өргөн баригдсан хууль байгаа. Тэрэн дээр найруулгын саналтай гишүүд байна уу. Редакц дээр. Алга байна. Сонссоноор тооцлоо.

Мөн хуулийг даган өргөн баригдсан Улсын тэмдэгтийн хураамжийн тухай хуульд нэмэлт оруулах тухай хууль дээр редакцийн саналтай гишүүд байна уу? Алга байна. Сонссоноор тооцлоо.

Татварын мэргэшсэн зөвлөх үйлчилгээний тухай хуулийг дагаж мөрдөх журмын тухай хууль дээр редакцийн саналтай гишүүд байна уу. Алга байна, сонссоноор тооцлоо.

Аудитын тухай хуульд өөрчлөлт оруулах тухай хууль. Мөн дагаж өргөн мэдүүлсэн хууль байгаа. Өөрчлөлт орсон. Байхгүй юу. Сонссоноор тооцлоо.

Татварын ерөнхий хуулийн зарим заалтыг хүчингүй болсонд тооцох тухай хууль дээр редакцийн саналтай гишүүд байна уу. Байхгүй байна, сонссоноор тооцлоо.

Сэтгэцийн эрүүл мэндийн тухай хуулийн шинэчилсэн найруулга дээр редакцийн саналтай гишүүд байна уу? Алга байна, сонссоноор тооцлоо.

Сэтгэцийн эрүүл мэндийн тухай хуулийг хүчингүй болсонд тооцох тухай хуулийн төсөл дээр саналтай гишүүд байна уу. Алга байна, сонссоноор тооцлоо.

Хуулийн төслүүдийн эцсийн найруулга дээр гарсан эцсийн найруулгыг сонсож дууслаа.

Бид нарыг хуралгүй байх үед 2 гишүүний төрсөн өдөр өнгөрсөн байна. Нөхөж баяр хүргэх гэж байна.

Нямаагийн Энхболд гишүүн 1 сарын 6-нд төрсөн байна. Хаянхярваа гишүүн 1 сарын 7-нд төрсөн байна. Төрсөн өдөр нь болоод өнгөрсөн гишүүдэд гишүүдийнхээ нэрийн өмнөөс болон хувиасаа баяр хүргэж, эрүүл энх, аз жаргал, ажлын өндөр амжилт хүсье. (алга ташив)

Дараагийн хэлэлцэх асуудалдаа оръё.

Хууль, тогтоолын төслүүд буцаах тухай Улсын Их Хурлын тогтоолын төслийг хэлэлцье.

Хууль зүйн байнгын хорооны дүгнэлтийг Улсын Их Хурлын гишүүн Бурмаа танилцуулна. Бурмаа гишүүнийг индэрт урьж байна.

**Р.Бурмаа:** -Улсын Их Хурлын дарга, эрхэм гишүүд ээ,

Улсын Их Хуралд өргөн мэдүүлэгдсэн боловч Улсын Их Хурлын тав дахь удаагийн сонгуулиар байгуулагдсан Улсын Их Хурлын бүрэн эрхийн хугацаанд хэлэлцэн шийдвэрлэж амжаагүй зарим хууль, Улсын Их Хурлын бусад шийдвэрийн төслийн хууль санаачлагч нь өөрчлөгдсөн, зарим төслийн талаар шинээр байгуулагдсан Засгийн газрын санал авах шаардлагатай байгаа зэргийг харгалзан хэлэлцэн боломжгүй зарим төслүүдийг төсөл санаачлагчид нь буцаах тухай асуудлыг Хууль зүйн байнгын хороо 2012 оны 12 дугаар сарын 26-ны өдрийн хуралдаанаараа хэлэлцлээ.

Улсын Их Хурлын 6 дахь удаагийн сонгуулийн дүнд байгуулагдсан Улсын Их Хурал ажиллаж эхэлснээс хойших хугацаанд өмнөх Улсын Их хурлын бүрэн эрхийн хугацаанд өргөн мэдүүлэгдсэн төслүүдээс шинэ Засгийн газар 33 хууль, Улсын Их Хурлын бусад шийдвэрийн төслүүдийг татан аваад байна.

Хууль зүйн байнгын хороо дээрх асуудлын талаар Байнгын хороод болон Улсын Их Хурал дахь Ардчилсан Намын бүлгээс ирүүлсэн саналуудыг үндэслэн нийт 54 хууль, Улсын Их Хурлын бусад шийдвэрийн төслийг буцаах тухай Улсын Их Хурлын тогтоолын төслийг боловсруулж, тус Байнгын хорооны хуралдаанд оролцсон гишүүд санал нэгтэйгээр чуулганы нэгдсэн хуралдаанаар хэлэлцүүлэх нь зүйтэй гэж үзсэн болно.

Хууль, тогтоолын төсөл буцаах тухай Улсын Их Хурлын тогтоолын төслийг Та бүхэнд тараасан байгаа.

Улсын Их Хурлын эрхэм гишүүд ээ,

Хууль зүйн байнгын хорооноос боловсруулсан Хууль, тогтоолын төсөл буцаах тухай Улсын Их Хурлын тогтоолын төслийг хэлэлцэн баталж өгөхийг Та бүхнээс хүсье.

**З.Энхболд:** -Бурмаа гишүүнд баярлалаа. Байнгын хорооны санал, дүгнэлттэй холбогдуулан асуух асуулттай гишүүд нэрээ өгнө үү. Чангахан шиг дарчих. Би энүүгээр нэмчихье. Одоо болж байна. Лүндээжанцан гишүүнээр асуулт тасаллаа. Бямбацогт гишүүн асууя.

**С.Бямбацогт:** -Баярлалаа. Энэ хууль, тогтоолын төслийг буцаах жагсаалтанд бас өнгөрсөн Улсын Их Хурлын үед өргөн барьсан нэлээн хэдэн чухал болов уу гэдэг хуулиуд маань орчихсон байна л даа. Өнгөрсөн 4 жил бид нар нэлээн ярьсан. Бүсийн нэмэгдэлтэй холбоотой 3 хууль маань орчихсон явж байна. Төрийн албаны тухай хуульд нэмэлт оруулах тухай хуулийн төсөл, Аж ахуйн нэгжийн орлогын албан татварын тухай хуульд нэмэлт оруулах тухай хуулийн төсөл, Хувь хүний орлогын албан татварын тухай хуульд нэмэлт оруулах тухай гэсэн ийм 3 хууль маань орчихсон явж байна. Яагаад энэ 3 хуулийг хасах гээд байгаа юм бол оо.

Өнөөдөр Монгол Улсын үндсэн хуульд Монгол Улсын иргэн бүр оршин суугаа газартаа аятай тухтай амьдрах эрхтэй, тэр эрхийг нь хангахыг төр үүрэг болгож хүлээсэн байдаг аа.

Өнөөдөр Улаанбаатараас холдох тусмаа зардал нэмэгддэг, Улаанбаатараас холдох тусмаа ард иргэдийн маань орлого багасдаг аа. Үүнээсээ болж Улаанбаатар хот руу хөдөө орон нутгаас маш олон хүмүүс шилжиж ирж, Улаанбаатар хотын утааны асуудал, Улаанбаатар хотын замын түгжрэлийн асуудал, гэмт хэрэг, сургууль, цэцэрлэгийн хүрэлцээгүй байдал гээд маш олон нийгмийн сөрөг үр дагаврууд бий болдог. Үүнийг зохицуулахын тулд тэр мянган км-ийн алсад амьдарч байгаа, 1500 км-ийн алсад амьдарч байгаа, 2 мянган км-ийн алсад амьдарч байгаа иргэдээ зардлыг нь бууруулах, орлогыг нь нэмэгдүүлэх асуудлыг нь 3 хуулиар уул нь хөндсөн байсан юм.

Гэтэл энэ асуудал маань буцаагдахаар болж байнаа. Бүсийн нэмэгдлийн асуудал бид шийдэх ёстой. Олон жил ярьж байсаан. Өнгөрсөн 4 жил энэ хуулиудын зарим нь хэлэлцэх эсэх нь шийдэгдсэн. Байнгын хороон дээр хэлэлцэгдээд явж байгаа. Зарим нь өргөн мэдүүлэгдсэн байж байгаа. Энэ хуулиудыг маань хэлэлцэж болохгүй юу. Энийг нэг хариулж өгөөч ээ. Яагаад буцаах гээд байгаа юм бэ.

Монгол Улсын Ерөнхий сайд маань бас бүсийн нэмэгдлийн асуудлыг ойрын нэг жилийн дотор шийднээ гэж хэлчихсэн байгаа шүү дээ. Улсын Их Хурлын чуулганы хуралдаан дээр бүр өөрөө хэлсэн байгаа. Тийм болохоор энэ асуудлыг нь анхааралдаа аваад буцаахгүйгээр байдаг юм уу эсвэл өөр оронд нь хууль орж ирэх гэж байгаа юм уу, яагаад буцаах болсон шалтгаанаа хэлж өгөөч ээ гэсэн нэг асуулт.

Хоёрдугаарт нь, энэ олон хүүхэд төрүүлж өсгөсөн эхийг урамшуулах тухай хуулийг бид санаачилсан юм. Олон хүүхэд төрүүлж, өсгөж, хүмүүжүүлж байгаа эхчүүддээ бас сар бүр урамшуулал олгодог болъё. Энэ хуулийг маань буцаахаар болсон байна. Өнгөрсөн 4 жилийн хугацаанд бид Алдарт эхийн 1 дүгээр одонтой эхэд 1 сая төгрөг, 2 дугаар одонтой эхэд 500 мянган төгрөг олгох хуулийн төсөл санаачилсан. Дээрээс нь энэ олон хүүхэд төрүүлж, өсгөж хүмүүжүүлж байгаа эхчүүдэд сар бүр урамшуулал олгох хуулийг санаачилж, Улсын Их Хуралд өргөн барьсан.

Тэр үед АН-ын бүлэг маань завсарлага авсаар байгаад энэ хуулиудыг хэлэлцээгүй ээ. Тухайн үед хэрвээ энэ хуулийг баталчих юм бол МАН-д оноотой болчихно гэж үзсэн үү, яасан. Өнөөдөр эрх барьж байгаа тийм болохоор энэ хуулийг баталчих юм бол эрх баригчдаас оноо авах байх аа. Тийм болохоор энэ хуулийг баталж болохгүй юу. Олон хүүхэд төрүүлж, өсгөж, хүмүүжүүлж байгаа эхэд урамшуулал олгох хуулийг хэлэлцэж болохгүй яагаад буцаах гээд байгаа юм бэ. Энийг бас хариулж өгөөч ээ гэсэн 2 асуултыг тавья.

**З.Энхболд:** -Бурмаа гишүүн хариулах уу. Түвдэндорж байхгүй байна л даа. Саяын асуулт сонссон уу. 2 хуулийг яагаад буцаах гээд байгаа юм бэ л гэж асуугаад байна. 4 хуулийг.

**Р.Бурмаа:** -Тэрэн дээр детальчилж яригдаагүй шүү дээ.

**З.Энхболд:** -Хуулийн төсөл буцаах бол ингэж явсан байгаа. Тухайлсан Байнгын хороо хуралдаад, шийдвэрээ гаргаад Хууль зүйн байнгын хороонд өгөөд, Хууль зүйн байнгын хороо нэгтгэж оруулж ирсэн байгаа. Тэгэхээр тухайлсан Байнгын хороо нь бас хариулж болно. Бакей дарга Байнгын хорооны дарга.

**А.Бакей:** -Би зөвхөн нэг хууль дээр нь хариулах гэж байна л даа. Манай Төрийн байгуулалтын байнгын хорооны одоо эрхлэх асуудлын чиг хүрээнд чиг үүрэгт багтах нийтдээ 30 хуулийн төсөл байсан. 30 хуулийн төслөөс 21-ийг нь буцаагаад 9-ийг нь бол хэлэлцээд явах нь зүйтэй гэж тогтсон байгаа. Тэрэн дотор тэр Бямбацогт гишүүний асуугаад байгаа Төрийн албаны тухай хуульд нэмэлт, өөрчлөлт оруулах тухай хуулийн төсөл, энэ хуулийн төслийг бол 2012 оны 10 дугаар сарын 19-ний өдөр одоо Су.Батболд тэргүүтэй гишүүд өргөн барьсан.

Энэ хуулийн төслийг бол одоо хэлэлцэх нь зүйтэй гэж үлдээсэн байгаа. Зүгээр энэ дашрамд хэлэхэд бол ер нь Төрийн албаны тухай хуульд тэр Нийтийн албаны тухай хууль гарах хүртлээ бол бас яаралтай одоо өөрчлөлт оруулах зайлшгүй шаардлага байгаа. Энэ дээр бол одоо намуудын бүлэг зайлшгүй одоо анхаарч ажиллах хэрэгтэй гэдгийг хэлье.

**З.Энхболд:** -Бүсийн нэмэгдэл аль Байнгын хороо. Бүсийн нэмэгдлийн хуулийн талаар асуусан. Аль Байнгын хороо. Эдийн засгаар уу. Бүсийн нэмэгдлийн талаар танай Байнгын хороо буцаах шийдвэр гаргасан байна. Тэрийг яагаад гаргасан гэж асууж байна.

**А.Бакей:** -Нийгмийн бодлого ч юм уу.

**З.Энхболд:** -Нийгмийн бодлого юм уу. Нийгмийн бодлогоос хүн байна уу? Дарга нь лав алга байна. За гишүүдийн асуулт хариултгүй үлдээд байна даа. Бямбацогт гишүүн тодруулъя.

**С.Бямбацогт:** -Тэгэхээр асуудалдаа бид жаахан хариуцлагатай хандахгүй бол болохгүй байх аа. Энэ бүсийн нэмэгдлийн асуудлыг ойрын нэг жилийн дотор шийднээ гээд Монгол Улсын Ерөнхий сайд маань чуулганы хуралдаан дээр хэлсэн байгаа. Тийм болохоор энэ асуудлыг бид Их хурал дээр одоо өргөн баригдсан хуулиудыг батлаад, хэлэлцээд батлаад явах нь уг нь зүйтэй байх. Нэгэнтээ шийдэх ёстой асуудал учраас.

Саяны Бакей гишүүний хэлж байгаа Төрийн албаны тухай хуульд нэмэлт, өөрчлөлт оруулах 2012 оны 10 сард өргөн барьсан хууль биш. Та нэг жаахан андуурчих шиг боллоо. Энэ хуулийг бид нар 2010 оны 1 дүгээр сарын 26-ны өдөр өргөн барьсан юм. 2010 оны 1 дүгээр сарын 26-нд. 30 орчим гишүүн өргөн барьсан байгаа. Арай жаахан өөр хууль байгаа юмаа. Тэгээд энэ асуудлуудыг бас хэлэлцүүлээд явах тал дээр анхаарч өгөөч гэж хүсмээр байна даа.

**З.Энхболд:** -Нямаагийн Энхболд гишүүн асууя.

**Н.Энхболд:** -Түрүүчийн Их Хурлын нэлээд олон гишүүд Үндсэн хуультай холбоотой өөрчлөлт шинэчлэлтүүдийг нь, зарим нэмэлт, өөрчлөлтүүдийн тухай хууль өргөн барьсан юмаа. Би тэр хуулиудыг буцсан гэж санахгүй байх юм. Энэ дотор ч бас байхгүй байна. Тэгэхээр тэр үргэлжлүүлээд хэлэлцэнэ гэж бодоод аваад үлдчихэв үү, ямар шалтгаанаар буцаасан. Үндсэн хуульд нэмэлт, өөрчлөлт оруулах тухай нөгөө олон гишүүний өргөн барьсан хууль бий шүү дээ. Тэр тал дээр нэг тайлбар авмаар байна.

Ажлын хэсэг гарах гэж байгаа, ярьж байгаа, яригдаж байгаа тиймээ гэж ойлгосон. Энэнтэй холбоотой юу, эсвэл хуучныгаа хэлэлцэх гээд байна уу, бас сонирхоод байна л даа олон нийт.

**З.Энхболд:** -Байнгын хорооны дарга Бакей гишүүн хариулъя.

**А.Бакей:** -Ер нь бол өнгөрсөн Улсын Их Хурлын бүрэн эрхийн хугацаанд бол Монгол Улсын Үндсэн хуульд нэмэлт, өөрчлөлт оруулах асуудлаар 4 хуулийн төсөл өргөн баригдсан байна. Энэ Дамба-Очир гишүүн нарын өргөн барьсан хууль байна. Энэ нь бол одоо хотын статустай холбоотой хуулийн төсөл байгаа. Дараа нь Энхбат нарын гишүүний өргөн барьсан хууль байна. Энэ бол одоо Улсын Их Хурлын гишүүн нь Засгийн газрын гишүүний алба хашихдаа хавсран гүйцэтгэхдээ 3-ны 1-ээс илүүгүй байх.

Ж.Сүхбаатар нарын гишүүдийн өргөн барьсан хууль мөн адилхан тийм агуулгатай хууль байна. Дээр нь 32 гишүүний өргөн барьсан хууль байгаа. Нямжавын Батбаяр гишүүн нарын. Энэ нь бол одоо Засаг даргыг иргэдээс сонгох тухай, Засаг захиргаа, нутаг дэвсгэрийн нэгжийн өөрчлөлттэй холбоотой агуулга бүхий ийм хуулийн төслүүд байсан. Энийг бас Байнгын хороон дээр бид нар хэлэлцэж байгаад, ерөнхийдөө бол одоо бас хэлэлцүүлэхээр аваад үлдэх нь зүйтэй. Шинээр одоо Улсын Их Хурлын даргын захирамжаар ажлын хэсэг дээр гарахдаа эдгээр одоо төслийн агуулгыг бас эргэж нягталж, судалж үзээд тухайн үедээ бол хэрвээ буцаах шаардлагатай бол санаачлагчид нь буцааж болно. Гол нь агуулгыг нь бас одоо судалж үзье гэдэг үүднээс авч үзсэн байгаа.

**З.Энхболд:** -Энхболд гишүүн тодруулъя.

**Н.Энхболд:** -Тэр олон гишүүн өргөн барьсан 32 гишүүний өргөн барьсан хуулийн төсөл байгаа шүү дээ. Тэрнээс одоо Улсын Их Хуралд эргээд байгаа нь хэд байна яг. 50-иас дээш хувьдаа хүрч байна уу?

**З.Энхболд:** -Бакей гишүүн.

**А.Бакей:** -Энийг нэг судлаад үзсэн. Арай 50 хүрэхгүй юм байна лээ. Энэ нэг 49 орчим байсан.

**З.Энхболд:** -Байнгын хорооны үзэмжийн асуудал болчихоод байгаа юм л даа бас. Лүндээжанцан гишүүн асууя.

**Д.Лүндээжанцан:** -Тэгэхээр яахав эхлээд бол нэг хуулийн төсөл буцаахтай холбоотой асуудал бол хэлэлцэхтэй холбоотой асуудлыг Төрийн байгуулалтын хороогоор яриад байдаг юм. Буцаах нь болохоороо яахаараа Хууль зүйн байнгын хороогоор ордог юм бэ гэж. Энийг бас Бакей даргаас нэг тодруулчихмаар байгаа юм.

Ер нь Төрийн байгуулалтын хороо чинь Их Хурлын хурлаар хэлэлцэх болоод буцаах асуудал нь одоо хамтдаа л яригддаг баймаар юм. Уламжлал болоод Хууль зүйн хороогоор өмнө нь бас орж ирчихээд ийм презедент тогтчихоод ингэж байна уу, Хууль зүйн байнгын хороо санал, дүгнэлтээ бол энэ хууль бол хэлэлцэх боломжгүй юмаа гэдэг дүгнэлт гаргасан тохиолдолд бол боломжтой гэж бодож байгаа юм хууль зүйнхээ хувьд, мэргэжлийн хорооны хувьд.

Тэрнээс биш Байнгын хорооны эрхлэх асуудлын хүрээ бол Төрийн байгуулалтын байнгын хороондоо баймаар юм шиг санагдаад байгаа юм.

Хоёр дахь нь бол энэ Сүхбаатар нарын 7 гишүүний гээд байгаа юм. Энийг одоо би Энхтүвшин гишүүн, Сайханбилэг гишүүн эд нар ороод нөгөө төрийн эрх мэдлийн хуваарилалттай холбоотой, Их Хурлын гишүүн, Засгийн газрын гишүүн хамт байх одоо асуудлыг тоо хэмжээ, хязгаар тавьсан тэр хэсэг юм болов уу гэж ингэж бодоод байгаа юм. Энэнээс шалтгаалаад л одоо нөгөө Үндсэн хуулийн өөрчлөлт яригдаад байгаа байхгүй юу. Энэнээс болоод л одоо шүүмжлэлийн бай болоод, одоогийн манай үйлчилж байгаа үндсэн хууль муухай харагдаад, ингээд болохгүй байгаа юм.

Тийм учраас Үндсэн хуулиа органик хуулиудаараа Үндсэн хуулийнхаа заалтыг одоо шавхаж ашиглаад, тэгээд хэрвээ одоо энэ одоогийн Засгийн газрын танхим олон Их Хурлын гишүүд орчихсон тохиолдолд үйлчлэх хугацаагий нь ядахдаа хойшлуулаад тавьчих юм бол тэр үндсэн хуулийг үргэлж шүүмжлээд байдаг энэ юм бол арай багасах юм шиг санагдаад байгаа юм л даа. Түрүүчийн үндсэн хуулийн аар саар гэдэг юм уу зарим нэгэн өөрчлөлттэй холбоотой нэг гурав, дөрвөн л юм яриад байгаа байх. Тэрийг одоо хэлэлцэх гэсээр байтал нэлээн удаан зай гарах юм. Энэний оронд одоо бид органик хуулиудаараа зохицуулаад, хийвэл үндсэн хуулийнхаа өөрчлөлтийг хийсэн шиг хийх. Тэрний оронд бол ганц нэг туйпуу сугалах маягаар бол одоо өөрчлөлт хийх нь зохимжгүй юмаа.

Органик хууль буюу Их Хурлынхаа хуулиар бол Засгийн газрынхаа хуулиар энийгээ зохицуулчихаад, бүр болохгүй бол одоо мөрдөх хугацаагий нь хойшлуулаад тавьчихвал одоо энэ асуудал бол ингээд нэгэн жигд болчих юм шиг. Гэтэл энийг одоо ингээд буцаах нь зүйтэй гээд ингээд оруулаад ирэхээр чинь за энэ ер нь үндсэн хуулийг нэн даруй өөрчлөхгүй бол болохгүй юм байна гээд нөгөө яриандаа ороод. Тэгээд үндсэн хуулиа өөрчилж чадсан ч юм байхгүй, хий л нэг л одоо ярианы цаг алдсан нэг ийм юм болоод байх юм.

Үндсэн хуулиндаа гар хүрч өөрчилъё гэвэл бүр том одоо комисс гараад, одоо бүрэн орвонгоор нь нэлээн сайн ярих, засаглалынхаа эрх мэдлийн тэнцвэрийг нэлээн сайн ярих энэ хэмжээний юмыг бол одоо буурьтай авч үзэх шаардлага байхыг бол үгүйсгэхгүй. Ямар үндсэн хуулийг бид одоо халдашгүй зүйл гэж цээжээрээ хамгаалаад байгаа юм байхгүй шүү дээ. Энэ дээр би нэг тайлбар авах гэсэн юм. Одоо энэ дээр.

Тэр 7 гишүүний 4, 5 нь бол байж байгаа байхгүй юу. Нөгөө өргөн барьсан гишүүд нь бол. Ерөнхийлөгчийн өргөн барьсан хууль байж байгаа байхгүй юу. Энэ дээр л нэг тодруулж хэлж өгөөч ээ гэж. 2 юман дээр.

**З.Энхболд:** -Бакей гишүүн хариулъя.

**А.Бакей:** -Ер нь бол Улсын Их Хурлаар тухайн чуулганаар хэлэлцэх хууль, Улсын Их Хурлын бусад шийдвэрийн төслийг бол Төрийн байгуулалтын байнгын хороон дээр нэгтгэж, тэгээд нэгдсэн чуулганд оруулах хууль дүрэмтэй байгаа. Зүгээр буцаах шаардлагатай хуулийн асуудлыг бол хууль зүйн талаасаа Хууль зүйн байнгын хороо тэр талаасаа нягталж авч үзэх нь зүйтэй гэж бодвол тэрэндээ нэгтгэсэн болов уу гэж бодож байна.

Түүнээс яг хэлэлцэх асуудлыг нь үнэхээр таны хэлж байгаагаар хуулийн дагуу хэлэлцэх асуудлын жагсаалтыг дараагийн чуулганы эхэнд нь бас Төрийн байгуулалтын байнгын хороогоор нэгтгэж нягтлаад, тэгээд чуулганд оруулдаг шүү дээ. Тэгэхээр энэ дээр бол одоо Хууль зүйн байнгын хорооны дарга байхгүй учраас би тэр хүний өмнөөс хариулахад түвэгтэй байна.

Үндсэн хуулийн одоо өөрчлөлттэй холбоотой өргөн баригдсан төслүүдийн хувьд бол лав л 3 нь бол Байнгын хороогоор тухайн үедээ ороод, хэлэлцэх эсэх нь хэлэлцэгдчихсэн байна лээ. Нэгдсэн хуралдаан, нэгдсэн чуулганы хуралдаанаар ороогүй. Тэгээд хэлэлцэх эсэх нь Байнгын хороогоор хэлэлцэгдсэн учраас бид бас энийг шууд буцаахад түвэгтэй байсан. Тэгэхээр энэ дээр бол ер нь одоо засаглалыг сайжруулах, засаглалын түвшинд энэ яригдаж байгаа янз бүрийн асуудлыг нэг мөр болгохын тулд яах аргагүй үндсэн хуулийн өөрчлөлтийн асуудал бол зайлшгүй ярих шаардлагатай болж байгаа юм байна. Энэ нь бол зөвхөн засаглалтай ч холбоотой биш, олон одоо тулгамдсан асуудал байгаа.

Тийм учраас энэ өргөн баригдсан хуулиудын төсөлд байгаа чухал санаануудыг бас зайлшгүй судалж үзсэний үндсэн дээр тусдаа ажлын хэсэг байгуулагдаж байж, нэлээд нухацтай ярих шаардлагатай гэж үзэж байгаа юм.

**З.Энхболд:** -Лүндээжанцан гишүүн тодруулъя.

**Д.Лүндээжанцан:** -Би ингээд байгаа шүү дээ Бакей даргаа. Үндсэн хуульд өөрчлөлт оруулнаа гээд тэгээд оруулсан ч юм байдаггүй, яриад л байдаг. Тэрний оронд энийг чинь бас нэг Их Хурлын хууль, Засгийн газрын хуулиараа зохицуулчих боломж байгаа байхгүй юу. Үндсэн хуульдаа хүрэхгүйгээр. Тэгээд хэрэгжих хугацаагий нь бол хойшлуулаад тавьчихъя. Тэгвэл одоо үндсэн хуульд өөрчлөлт оруулна гэдэг чинь тийм амаргүй асуудал шүү дээ. Үндсэн хуульд нэмэлт, өөрчлөлт оруулах журмын хуулиасаа эхлээд. Энийгээ барихаас эхлүүлээд.

Тэгээд одоо ганцхан энүүгээр ямар өөрчлөлт оруулалттай биш, ганц хоёр зүйлээр. Эхлээд тэр органик хууль болсон Их Хурлын хууль, Засгийн газрын хуулиараа оруулчихаад, хэрэгжих хугацаагий нь хойшлуулаад тавьчихвал нэг асуудал ядахдаа мухарлагдаад явчих юм биш байгаа. Тэрийг заавал одоо буцаах гээд байдаг нь энэ нэг сайхан үгтэй болсон. Үндсэн хуулийг өөрчлөх юм байгаа юмаа. Тэгэхээр шийдэгдэх юм байгаа юм гэсээр байгаад одоо дахиад 10 жил явахыг ч үгүйсгэхгүй л байгаа байх. Ийм учраас тэр хуулийг буцаамааргүй л байгаагаа л би хэлээд байгаа юм.

**З.Энхболд:** -Буцаах жагсаалтанд байхгүй гэнээ Лүндээжанцан гишүүн ээ. Тийм хэлэлцэх, үлдэж байгаад нь байгаа юм байна. За асуулт асууж дууслаа. Санал байдаггүй юм байна Бат-Эрдэнэ гишүүн ээ. Эцсийн хэлэлцүүлэг учраас. Одоо тогтоолын төслийг батлах санал хураая. Санал хураах гэж байна шүү. Санал байхгүй юм байна. Санал хураалт. Санал хураалт явагдаж байна.

Оролцсон 60, зөвшөөрсөн 41, 68.3 хувийн саналаар Байнгын хорооны хуулийн төслүүдийг буцаах санал дэмжигдэж байна. Ингээд энэ асуудал дуусч байна.

Дөрөв дэх асуудал.

**З.Энхболд:** -Улсын Их Хурлын даргын ажлын хэсгийн орон тоог батлах тухай тогтоол хүчингүй болсонд тооцох тухай Улсын Их Хурлын тогтоолын төслийг хэлэлцье.

Төрийн байгуулалтын байнгын хорооны санал, дүгнэлтийг Улсын Их Хурлын гишүүн Бакей танилцуулна. Бакей гишүүнийг индэрт урьж байна.

**А.Бакей:** -Улсын Их Хурлын дарга, эрхэм гишүүд ээ,

Хууль, Улсын Их Хурлын бусад шийдвэрийн төсөл боловсруулах, өргөн мэдүүлэх журмын тухай хуулийн 22 дугаар зүйлийн 22-2-т заасныг баримтлан Улсын Их Хурлын даргын ажлын хэсгийн орон тоог батлах тухай тогтоол хүчингүй болсонд тооцох тухай Улсын Их хурлын тогтоолын төслийг Төрийн байгуулалтын байнгын хорооноос санаачлан боловсруулж, 2013 оны 1 дүгээр сарын 3-ны өдрийн хуралдаанаараа хэлэлцээд дараах санал, дүгнэлтийг чуулганы нэгдсэн хуралдаанд танилцуулж байна.

Монгол Улсын Их хурлын тухай хуульд нэмэлт, өөрчлөлт оруулах тухай хуулийг Улсын Их Хурал 2012 оны 12 дугаар сарын 21-ний өдөр баталсан бөгөөд мөн хуулийн 42 дугаар зүйлийн 42.2-т Улсын Их Хурлын даргын ажлын албаны орон тоог Улсын Их Хурлын дарга батална гэж хуульчилсныг үндэслэн Улсын Их Хурлын даргын ажлын хэсгийн орон тоог батлах тухай Улсын Их Хурлын 2004 оны 12 дугаар сарын 16-ны өдрийн 36 дугаар тогтоолыг хүчингүй болсонд тооцох тухай Улсын Их Хурлын тогтоолын төслийг боловсрууллаа.

Тогтоолын төсөлтэй холбогдуулан Улсын Их хурлын гишүүн Д.Дэмбэрэл асуулт асууж, байр сууриа илэрхийлж үг хэлсэн болно.

Байнгын хорооноос Монгол Улсын Их Хурлын тухай хуульд нэмэлт, өөрчлөлт оруулах тухай хууль батлагдсан 2012 оны 12 дугаар сарын 21-ний өдрөөс эхлэн тогтоолыг дагаж мөрдөх нь зүйтэй гэж үзлээ.

Улсын Их Хурлын даргын ажлын хэсгийн орон тоог батлах тухай тогтоол хүчингүй болсонд тооцох тухай Улсын Их Хурлын тогтоолын төслийг нэгдсэн хуралдаанаар хэлэлцүүлэхийг Байнгын хорооны хуралдаанд оролцсон гишүүдийн дийлэнх олонх дэмжсэн болно.

Улсын Их Хурлын эрхэм гишүүд ээ,

Улсын Их Хурлын даргын ажлын хэсгийн орон тоог батлах тухай тогтоол хүчингүй болсонд тооцох тухай Улсын Их Хурлын тогтоолын төслийн талаарх Төрийн байгуулалтын байнгын хорооны санал, дүгнэлтийг хэлэлцэн, төслийг баталж өгөхийг Та бүхнээс хүсье.

Анхаарал тавьсанд баярлалаа.

**З.Энхболд:** -Бакей гишүүнд баярлалаа. Байнгын хорооны санал, дүгнэлттэй холбогдуулан асуулттай гишүүд нэрээ өгнө үү. Болоо юу тиймээ. Бат-Эрдэнэ гишүүнээр асуулт тасалъя. Батболд гишүүн асууя.

**Су.Батболд:** -Энэ өнгөрсөн сард оруулсан Их Хурлын тухай хуулийн нэмэлт, өөрчлөлтөөр энэ Их Хурлын дарга нь өөрийнхөө ажлын албаны орон тоог тогтоодог болохоор хуульчилсан юм байна тиймээ. Тэгээд ер нь бол яахав ямар байгууллага дээр энэ дарга нь өөрийнхөө ажлын албаны орон тоогий нь баталдаг тийм юм байгаа юм бол оо. Би бол ихэнх одоо байгууллага дээр юу гэдэг юм удирдах зөвлөл нь ч юм уу, эсвэл арай нэг өөр байгууллага нь бол энэ даргын албаны орон тоог баталж өгдөг тийм тогтолцоо байдаг байх гэж бодож байна.

Улсын Их Хурлаас авахуулаад энэ өөрийнхөө ажлын албаны орон тоог ийм байдлаар баталдаг болж байгаа юм байна л даа. Тэгээд би энэ дээр бас тайлбар хүсмээр байгаа юм.

Хоёрдугаарт нь, ер нь хэдэн орон тоо, ямар ямар орон тоо байхаар төлөвлөж байгаа юм бол оо. Би зүгээр ингээд ажиглаад байхад бол энэ шинэ бүтэц зохион байгуулалтаа ингээд хараад байхад бол энэ зөвлөдөг, барьдаг ийм орон тоо нэлээн ихсээд байх шиг байгаа юмаа. Аль ч байгууллага дээр. Одоо жишээлэх юм бол нийслэлийн хурал, дүүргүүдийн хурлыг хараад байхад бол Тамгын газартайгаа өрсөлдөхүйц тийм том ажлын аппараттай болоод байгаа байхгүй юу. Хэлтэстэй болоод, хэлтсийн даргатай болоод, мэргэжилтнүүдтэй болоод. Тэгээд иймэрхүү байдал их газар аваад байгаа юмаа. Энэ дээр манай Төрийн байгуулалтын байнгын хороо юу гэж үзэж байгаа юм бэ гэдгийг би асуумаар байх юм.

**З.Энхболд:** -Бакей гишүүн хариулъя.

**А.Бакей:** -Энэ Монгол Улсын Ерөнхийлөгчөөс өргөн барьсан хуулийн төсөлд бол Улсын Их Хурлын даргын ажлын албаны орон тоог Улсын Их Хурлын дарга баталнаа гэсэн энэ одоо өөрчлөлтийг оруулахаар өргөн барьсан. Энийг бол Улсын Их Хурлаар хэлэлцээд, баталсан учраас энэ одоо ёсоороо явж байгаа. Зүгээр таны одоо тэр ярьж байгаа ямар байгууллагад дарга өөрөө баталдаг, ямар байгууллагад нь удирдах зөвлөл ч юм уу өөр байгууллага нь баталж өгдөг вэ гэдэг талаар нарийн одоо судалгаа, мэдээлэл одоохондоо алга байна.

Цаашдаа яахав энэ асуудлыг судлаад, ерөнхийдөө нэг зарчим баримтлах тал дээр бол анхаарах нь зүйтэй гэж үзэж байна.

Шинээр одоо ямар орон тоо, орон тоо нь ямар байдлаар батлагдсан бэ гэж. Хуучин бол 2004 онд одоо батлагдсан орон тоо бол 6 байна. Одоо бол 8 орон тоогоор одоо батлагдах саналыг бол бас манай Байнгын хороонд Улсын Их Хурлын Тамгын газраас бас танилцуулсан. Энүүгээр бол Улс төрийн бодлогын зөвлөх. Энэ бол ажлын албаны ахлагч байх юм байна нэг. Хууль зүйн бодлогын зөвлөх 1. Эдийн засгийн бодлогын зөвлөх 1. Нийгмийн бодлогын зөвлөх 1. Улс төрийн бодлогын асуудал хариуцсан референт бөгөөд ажлын албаны ахлагчийн туслах 1, Хууль зүйн бодлогын асуудал хариуцсан референт 1, Эдийн засгийн бодлогын асуудал хариуцсан референт 1, Нийгмийн бодлогын асуудал хариуцсан референт 1, нийтдээ ингээд 8 ийм л байдалтай байна.

Ер нь бол мэдээж энэ Улсын Их Хурал тэр хэлэлцэж байгаа асуудал өргөн цар хүрээтэй учраас Даргын дэргэдэх энэ ажлын алба бол ийм тодорхой чиглэлээр зөвлөх, референттэй байх нь зүйтэй гэж үзсэн байна.

**З.Энхболд:** -Бат-Эрдэнэ гишүүн асууя.

**Б.Бат-Эрдэнэ:** -Баярлалаа. Би ерөнхийдөө ойролцоодуу асуулт асуух гэсэн юм. Ер нь сүүлийн үед бол энэ орон тоо, бүтэц өөрчилж байгаа, орон тоо бол асар их нэмэгдэж байгаа. Тийм учраас бол маш тодорхой, яг өмнө нь ажиллаж байсан Улсын Их Хурлын даргын ажлын албанаас ямар хэмжээнд орон тооны хувьд нэмэгдэж байгаа юм бэ гэдэг талаар тодорхой хэлж өгөөч ээ.

Хоёрдугаарт, би түрүүн асуух гээд. Түрүүний хэлэлцэж байсан юман дээр асуух гээд асууж чадсангүй. Би энийг асуух эрх байгаа болов уу гэж бодож байгаа юм. Энэ Улсын Их Хурлын тогтоолын, хууль тогтоолын төсөл буцаах тухай энэ жагсаалтан дотор Улсын Их Хурлын нэр бүхий 18 гишүүний гарын үсэг зурсан уул уурхайн хөгжлийн хариуцлагатай уул уурхайн хөгжлийн түр хороо байгуулах тухай ийм тогтоолын төсөл буцаасан, төсөл санаачлагчид нь буцаасан энэ жагсаалтанд алга л даа.

Тэгэхээр зэрэг бид бол энэ хуулийн төслийг одоо санаачлаад, 2012 оны 10 сарын 12, өнөөдөр бол одоо 3 сар өнгөрч байгаа. Тэгэхээр энэ асуудлыг яагаад ингээд дараад байгаа юм бэ. Энийг одоо хэлэлцүүлэх, эсвэл хэлэлцүүлмээр байна, эсвэл одоо энэ тогтоолын төсөлд нь оруулаад, төсөл санаачлагчид нь буцаах хэрэгтэй байна. Ийм хоёр л одоо юу байгаа шүү дээ. Тэрнээс биш зүгээр хэн нэгэн эрх мэдэлтэн тайлбар өгөөд, хууль санаачлагчийн төслийг дараад суугаад байж болохгүй шүү дээ.

**З.Энхболд:** -Хоёр дахь асуулт бол хэлэлцээд дуусчихсан асуудал. Тэрэн дотор байхгүй бол үлдэж байгаа гэсэн үг. Эхний асуултанд Бакей гишүүн хариулъя.

**А.Бакей:** -За эхний асуултанд хариулъя. Энэ одоо 2004 онд батлагдсан орон тоо бол 2-оор л нэмэгдэж байна тийм. 2 хүнээр нэмэгдэж байна гэсэн үг.

**З.Энхболд:** -Асуух асуулт дууслаа. Одоо тогтоолын төслийг батлах санал хураая.

Улсын Их Хурлын даргын ажлын хэсгийн орон тоог батлах тухай тогтоол хүчингүй болсонд тооцох тухай Улсын Их Хурлын тогтоолын төслийг баталъя гэсэн санал хураая. Санал хураалт.

Оролцсон 57, зөвшөөрсөн 37, 64.9 хувийн саналаар уг санал дэмжигдэж байна.

Энэ тогтоолын эцсийн найруулга дээр саналтай гишүүд байна уу. Алга байна. Эцсийн найруулгыг сонссоноор тооцлоо. Үүгээр асуудал хаагдаж байна.

Тав дахь асуудал.

**З.Энхболд:** -Төрийн албаны зөвлөлийн даргыг чөлөөлөх, томилох тухай асуудлыг хэлэлцье. Эхлээд Төрийн албаны зөвлөлийн даргын үүрэгт ажлаас чөлөөлөх тухай асуудлыг хэлэлцэж эхэлье.

Монгол Улсын Ерөнхийлөгчийн саналыг Ерөнхийлөгчийн хуулийн бодлогын зөвлөх Өнөрбаяр танилцуулна. Өнөрбаяр зөвлөхийг индэрт урьж байна.

**Ч.Өнөрбаяр:** -Улсын Их Хурлын дарга, эрхэм гишүүд ээ,

Монгол Улсын Ерөнхийлөгчөөс Улсын Их Хурлын даргад Төрийн албаны зөвлөлийн даргаар ажиллаж байсан Зүмбэрэллхам дарга өргөдөл гаргасан. Өөрийнхөө хүсэлтээр чөлөөлөгдөх. Энэхүү хүсэлтийг нь хүлээн авч холбогдох саналыг үндэслэн Улсын Их Хурлын даргаас саналаа хүргүүлэх тухай бичиг ирүүлсэн.

Энэнтэй холбогдуулан Монгол Улсын Ерөнхийлөгчөөс Төрийн албаны тухай хуулийн 34 дүгээр зүйлийн 34.7 дахь хэсгийг үндэслэн Төрийн албаны зөвлөлийн даргаар Балтавын Цогоог томилуулах саналыг Улсын Их Хуралд оруулсан болно.

Зохих журмын дагуу хэлэлцэн шийдвэрлэж өгөхийг Та бүхнээс хүсч байна.

Нэр дэвшигчтэй холбоотой товч танилцуулгыг хавсаргасан байгаа. Та бүхэнд танилцуулгаар тараасан байгаа.

Анхаарал тавьсан явдалд баярлалаа.

**З.Энхболд:** -Төрийн байгуулалтын байнгын хорооны санал, дүгнэлтийг Улсын Их Хурлын гишүүн Бурмаа танилцуулна. Бурмаа гишүүнийг индэрт урьж байна.

**Р.Бурмаа:** -Их Хурлын дарга, эрхэм гишүүд ээ,

Төрийн албаны зөвлөлийн дарга Дорждамбын Зүмбэрэллхам 2012 оны 12 дугаар 31-ний өдрөөр тасалбар болгон өөрийн хүсэлтээр ажлаас чөлөөлөгдөх тухай асуудлыг шийдвэрлэж өгөхийг хүссэн өргөдлийг Улсын Их Хурлын даргад ирүүлжээ.  
  
 Монгол Улсын Их Хурлын чуулганы хуралдааны дэгийн тухай хуулийн 45 дугаар зүйлийн 45.2 дахь хэсэг, өөрийнх нь гаргасан хүсэлтийг үндэслэн Төрийн албаны зөвлөлийн даргын үүрэгт ажлаас Д.Зүмбэрэллхамыг чөлөөлөх асуудлыг Төрийн байгуулалтын байнгын хорооны 2013 оны 1 дүгээр сарын 3-ны өдрийн хуралдаанаар хэлэлцэв.

Хэлэлцсэн асуудалтай холбогдуулан Улсын Их Хурлын гишүүн Л.Цог өөрийн байр суурийг илэрхийлсэн бөгөөд Д.Зүмбэрэллхамыг Төрийн албаны зөвлөлийн даргын үүрэгт ажлаас чөлөөлөгдөх хүсэлтийг Байнгын хорооны хуралдаанд оролцсон гишүүдийн олонх дэмжлээ.

Улсын Их Хурлын эрхэм гишүүд ээ,

Төрийн албаны зөвлөлийн даргын үүрэгт ажлаас чөлөөлөх асуудлаар Төрийн байгуулалтын байнгын хорооноос гаргасан санал, дүгнэлтийг хэлэлцэн шийдвэрлэж өгөхийг Та бүхнээс хүсье.

**З.Энхболд:** -Чөлөөлөх санал Байнгын хорооны санал, дүгнэлттэй холбогдуулан асуух асуулттай гишүүд байна уу. Бямбацогт гишүүнээр асуулт тасаллаа. Батболд гишүүн асууя.

**Су.Батболд:** -Чөлөөлөх, томилохтой нь хоёулангий нь цуг асууж болно тиймээ.

**З.Энхболд:** -Тус тусдаа. Эхлээд чөлөөлөхөөрөө санал хураана. Дараа нь томилохоороо санал хураана. Асуулт хариулт тусдаа.

**Су.Батболд:** -Ерөнхийлөгчийн тамгын газраас асуух уу оруулж ирж байгаа нь тийм үү.

**З.Энхболд:** -Томилгоогий нь Ерөнхийлөгчийн тамгын газар оруулж байгаа. Чөлөөлөх нь бол одоо хаанах оруулж байгаа юм.

**Су.Батболд:** -Субъект байхгүй юм уу тэгээд. За яахав хэн нэг нь хариулна биз дээ.

**З.Энхболд:** -Бакей гишүүн л хариулах байх л даа бодоход.

**Су.Батболд:** -Би ингэж бодож байна л даа. Монгол Улсад яахав хууль хэрэгжилт, хуулийн хэрэгжилт гэдэг юм чинь угаасаа байхгүй болоод удаж байгаа зүйл. Гэхдээ би энэ 2012 оны хувьд бол Монгол Улсад ерөөсөө байхгүй байгаа юм шиг үйлчлэлтэй байгаа ганцхан хууль бол энэ Төрийн албаны тухай хууль байх шиг байгаа юм. Тэгээд би бодож байна л даа. Энэ хуулийг хэрэгжүүлэх гэж зүтгэснийх нь төлөө Зүмбэрэллхамыг чөлөөлж байгаа юм уу, эсвэл энэ хуулийг хэрэгжүүлэх албагүй гэсэн утгаар Зүмбэрэллхамыг чөлөөлж байгаа юм уу гэдэг асуултыг асуумаар байх юм.

Тэгээд өнөөдөр бол энэ Төрийн албаныг бид нар өнгөрсөн ганцхан энийг бол МАН бишээ, энэ Монгол Улсад бий болсон улс төрийн намууд, энэ төрийн албаны, төрийн захиргааны шинэчлэлийн хүрээнд бид нар төрийн албыг улс төрөөс ангид байлгах гээд. Энийг тогтворжсон байлгах гээд 20 жил хичээж зүтгэж ирсэн байхгүй юу. 1995 онд анх Төрийн албаны хуулийг батлаад, дараа нь 2008 онд батлаад, энэ Төрийн албаны хуулинд аль ч одоо ямар ч одоо улс төрийн үзэл баримтлалтай бай, үзэл бодолтой байсан хүмүүс элсэж ороод, ингээд явдаг ийм нэг тогтолцоог бий болгоё гэж хичээж зүтгэж ирсэн.

Ер нь гадныхан ч гэсэн бид нарт энэ чиглэл рүү маш их анхаарлаа хандуулж байсан. Монгол Улс өөрөө ийм жижигхэн улс аа. Боловсон хүчний нөөц багатай улс аа. Ийм тохиолдолд энэ төрийн албаа бэхжүүлж авах хэрэгтэй, эндээ мэдлэг чадвараар нь, үнэнч шударга байдлаар нь иргэдээ шударга сонгож ажиллуулдаг ийм тогтолцоог хэрэгжүүлэх нь зүйтэй гэж ирсэн. Харамсалтай нь бид нар 22 жилийн дараа дахиад энийгээ нураачихлаа л даа. Өнөөдөр Монгол оронд энэ Төрийн албаны хууль байхгүй юм шигээр, сөрөг хонинд орчихсон чоно шиг ингэж тасдаж хаяж байна шүү дээ.

Энэ зөвхөн МАН-ын гишүүдийг төрийн албанаас зайлуулж байгаа юм бишээ. Энэ монголын ард түмнийг хоёр талцуулж байгаа хэрэг шүү дээ. Чи тэрний үед ажилд орсон байна. Дөнгөж сургууль төгсөөд ирсэн хүүхдийг хүртэл ажлаас нь шууд халаад л, ямар ч одоо хуулийн заалтгүйгээр түр хүмүүсийг аваачиж тавьж байгаа шүү дээ. Тэгээд ийм байдал одоо хэдий болтол үргэлжлэх юм бэ. Тэгээд өнөөдрийн ингэж сольж байгаа явдал энэ байдлыг засах гэж сольж байгаа юм уу, эсвэл энэний эсрэг тэмцсэнийх нь төлөө энийг сольж байна уу гэдгийг би энэ асуудлыг оруулж ирсэн субъектээс нь асууж байна.

Дараа нь би томилох үед нь бас санал, асуултаа хэлмээр байна.

**З.Энхболд:** -Бакей гишүүн хариулъя.

**А.Бакей:** -Төрийн албаны зөвлөлийн дарга Зүмбэрэллхам бол Монгол Улсын Их Хурлын дарга Энхболд даргын нэр дээр өөрийнхөө өргөдөл хүсэлтээ ирүүлсэн байна. Энэ өргөдөл дээр бол цаашид одоо төрийн албаны чиглэлээр эхлүүлсэн эрдэм шинжилгээний бүтээлдээ түлхүү анхаарч, шинжлэх ухааны докторын диссертацийн түвшинд эмхлэн боловсруулах ажлаа гүйцээхийн тулд Төрийн албаны зөвлөлийн үүрэгт ажлаас чөлөө хүсч байгааг хүлээн авч шийдвэрлэж өгнө үү гэж.

Нэгэнт одоо тэр албан тушаалд нь өөрөө өргөдөл учраас тэр өргөдлийг нь бол хуулийн дагуу Төрийн байгуулалтын байнгын хороо хурлаараа хэлэлцээд оруулж байна. Түүнээс биш одоо хуулийг хэрэгжүүлсний чинь төлөө чамайг чөлөөлж байгаа гэдэг асуудал огт байхгүй. Тэгээд нэгэнт төрийн алба чинь одоо хүн өргөдлөө өгөөд чөлөөлөгдье гэж байхад чөлөөлөх асуудлыг хэлэлцээд дараагийн хүний асуудлыг бас оруулах асуудал бол хуулийн дагуу явагдаж байнаа гэдгийг энэ дашрамд хэлье.

Зүгээр Төрийн албаны тухай хуулийн хэрэгжилт зөвхөн одоо өнөөдөр л болохоо байчихсан, нурчихсан гэж би үзэхгүй байгаа. Урд нь ч гэсэн одоо төрийн албаны тухай хуулийн хэрэгжилт бол ямар байсныг Та бүхэн мэднээ. Тийм учраас аягүй сайн байсан гэж би огтхон ч хүлээн зөвшөөрөхгүй. Би ч бас биеэрээ мэдэрсэн хүний нэг.

Тийм учраас төрийн албаны одоо эрх зүйн орчныг төгөлдөржүүлэх, төрийн албыг тунгалаг болгох асуудал гарцаагүй одоо хийх ёстой, шийдэх ёстой асуудал. Энэ чиглэлээр цаашдаа Улсын Их Хурлын эрхэм гишүүд бид бас одоо Байнгын хороо анхаарч ажиллах ёстой.

**З.Энхболд:** -Бямбацогт гишүүн нэрээ авчихсан юм уу. Асуулт асууж дууслаа. Үг хэлэх гишүүд байна уу? Гарахгүй байна. Кнопоо л дарцгаа. Өөр хэний нэр гараагүй байна. Картаа хийгээгүй байсан байна. Дэмбэрэл гишүүнээр асуулт тасаллаа. Эрдэнэ гишүүн үг хэлнэ. Асуулт гэнэ үг шүү.

**С.Эрдэнэ:** -Баярлалаа. Би зүгээр товч өөрийнхөө санааг хэлье гэсэн юм. Төрийн албаны зөвлөлийн даргын чөлөөлөгдөж байгаа, шинээр томилогдож байгаа асуудал бол би бол ямар нэгэн тийм улс төрийн санаа зорилго байхгүй болов уу гэж харж байгаа. Зүгээр саяын яригдаж байгаа сэдвээр ингээд одоо юу гэдэг юм асуудал ярих гэж байгаа бол өнгөрсөн түүхээ эргээд нэг харах хэрэгтэй.

Өнгөрсөн түүхийн хугацаанд хэн нь илүү одоо хэлмэгдүүлэлт явуулж, хэн нь илүү улс төржилтийг хийж, хэн нь илүү одоо энэ олон хүний хувь заяа, амьдралаар тоглосон бэ гээд яривал статистик тоо гаргавал бас их сонин тоо гарах байх. Зүгээр түүхэн баримт жишээ яривал олон юмыг ярьж болно. Өнөөдөр хүнийг үзэл бодлоор нь, эрхэлж байгаа ажил, албан тушаал, танил тал, арын хаалга гээд янз бүрийн байдлаар нь хэмждэг нь аль нам билээ гэдгийг бас хэрвээ жингийн туухай дээр тавиад үзвэл бас нэг тоо, сонин тоо гарах байх аа.

Тэгээд өнөөдөр зүгээр одоо аливаа асуудал тэр Зүмбэрэллхам гэдэг хүн өргөдлөө өгсөн асуудал нь би бол хэн нэгний дарамт шахалтаар хийсэн ажил гэж үзэхгүй байна. Төрийн албаны зөвлөлийн одоо томилгоо, Төрийн албаны зөвлөлийн аливаа хийж байгаа алхам бүр өнөөдөр улс төржчихсөн, улс төрийн шинж чанартай болж хувирсан, улс төрийн захиалгатай хийдэг болсон ийм л үнэн дүр төрх байсан шүү дээ. Тэгээд энийг өнөөдөр нэг их огт мэдээгүй юм шиг, гэнэтхэн өнөөдөр л нэг их улс орон даяар хэлмэгдүүлэлт яваад эхэлчихсэн юм шиг ийм байдлаар асуудлыг ярьж байгаа нь бол их сонин байнаа.

Тэгээд яг зүгээр илэн далангүй хэлэхэд бол өнгөрсөн хугацааны монгол төрийн энэ бат бэх байдлын асуудал, монгол төрийн тогтвортой байх асуудал бол үндсэндээ бол алдагдаж ирсэн. Энд бол би өнөөдөр олон зүйлийг жишээ баримт болгож хэлж чаднаа. Тийм учраас энд нэг тийм хэрүүлийн чанартай юм яримааргүй байна.

Өнөөдөр бол Төрийн албаны зөвлөл өөрөө дараагийн эрх зүйн шинэ акт гардаг юм уу, зохицуулалт хийгдэх хүртэлх хугацаанд Төрийн албаны хуулиа бид нар еще чанаржуулж, сайжруулах хэрэгтэй. Еще төрийн албаныхаа бас чадварыг бид нар сайжруулах хэрэгтэй. Огт өөрчлөхгүй, шинэчлэхгүй зүйл гэж байж болохгүй шүү дээ. Мэдээж тодорхой түвшинд шинэчлэлт өөрчлөлтүүд явж л таарна. Яг нарийн ярих юм бол өнөөдөр Төрийн албаны бас чадвар, чадавх ямар байгаа билээ гэдгийг бас дүгнээд цэгнээд үзэх юм бол бас ярих юм бол бас гарна.

Өнөөдөр хэтэрхий улс төржсөн, хэтэрхий танил тал, арын хаалгаар багаа бүрдүүлсэн, хэтэрхий одоо нэг нутаг ус, жалга довын үзэл давамгайлсан байдлаас болоод бас энэ төрийн алба чинь ямар бүтэцтэй байгаа билээ гэдгийг бас эргээд харах хэрэгтэй. Гэх мэтийн олон зүйл байгаа. Тийм учраас өнөөдөр бол энэ Төрийн албаны зөвлөлийн шинэ удирдлагууд гарч ирээд бас энэ Төрийн албаны хууль номын хүрээнд асуудлыг шийдэх байхаа гэж харж байна.

Төрийн алба өөрийнхөө хуулийн хүрээнд ном дүрмээрээ ажиллаж, шинэ уур амьсгалыг бий болгох байх аа гэж ингэж найдаж байгаа юмаа. Баярлалаа.

**З.Энхболд:** -Гарьдхүүгийн Баярсайхан гишүүн үг хэлнэ.

**Г.Баярсайхан:** -Эрхэм гишүүдийн энэ өглөөний амар амгаланг айлтгая. Монголын төр оршин тогтнодогоороо оршин тогтноод, цус сэлбэх шаардлагатай бол цус сэлбээд явах нь бол энэ тодорхой асуудал аа. Ямар ч тохиолдолд бид бол 1996 оны тэр хэлмэгдүүлэлтийг бөөнөөр нь хэлмэгдүүлж байсан үеийг бид өнөөдөр дурсан ярихгүй байгаа. Түүнийг өнөөдөр юу гэж ойлгож байна вэ гэвэл үнэхээр шаардлагатай одоо томилгоонуудаа хийгээд явж байсан гэж ойлгож байгаа.

Энэ утгаараа ч гэсэн өнөөдрийн энэ томилгоонуудыг төрд шинэ боловсон хүчин оруулж байна гэж энэ өнцгөөс нь харж байх ёстой гэж би хувьдаа бодож байгаа юм. Ямар ч тохиолдолд үнэхээр хүн өргөдлөө өгч байгаа бол өргөдлийг нь, хүсэлтийг нь биелүүлээд явах ёстой. Цаашдаа томилгоо хийгээд явах ёстой. Цаашдаа бол өргөдөл өгнө ч гэж, хүмүүс өгөх ч байх гэж бодож байна. Томилгоонууд ч бас явагдана гэж бодож байгаа.

Эрүүл мэндийн салбарт бол сонгон шалгаруулалтын уралдаан зарласан байгаа. Энэ бол бас л жам ёсоороо явж байгаа нэг хэлбэр шүү дээ. Үүнийг бол мэдээж одоо та бүхэн хэлмэгдүүлэлт гэж харахгүй байх гэж би хэлмээр байна. Тэгээд ер нь бол ур чадвартай, шинэ ур чадвартай залуусыг шинэ боловсон хүчнийг бол төрд сэлбэж байх ёстой гэж би хувьдаа бодож байгаа. Баярлалаа.

**З.Энхболд:** -Сундуйн Батболд гишүүн үг хэлнэ.

**Су.Батболд:** -Би энэ томилгооны дараа үг хэлэх горим байгаа тиймээ. Томилгоон дээр.

**З.Энхболд:** -Томилгоон дээр асуулт, үг аль аль нь байгаа.

**Су.Батболд:** -Би тэрэн дээр нэгмөсөн хэлье дээ. Ер нь нэг хүн үг хэлэхээр араас нь ингэж бэлдэж, тэрнийг нь яадаг ийм байдлаа л олонх болих хэрэгтэй шүү дээ. Цөөнхийн үгийг сонсож байх хэрэгтэй шүү дээ. Та нар ингэж дарлаа гээд хүмүүст сайн сайхнаар ойлгогдохгүй. Хичнээн олон хүнийг та нар хэлмэгдүүлж ажлаас хална төдий чинээ та нарын эрх барих нас чинь богиносноо гэдгийг би хэлмээр байгаа юм.

**З.Энхболд:** -Самбуугийн Дэмбэрэл гишүүн үг хэлнэ.

**С.Дэмбэрэл:** -Баярлалаа. Би хөндлөнгийн хүний байр сууринаас энэ асуудалд хандаж байна. Энэ хэзээ зогсох вэ. Нэг нам нь гарч ирээд цэвэр намын харьяаллаар мэргэжлийн чадвар гэх мэтийг үл харгалзан, хүмүүсийг ажилд томилдог байсан энэ он жилүүд хэр зэрэг Монгол Улсад удаан үргэлжлэх вэ. Ардын Намын үед АН-ын гишүүд гудамжинд явж байдаг, АН-ын үед Ардын намын гишүүд гудамжинд явдаг энэ байдал хэзээ зогсох вэ. Энэ танхим дотор Улсын Их Хурлын гишүүд сууж байна. Хэдийгээр намын бүлгүүд байгаа ч гэсэн. Тэгэхээр энэ асуудалдаа одоо төрийн эрх ашгийн үүднээс хандах цаг хэзээ ирэх вэ.

Тийм учраас Төрийн байгуулалтын байнгын хорооны даргад би санал тавьж байна. Энэ хоёр намын бүлгүүд дээр, энэ эвлэрлийн талаас нь, энэ төрийн ажлыг ингэж цэвэр хэтэрхий намчирхдаг байдлаас нь арилгах талаар ажлын хэсэг байгуулж, дүгнэлт гаргаж, энэ чиглэлээр аль аль намууд бас оролцуулсан ийм ажлын хэсэг байгуулаасай гэсэн ийм санал гаргаж байна. Тэгэхгүй бол хараад байхад бол Ардын Намын үед ч гэсэн, АН-ын үед ч гэсэн ийм зүйл давтагдаад явах нь. Энэ маань өөрөө монголын улс төрд, монгол төрийн дархлааг сулруулах, ийм үйл ажиллагаа болж хувирах шинжтэй байна.

Гадуур гудамжинд хүмүүс юу ярьдагийг та бүхэн мэдэж байгаа байх. За одоо мэдээж хэрэг би халагдана, эсвэл би одоо ажилтай болно гэсэн ийм л лобби явж байна. Тэгээд энэ дээр мэргэжил, мэдлэг, чадвар хамаагүй болчихоод байна. Төрийн бус байгууллагуудын хувьд ч гэсэн, иргэдийн хувьд ч гэсэн ийм төртэй ажиллахад хэцүү байна. Нэг асуудал ярьдаг, мэддэггүй. Асуудлаа мэддэггүй хүмүүс тавьчихсан, бүгдэд нь шинээр тайлбарлах хэрэг гардаг. Ийм зүйл өмнөх засгийн үед ч байсан, одоо засгийн үед ч байх шинжтэй байна. Тэгэхээр энийг хэзээ зогсоох юм бэ гэдэг.

Энэ Төрийн албаны зөвлөлд нэр нь дэвшиж байгаа энэ хүнийг бол би мэднээ. Энэ хүнийг бол дэмжиж байна. Гэхдээ цаашдаа энэ Төрийн албаны зөвлөлийг төрийн албаны зөвлөл гэсэн утгаар нь ажиллуулах талаар онцгой анхаарал, санаачлага гаргаж ажиллаасай гэж бодож байна. Баярлалаа.

**З.Энхболд:** -Гишүүд үг хэлж дууслаа. Одоо санал хураалт явуулъя. Нэрээ өгч байж, оочерт орж байж хэлнэ дээ. Тэгээд бүх юм дууссан хойно. Санал хураая.

Дорждамбын Зүмбэрэллхамыг Төрийн албаны зөвлөлийн даргын үүрэгт ажлаас чөлөөлөх саналыг дэмжье гэсэн санал хураалт явуулъя. Санал хураалт.

Оролцсон 57, зөвшөөрсөн 39, 68.4 хувийн саналаар уг санал дэмжигдэж байна.

Чуулганы хуралдааны дэгийн тухай хуулийн 45.2-т хуралдаанд оролцсон гишүүдийн олонх нь чөлөөлөх саналыг дэмжсэн бол энэ тухай тогтоол батлагдсанд тооцно гэж заасан байдаг тул Төрийн албаны зөвлөлийн даргын үүрэгт ажлаас чөлөөлөх тухай Улсын Их Хурлын тогтоол батлагдаж байна. Тогтоолыг уншиж өгье.

Монгол Улсын Их Хурлын тогтоол.

Төрийн албаны зөвлөлийн даргын үүрэгт ажлаас чөлөөлөх тухай.

Монгол улсын Их Хурлын чуулганы хуралдааны дэгийн тухай хуулийн 45 дугаар зүйлийн 45.2 дахь хэсгийг үндэслэн Монгол Улсын Их Хурлаас Тогтоох нь:

1.Өөрийнх нь хүсэлтийг үндэслэн Дорждамбын Зүмбэрэллхамыг Төрийн албаны зөвлөлийн даргын үүрэгт ажлаас чөлөөлсүгэй.

2.Энэ тогтоолыг батлагдсан өдрөөс нь эхэлж дагаж мөрдсүгэй.

Саяын уншсан тогтоол дээр эцсийн найруулга дээр саналтай гишүүд байна уу. Алга байна. Сонссоноор тооцлоо.

Дараагийн томилгооны асуудал байна.

Одоо Төрийн албаны зөвлөлийн даргыг томилох тухай Монгол Улсын Ерөнхийлөгчийн саналыг Ерөнхийлөгчийн хуулийн бодлогын зөвлөх Өнөрбаяр танилцуулна. Өнөрбаяр зөвлөхийг индэрт урьж байна.

**Ч.Өнөрбаяр:** -Монгол Улсын Их Хурлын дарга, эрхэм гишүүд ээ,

Монгол Улсын Ерөнхийлөгчөөс Төрийн албаны тухай хуулийн 34 дүгээр зүйлийн 34.7 дахь хэсэгт заасныг үндэслэн Монгол Улсын Төрийн албаны зөвлөлийн даргаар Балтавын Цогоог томилох саналыг оруулж байна.

Зохих журмын дагуу хэлэлцэн шийдвэрлэж өгөхийг Та бүхнээс хүсье.

Нэр дэвшигчтэй холбоотой товч танилцуулгыг Та бүхэнд тараасан байгаа болно.

Анхаарал тавьсанд баярлалаа.

**З.Энхболд:** -Төрийн байгуулалтын байнгын хорооны санал, дүгнэлтийг Улсын Их Хурлын гишүүн Д.Эрдэнэбат танилцуулна. Эрдэнэбат гишүүнийг урьж байна.

**Д.Эрдэнэбат:** -Улсын Их Хурлын дарга, эрхэм гишүүд ээ,

Монгол Улсын Төрийн албаны тухай хуулийн 34 дүгээр зүйлийн 34.7 дахь хэсгийг үндэслэн Монгол Улсын Ерөнхийлөгчөөс Төрийн албаны зөвлөлийн даргаар Балтавын Цогоог томилуулах саналыг 2012 оны 12 дугаар сарын 28-ны өдөр Төрийн байгуулалтын байнгын хороонд хүргүүлсэн юм.

Төрийн байгуулалтын байнгын хороо уг асуудлыг 2013 оны 1 дүгээр сарын 3, 8-ны өдрийн хуралдаанаар хэлэлцээд дараах санал, дүгнэлтийг нэгдсэн хуралдаанд оруулж байна.

Байнгын хорооны хуралдаан дээр Улсын Их Хурлын гишүүн Батцэрэг төрийн албыг улс төрөөс ангид байлгах, холбогдох хууль, тогтоомжийг боловсронгуй болгох талаар санаачлагатай ажиллах, Улсын Их Хурлын гишүүн Батзандан төрийн албаны хараат бус байдлыг бэхжүүлэх, мэргэшүүлэх, авлига, хүнд суртал, төсөвт учруулах дарамтыг бууруулах, Улсын Их Хурлын гишүүн М.Энхболд төрийн албаны бүтэц хэт томорч, зардал нэмэгдэж байгаа болон төрийн албан хаагчдын томилгоог хуульд нийцүүлэх талаар анхаарлаа хандуулах нь зүйтэй гэсэн саналыг тус тус гаргасан болно.

Төрийн захиргааны удирдах албан тушаал хашиж байсан ажлын дадлага туршлага, өндөр боловсролыг нь харгалзан Б.Цогоог Төрийн албаны зөвлөлийн даргаар томилуулах саналыг Байнгын хорооны хуралдаанд оролцсон гишүүдийн олонх дэмжлээ.

Улсын Их Хурлын эрхэм гишүүд ээ,

Төрийн албаны зөвлөлийн даргаар томилуулах асуудлаар Төрийн байгуулалтын байнгын хорооноос гаргасан санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**З.Энхболд:** -Эрдэнэбат гишүүнд баярлалаа. Томилох санал, Байнгын хорооны санал, дүгнэлттэй холбогдуулан түүнчлэн нэр дэвшигчээс асуултаа гишүүд нэрээ өгнө үү. Би хаагаагүй байгаа. Зүгээр л кнопоо дар. Болсон уу. Бат-Эрдэнэ гишүүнээр асуулт тасаллаа. Болор гишүүнээр тасаллаа. Сундуйн Батболд гишүүн асууя.

**Су.Батболд:** -Би нэр дэвшигчийг оруулж ирж байгаа субъект болон нэр дэвшигчээс хэдэн асуулт асууя гэж бодож байна. Тэгээд яахав бид нар би их олон улсын Төрийн албаны зөвлөлийнхөнтэй уулзаж байсан. Төрийн албаны зөвлөлийн дарга нартай уулзаж байсан л даа. Ер нь бол энэ өөр улс орнуудын энэ Төрийн албаны зөвлөл, комисс гээд янз бүрээр нэрлэдэг. Энэ улсуудын тэр удирдах албан тушаалд нь ажиллаж байгаа улсууд бол ажлын маш тийм баялаг, намтар түүхтэй улсууд байдаг юм байна лээ. Хэд хэдэн яамны Төрийн нарийн бичгийн дарга хийж үзсэн.

Төрийн захиргааны жинхэнэ албан тушаалд хамгийн анхан шатны түшмэдээс нь эхлээд 20, 30 жил ажилласан, тэгээд парламентын гишүүнээр зарим нь сонгогдож байсан. Эсвэл парламентын албанд, зохих албанд ажиллаж байсан ч гэдэг юм уу маш өндөр шалгуураар төрийн маш өндөр албан тушаалтны хэмжээнд ингэж сонгон шалгаруулдаг юм байна лээ л дээ.

Яагаад гэвэл тухайн улсын төрийн алба гэдэг бол тухайн улсын тэр одоо юу гэдэг юм үндэсний аюулгүй байдал, төрийн бодлогынх нь одоо амин зүрх нь шүү дээ. Тэрийг ямар улсууд авч байна вэ гэдэг нь. Тэгээд би ямар одоо шалгуур үндэслэлээр энэ хүнийг оруулж ирж байгаа вэ гэдгийг нэгдүгээрт би Ерөнхийлөгчийн тамгын газрын зүгээс асуумаар байгаа юм.

Хоёрдугаарт нь, Ерөнхийлөгчийн зүгээс яахав энэ томилгооных нь субъект нь Ерөнхийлөгч байна л даа. Ер нь төрийн албаны шинэчлэлийг юу гэж харж байгаа юм бол оо гэж. Яаж шинэчилье гэж харж байгаа юм бол оо гэж. Зүгээр одоо хэдэн нэг нам гарч ирлээ, хэдэн хүнийг ажлаас нь халаад, оронд нь хэдэн хүн тавилаа, энэ шинэчлэл үү. Эсвэл хуучин ажиллаж байсан юмаа, энэ 10, 20 жил ажиллачихсан юмаа гээд халаад, эсвэл сургууль төгсөөд ирсэн хүнийг тавих нь шинэчлэл үү. Эсвэл бүр шинэчлэлийг бүрэн утгаар нь юу гэж харж байгаа юм бэ гэдгийг.

Би энийг бас нэр дэвшигчээс асуумаар байгаа юм. Та энэ том чухал албан тушаал дээр очих гэж байна. Тэгээд шинэчлэлээ юу гэж харж байгаа юм бэ. Энэ хуулийг хэрэгжүүлэх юм уу, одоо хэрэгжүүлэхгүй байгаа энэ чиглэлийг энэ улс төрийн аль нэгэн намын захиалгаар ингээд цаашаа үргэлжлүүлээд явах юм уу. Эсвэл шинэчлэл хийх юм уу. Шинэчлэл хийх юм бол тэрийгээ юу гэж харж байгаа юм. Ийм зүйлийг би асуумаар байна. Дараа нь саналаа хэлье.

**З.Энхболд:** -Нэр дэвшүүлэгч болон нэр дэвшигч хариулъя.

**Ч.Өнөрбаяр:** -Батболд гишүүний асуултанд хариулъя. Эхний асуудлын хувьд бол ер нь бол дэлхий нийтийн чиг хандлага, ялангуяа энэ Төрийн албаны зөвлөлийг бэхжүүлж чадсан тэр улсуудад бол арвин туршлага байдаг аа. Жишээлбэл би өөрөө Канадын Нийтийн албаны комисстой очиж танилцаж байсан. Тэгээд Канадын Төрийн албаны зөвлөл бол жишээлбэл хамгийн наад зах нь 100 жилийн түүхтэй. Тэгээд тэнд бол мэдээж Төрийн албаны зөвлөлийн даргыг томилоход нэлээд том өндөр шалгуурууд байдаг.

Манайд ч бас өөрийн гэсэн хуулийн шалгуур байгаа. Гэхдээ Монгол Улсын хувьд бол өнөөдөр Канадтай ч юм уу, тэр дэлхий нийтийн хөгжиж байгаа улсуудтай харьцуулахад яг ийм мерит зарчимд суурилсан төрийн албыг бэхжүүлээд бид нар өнөөдөр 20 жил болж байна. Тэгэхээр энэ туршлага, энэ салбарт ажилласан гэдгээрээ бол нэр дэвшигч бол манай шалгуурыг хангаж байгаа юм.

Дээрээс нь өнөөдрийн Төрийн албаны хуульд байгаа нэр дэвшигчид байгаа шалгуурыг бол бүрэн дүүрэн хангаж байгаа гэдэг үүднээс Монгол Улсын Ерөнхийлөгчөөс санал болгож байгаа юмаа. Ер нь бол бид нар бусад улсын тэр жишигт нийцсэн байдлаар, төрийн албыг илүү нийтийн алба болгох чиглэлд тийм шинэтгэл явах ёстой.

Ер нь бол төрийн алба өөрөө мерит зарчимд суурилсан тогтвортой байх ёстой. Мерит гэдэг бол хамгийн сайныг нь, хамгийн шилдгийг нь шалгаруулж авдаг карьерын зарчмаар өсдөг, улс төрөөс ангид байдаг тэр тогтолцоог бол бэхжүүлэх чиглэлд бол хууль тогтоомжоо бол Монгол улс шинэчилсээр ирсэн, цаашдаа ч гэсэн энэ шинэтгэлийн алхам бол үргэлжлэх байх аа гэж хэлэх байна.

Дээрээс нь нэр дэвшигч маань нэмж хариулах юм байна. Шинэтгэлийн бодлогыг юу гэж харж байна вэ гэсэн асуулт байсан. Ер нь бол би түрүүн хэллээ. Монгол Улс бол төрийн албыг бэхжүүлээд, яг мерит зарчимд ороод удаагүй байна. Тэгэхээр энэ салбарт шинэтгэл хийх хэрэгтэй гэдэг нь бол тийм хуулийн талаасаа ч, нийгмийн хүлээх талаасаа ч тийм хэрэгцээ шаардлага байгаа.

Тэгэхээр цаашдаа бол ерөнхийдөө төрийн албыг шинэтгэх чиглэлээр. Гэхдээ илүү улс төрөөс ангид, тогтвортой ажилладаг, илүү мэргэшсэн, илүү сайн ажиллаж чаддаг тэр тогтолцоог бэхжүүлэхийн төлөө бол Ерөнхийлөгчийн байр суурь бол тийм байгаа. Энэ талаар ч гэсэн өөрөө бол өмнө бол чуулган дээр болоод өөрийнхөө тодорхой байр суурийг илэрхийлж байсан.

**Б.Цогоо:** -Батболд гишүүний асуултанд төрийн албаны шинэчлэлттэй холбогдсон асуултанд хариулъя гэж бодож байна.

Монгол Улсад бол төрийн албаны шинэчлэл бол хийгдээд явж байгаа. Сүүлийн 20 жил төрийн албаны шинэ систем бий болсноос хойш 4 удаа шинэчлэл хийсэн. Төрийн албаны шинэчлэл хийгдэж байна гэдэг нь бол төрийн албыг зохицуулж байгаа эрх зүйн баримт бичигт агуулгын өөрчлөлт орсноор төрийн албаны шинэчлэлийг зохицуулж байгаа.

2008 онд хамгийн сүүлд Төрийн албаны хуулинд өөрчлөлт орсноор нэлээн шинэчлэлт хийгдэж байгаа. Төрийн албаны хууль эрх зүйн баримт бичгийг амьдрал практикт бүрэн гүйцэд нэвтрүүлж чадаж байна уу, хэрэгжүүлж чадаж байна уу гэдэг асуудал дээр бол бид бол цаашдаа ихээхэн хэмжээний ажиллах ийм шаардлага байна гэж би дотроо ингэж бодож байгаа.

Төрийн албаны шинэчлэл хийнэ гэдэг бол эцсийн дүндээ бол төр маш их хүчтэй байх ёстой. Төр хүчтэй байхын тулд төрд ажиллаж байгаа улсууд маань маш хүчтэй байх ёстой. Өөрөөр хэлбэл маш өндөр боловсролтой, мэдлэг чадвартай, хууль сахидаг, авлига хээл хахуулаас шал өөр ийм одоо өндөр боловсролтой улсууд төрийн алба хашиж байх ёстой. Ийм хүнийг сонгон шалгаруулаад төрд ажиллуулж байгаа тохиолдолд тэр улсуудыг төр хамгаалах ёстой. Төр бол хоёр чиглэлээр хамгаалах ёстой гэж би үзэж байгаа юм.

Нэгдүгээрт бол тэр хүнийг одоо ажиллах нөхцөлийг нь төр хамгаална. Хоёрдугаарт бол улс төрөөс ангид байлгах. Гадны ямар нэгэн нөлөөнд тэр өндөр боловсролтой улсуудыг оруулахгүй байхаар ийм одоо хамгаалалтын хэрэгслийг амжилттай хэрэгжүүлснээр төрийн ажил цаашдаа улам бэхжиж, сайн болноо гэж ингэж бодож байгаа. Энэ чиглэлд хийх юм бол байгаа. Төрийн албаны хуулинд ч өөрчлөлт оруулах юм байгаа. Бусад чиглэлээр ч одоо ажиллах ийм ажлууд байгаа гэж би дотроо ингэж бодож байна.

**З.Энхболд:** -Оюунхорол гишүүн асууя.

**Д.Оюунхорол:** -Баярлалаа. Би ерөнхийдөө нэг хоёр гурван зүйл асууя гэж бодсон юмаа.

Нэгдүгээрт, төрийн албан хаагчдыг, сая өөрөө ч хариулж байх шиг байна л даа. Ер нь бол улс төрөөс ангид, төрийн албыг хараат бус байлгах, мэргэшүүлэх чиглэлээр бол илүү ажилланаа гээд. Ер нь бол өнөөдөр монголын төрийг сульдаатай байна, монголын төр ер нь бол дампуурч байнаа гэж хэлдэг олон үгний цаад агуулга учир, мөн чанар нь бол өнөөдөр ажиллах гэж байгаа, ажиллаж байгаа төрийн албан хаагчдыг мэргэшүүлэх, төрийн албан хаагчдыг сонгон шалгаруулалт хийж байгаа арга барил бол буруу байгаатай холбоотой ийм олон зүйлүүдийг хүмүүс ярьдаг аа.

Өөрөөс нь мэдлэг боловсрол, чадвараар дор хүнийг өөрийнх нь удирдлага нь дарга болгоод тавьж байгаад төрийн энгийн албан хаагчид бол дургүй байдаг. Ер нь бол өнөөдөр төрийн энгийн албан хаагчид нь ачааны хүндийг үүрдэг, дарга нь эрх ямбыг нь эдэлдэг тухай хүмүүс их ярьдаг юмаа. Тийм учраас энэ талаар бол таныг би реформ хийх байх аа гэж найдаж байна.

Хоёрдугаарт, өнөөдөр гадаадад өндөр хөгжилтэй орнуудад төрийн зардлаар магистрт суралцаж байна. Ингээд төгсөөд ирэхээр нь төрийн албанд ажилланаа гэхээр нь та бол төрийн албанд 2 жил ажилласан байх ёстой гэсэн шаардлага тавиад, тэгээд нөгөө хүн төрийн албаны сонгон шалгаруулалтанд оролцох боломж байдаггүй ээ.

Тийм учраас өнөөдөр монголын төр хэрвээ төсвөөс мөнгө гаргаад, хүмүүсээ төрд ажиллуулахаар бэлтгэсэн бол тэр хүмүүст ямар нэг шаардлага тавихгүйгээр, чадварыг нь одоо шалгаад, төрийн албанд ажиллуулдаг болмоор байгаа юмаа. Тийм учраас Төрийн албаны тухай хуульд нэмэлт, өөрчлөлтийг оруулж, гадаадын өндөр хөгжилтэй оронд магистр ба түүнээс дээш зэрэг цолтой төгсөж ирсэн хүмүүсийг татаж ажиллуулах ийм бодлогыг хийх шаардлагатай байнаа гэж хардаг, ийм чиглэлийн хуулийн төслийг санаачилж бас өргөн барьсан байгаа.

Дараа нь ер нь бол төрийн албан хаагчдыг хамгаалах олон эрх зүйн зохицуулалт бас хэрэгтэй байнаа гэж хардаг. Улс төрөөс ангид байлгах, нөгөө талаас энэ мэргэжил, боловсролын чадвар, үнэлэмжийг бол үнэлэх, өнөөдөр Монгол Улсад оюуныг үнэлдэг үнэлэмж бол ерөнхийдөө сул байгаа. Танил тал, ар өврийн хаалга, тэгээд ямар нэг байдлаар авлигал, хээл хахууль гээд ингээд янз бүрийн зүйл ярьсаар байгаад хэн нэгэн хүмүүсийг албан тушаалд тавьдаг. Цаана нь төрийн алба хохироод байгаа.

Тийм учраас таныг би энэ чиглэлээр бол илүү их реформ хийж чадах байх аа гэж найдаж байна. Яагаад гэвэл та өөрөө оюунлаг боловсролтой ийм одоо түвшинд ажиллаж байсан хүний хувьд ер нь бол монголын төрд мэдлэг боловсролтой хүн хэрэгтэй гэдэг тэр хүний үнэлэмжийг дээшлүүлээсэй гэж хараад байгаа юмаа.

Тийм учраас төрийн албанд ажиллаж байгаа хүмүүсийн цалин хөлсийг нэмэгдүүлэх шаардлагатай. Зарим хүн ярьдаг. Яах юм бэ төрд ажиллаж байгаа юм чинь энэ хүмүүсийг цалинг нэмээд гэж. Авлигалаас ангид байлгадаг олон улс орны туршлага бол төрийн албан хаагчдын цалин, нийгмийн баталгааг хангаж өгчихөөд тэгээд та авлигалтай орооцолдож болохгүй ээ гэдэгт нь маш хүчтэй хяналт тавьдаг ийм тогтолцоотой.

Тийм учраас өнөөдөр төрийн албаны нэр хүндийг өргөх хамгийн хүчтэй зүйл бол цалин хөлс, нийгмийн баталгааг төр хариуцдаг байх ёстой. Төр хариуцсан шиг хариуцдаг байх ёстой гэж ойлгодог. Харин цомхон, чадварлаг аппаратыг бий болгох, төрийн албыг хэтэрхий их том данхайлгасан, зарим тохиолдолд бид өнөөдөр найз нөхөддөө албан тушаал бий болгоод сууж байгаа нь бас нууц биш шүү дээ.

Тэгэхээр энэ зүйлүүдээ бол байхгүй болгомоор байгаа юмаа. Тэгээд чадварлаг цомхон аппаратад цалин хөлсийг нь өндөр, нийгмийн баталгаагий нь хангаж чадах юм бол монголын төрд ажиллах хүмүүсийн тоо улам нэмэгдэнээ. Өнөөдөр бол чадвартай хэсэг нь бараг төрд очиж ажиллахаасаа татгалзаж байгаа нь бас нууц бишээ гэдгийг ойлгох хэрэгтэй байгаа юмаа.

Тийм учраас их хүчтэй олон реформуудыг хийхэд та одоо энэ зүйлүүдийг хийгээсэй гэж хүсч байна. Баярлалаа.

**З.Энхболд:** -Оюунхорол гишүүнийх санал уу, асуулт уу. Санал голлочихлоо. Хэнээс асуув. Нэр дэвшигч.

**Б.Цогоо:** -Оюунхорол гишүүний асуултанд хариулъя. Ерөнхийдөө бол саяын Оюунхорол гишүүний яг хэлж байгаа юмыг би бол дотроо бодож байгаа. Эрх зүйн орчинд бол нэлээд өөрчлөлт хийх журмаар ийм тогтвортой, өндөр мэдлэг боловсролтой төрийн албан хаагчийг тогтвортой ажиллуулах асуудал дээр бол маш их хүчтэй зохион байгуулалт, дараагийн арга хэмжээ авах шаардлагатай гэж үзэж байгаа юм.

Би түрүүн хэлсэн. 2 чиглэлийн хамгаалалт гэж. Тэрний нийгмийн баталгааны чиглэлийн хамгаалалт, нөгөө нь улс төрөөс ангид байж, гадны хүчнээс тэр хүн найдвартай, тогтвортой, удаан хугацаанд тэр ажлыг чин сэтгэлээсээ, зүрх сэтгэлээсээ төрийн төлөө зүтгэх ийм боломжийг хангах ийм шаардлага байгаа. Энэний чиглэлд бол хууль эрх зүйн орчин дээр бид нар ажиллана гэж бодож байгаа.

Тэр хүн би одоо эрхэм гишүүдэд ганцхан жишээ татъя. Та ТайТелекомд бол нэг монгол залуу ажиллаж байгаа. Би тэрэнтэй уулзсан. Тэр хүн бол 2019 онд би ТайТелекомын гүйцэтгэх захирал болноо гэж байгаа юм. Би асуусан юм. Чи яахаараа ингэж байна гэхээр зэрэг тэр төрийн албыг сонгон шалгаруулдаг тэр систем нь өөрөө дотроо би одоо хэдэн жилийн дараа тийм түвшинд хүрнэ, тэнд хүрэхийн тулд би ийм мэдлэг боловсролтой байх ёстой, ийм шаардлага хангасан байх ёстой. Би ийм юм сурсан байх ёстой гэдэг тэр бүх шалгуурыг нь тавиад, хүрсэн тэр хүн одоо шалгагдаад ингээд рамаар ингээд өгөгдөөд явж байгаа юм.

Тэгэхээр зэрэг ийм системийг одоо бас нэвтрүүлэхийн төлөө бол нэлээд хэмжээний ажил зохиож, арга хэмжээ авах шаардлага бол байнаа л гэж ингэж дотроо бодож байна.

Тийм, энийг бол түрүүн би бас сонсож байсан юм. Гадаадад дээд боловсролтой, хоёр, гурван гадаад хэл эзэмшчихсэн, өндөр мэргэжлийн залуу боловсон хүчин ирээд төрийн яаманд тодорхой тавьсан, одоо орон тоо суларсан орон тоон дээр ажиллая гэхээр та төрд 3-аас доош жил ажилласан байнаа. Та энэ шалгалтанд орох боломжгүй ээ гэж. Тэгэхээр зэрэг энэ дээр бол ийм хаалтын системүүдийг бүгдийг нь одоо авах хэрэгтэй. Авах хэрэгтэй гэж би дотроо бодож байна. Аль болохоор залуучууддаа түшиглээд оруулах хэрэгтэй.

**З.Энхболд:** -Бямбацогт гишүүн асууя.

**С.Бямбацогт:** -Нэр дэвшигчээс асууя. Энэ 2008 онд Төрийн албаны хуульд бид нар нэлээн томоохон зарчмын өөрчлөлт хийсээн. Монголын төр хүчтэй байя гэвэл төрийн албан хаагчид маань чадвартай, төрийн албан хаагч нар сэтгэлтэй, төрийн албан хаагч нар мэргэшсэн байх ёстой. Энэ зарчмын одоо асуудал дээр тулгуурлаж Төрийн албаны хуульд өөрчлөлт орсон. Энэ одоо асуудлыг та бас дэлгэрүүлж бидэнд хэлж өгөхгүй юу.

Яагаад гэхээр би бас сая гишүүд маань ярьж байна л даа. Хэрээ хэрээнийхээ харыг гайхав гэгчээр бид нарын үед халж байсан, бид нарын үед халдаггүй байсан гээд л ярьж байна. Яг үнэндээ сая Баярсайхан гишүүн хэллээ шүү дээ. 1996 оноос эхлэлтэй энэ хэлмэгдүүлэлтийг битгий давтаасай гэж. 1996 онд төрийн албан хаагчдыг хоморголж ажлаас нь бөөнөөр нь халж эхэлсэн. 2000 онд бас үргэлжилсэн энэ эсрэгээрээ. 2004, 2008 онд харьцангуй бас гайгүй байсан. Одоо бас нэлээн асуудал үүсч байгаа. Хэт их улс төржиж байна, хэт их одоо төрийн албан хаагчдыг бөөнөөр нь ажлаас нь халж, сольж байгаа.

Цаашдаа ингэж монголын төрийг сульдаах, монголын төрийг тогтворгүй байлгах ийм асуудал дээр бид анхааралтай хандах ёстой. Төрийн албан хаагч нь мэргэшсэн, тогтвортой, чадварлаг байх ёстой. Гэхдээ мэргэшсэн тогтвортой чадварлаг байх ёстой гэдэг маань хуулиар хамгаалагдсан бас өнөөдрийн ярьж байгаа хүнд сурталтангууд бий болохгүй л байх ёстой байх. Энэ тал дээр та ямар байр суурьтай байдаг юм бол оо.

Өнөөдөр төрийн албан хаагч нар хуулиар хамгаалагдсан, хүнд сурталтан гэж хэлж байгаа нь өнөөдөр төрийнхөө төлөө, ард түмнийхээ төлөө хоёргүй сэтгэлээр зүтгэнэ гэж хэлчихээд хүнд суртал гаргадаг, шан харамж авдаг, тэр албан тушаал, эрх мэдлээ урвуугаар ашигладаг, тийм бас тогтчихсон бас зүйлүүд байгаа бас ний нуугүй ярихад. Энийг бас өөрчлөх ёстой. Энэ тал дээр та юу гэж боддог юм бэ. Цаашдаа ямар арга хэмжээ авах вэ гэсэн асуултуудад хариулт өгөөч ээ гэсэн.

**З.Энхболд:** -Цогоо нэр дэвшигч хариулъя.

**Б.Цогоо:** -Бямбацогт гишүүний асуултанд хариулъя. Би түрүүн хэлсэн. Төрийн албаны эрх зүйн баримт бичигт томоохон агуулгын өөрчлөлт хийснээр одоо шинэчлэлийн ажлыг бол гүйцэтгэж байна гэж ингэж харж байгаа. 2008 онд хамгийн сүүлд Төрийн албаны хуулинд хэд хэдэн зарчмын өөрчлөлт оруулсан юм байна лээ. Хамгийн нэгдүгээрт бол улс төрийн албан тушаалаас бусад төрийн албан хаагчийг намын харьяалалгүй болгосон. Энэ 2008 оны хуулиар.

Намын харьяалалгүй төрийн албан хаагчид улс төрийн сонгуулийн сурталчилгаанд оролцохыг хорьсон. Энэ хуулиар хорьж өгсөн. Дараа нь миний ойлгож байгаагаар төрийн албан хаагчийг үндэслэлгүй ажлаас халах, чөлөөлөхийг энэ хуулийн зохицуулалтаар хорьсон. Хорьж өгсөн байгаа. Дээр нь одоо төрийн албаны байгууллагад төрийн захиргааны байгууллага, төрийн жинхэнэ албан хаагчийн хооронд үүссэн маргааныг шийдвэрлэх эрхийг бол Төрийн албаны байгууллагад бол өгсөн байгаа. Гэх мэтийн томоохон томоохон зарчмын өөрчлөлтүүд 2008 онд хийгдсэн юмаа энэ хуулиар.

Тэгээд хэрвээ би энэ ажилд очих юм бол энэ хуулийг биелүүлэхийн төлөө ажилланаа гэж хэлье. Энд бол олон сайхан зохицуулалтын механизм байгаа. Тэрэн дотор.

**З.Энхболд:** -Бат-Эрдэнэ гишүүн асууя.

**Б.Бат-Эрдэнэ:** -Баярлалаа. Ерөнхийдөө бол яахав нэр дэвшигчээ бол дэмжиж байгаа. Тэрэнд ямар нэгэн асуудал алга.

Ерөнхийдөө одоо нэг монгол төрийн энэ тогтолцоондоо байна уу, юундаа байна нэг л анхаарч үзмээр байгаа юм л даа. Яг одоо ний нуугүй л 1996 онд айхтар бүгдийг нь чөлөөлсөн, халсан. 2000 онд тэр үргэлжилсэн байх. Харьцангуй бол 2004, 2008 онд бол энэ Төрийн албаны хууль бол батлагдаад нэлээн одоо бас шинэчлэлийг эхлүүлсэн гэж ингэж ойлгож байгаа. Реформын өөрчлөлтийг бол хийсэн. Гэтэл энэ маань энэ 2012 онд бол эргээд дахиад нөгөө 1996 оны үйл явдлууд давтагдаад байна л даа.

Тэгээд тийм учраас энэ дээр одоо онцгой анхаарахгүй бол болохгүй байна. Уг нь бол одоо Монгол Улс бол одоо энэ удам угсаа залгамжилдаг тэр одоо феодалын бурангуй ёсыг бол халаад, одоо бараг 100 жил болоо биз дээ. Хүн төрөлхтөн энийг халаад одоо 100 гаруй 200-гаад жил болсон байлгүй. Гэтэл өнөөдөр бол яг шинэ нөхцөлд байдалд одоо ингээд удам угсаа залгамжилдаг, одоо энэ хэвлэл, мэдээлэл дээр гарч байгаа мэдээллийг та бүхэн хараарай. Дандаа өөрийнх нь одоо ах дүү, амраг садан, төрөл садангуудаа төрийн албанд чихээд, тэр тавигдаж байгаа хүн нь бол ямар ч мэдлэг чадвар байхгүй, дадлага туршлага байхгүй, аргагүй шүү дээ тэр чинь огт өөр мэргэжил чиглэлийн хүн. Тэгээд энэний цаад талд бол улс орны эрх ашиг, энэ одоо төрийн дархлаа, чадвар талаасаа одоо сулраад байгаа юмаа.

Энэ ний нуугүй ийм ажил аа. Энийг одоо алтан нарыг алгаараа халхлах аргагүй гэдэгтэй адилхан энийг яаж ч нуугаад нэмэр байхгүй. Олон түмэн энийг харж байгаа. Тэгээд тийм учраас энэ дээр одоо та томилогдвол энэ дээр онцгой анхаарахгүй бол одоо болохгүй байнаа. Энэ бол одоо бодитой байгаа нэг асуудал шүү.

Нөгөө талаар бол одоо энэ төрийн албаны орон тоо, ялангуяа энэ даргалах бүрэлдэхүүний одоо энэ нүсэр бүтцийг хална гэж бид их ярьдаг. Ялангуяа одоо эрх баригч болсон нөхдүүд маань цөөнх байхдаа энийг л ярьж байсан шүү дээ бид нар бүгдээрээ л ам нийлүүлээд ярьдаг байсан. Гэтэл энэ бол одоо эсрэгээрээ.

Өнөөдөр одоо төрийн ордонд бол ерөөсөө багтаж шингэхгүй байна шүү дээ. Улс Их Хурлын энэ гишүүдийн одоо зөвлөх, туслах гээд хүмүүс чинь нэг өрөөндөө зарим нь одоо диван, жижиг сандал, мухар сандал тавьчихсан сууж байх юм байна шүү дээ. Тэгэхээр зэрэг тэнд байж байгаа одоо энэ Их Хурлын гишүүдийн орон тоо нь илүү байгаа бол тэрийг нь цөөлөх хэрэгтэй. Хэрвээ одоо хуулиараа орон тоо нь болж байгаа бол тэр улсуудыг нь ажиллах бололцоо нөхцөлөөр хангамаар байгаа юм. Их Хуралд энэ Засгийн газрын түвшинд чинь одоо зөвлөх, элдвийн орон тоо чинь ордонд багтахаа болилоо шүү дээ.

Тэгээд энэ ордонд бид нарт өдөр болгон харагдаж байгаа, нүдэн дээр байгаа байдал ийм байхад цаашдаа бол ерөөсөө нийтээрээ ийм л одоо байдалтай байна шүү дээ. Энэ яам, тамгын газрууд чинь ерөөсөө одоо энэ хоёр, гурван сарын дотор чинь бүр чихээд хаячихлаа шүү дээ. Тэгээд нөгөө гарч байгаа зардал төсөв гэдэг мөнгө чинь, одоо магадгүй яахав тэрбум 500 доллар тиймээ. Тэр мөнгөнөөсөө жаал юм тавих юм байгаа биз бодвол. Зардал мөнгийг нь тэрүүгээрээ хаана гэж бодож байгаа биз. Гэлээ гэхдээ энэ чинь бол эцсийн дүндээ ард түмний нуруун дээр төсөв хөрөнгөтэй холбоотой асуудал байна шүү дээ.

Бид чинь одоо бүр төрийн албан хаагчдын дарга нарын унах машины цлиндрийн багтаамжийг нь заагаад л, нэлээн одоо сүржигнээд эхэлсэн. Тэгээд л ерөөсөө монголын хууль 3 хоног гэдэг шиг тэгээд тэр чигтээ таг чиг болсон. Ийм юман дээр одоо онцгой бид нар анхаарч, тэгээд энэ төрийн албаа улс төрөөс ангид байлгах, тогтвор суурьшилтай байх, мэргэшүүлэх энэ тал дээр онцгой анхаарч ажилламаар байна. Энэ бол минийх бол ерөнхийдөө санал талдаа юм хэлээд байна.

Тэгээд энэ харьцангуй одоо манай залуучууд чинь бол гадаад, дотоодод яваад мэргэжил мэдлэг эзэмшээд, боловсролтой болсон залуучууд чинь ерөөсөө л танил байхгүй бол, нэг нам бараадахгүй бол намаар одоо улс төрөөр дамжиж байж л гишгүүр хийхгүй бол энэ төрийн алба, ажил руу чинь орох ямар ч бололцоо байхгүй. Ийм байдалтай өчнөөн одоо арван мянган залуучууд одоо энэ гудамжинд чинь байна шүү дээ. Гадаадаас ирж чадахгүй байна, ирсэн нь энэ гудамжинд ажил байхгүй ингээд сууж байнаа. Энэ дээр бид нар нэг онцгой өөрчлөлт юм хийхгүй бол үнэхээр одоо энэ төрийн алба, төрийн дархлаа, чадвар, энэ улс орны үндэсний аюулгүй байдал талаасаа гээд ингээд хөгжил талаасаа гээд ингээд үзэх юм бол олон асуудал байгаа шүү. Энэ бүхэн дээр одоо нэг эргэлт л хийхгүй бол одоо болохгүй байна.

Таныг томилогдоод ирэхээр манай намын улсууд гээд л өөрийг чинь шахаад л ингээд эхлэх байлгүй бодвол. Тэгээд энэ дээр өөрчлөлт зоригтой хийхгүй бол. Би таныг бол одоо нас тогтсон, нэлээн ажил, амьдралын туршлага хуримтлуулсан ийм улс байна. Нам одоо тэгвэл нам болж байдаг, дагаад намирч байдаг тийм байдлаасаа л нэг жаахан салж л ажиллахгүй бол болохгүй байна даа гэж би бодох юм.

**З.Энхболд:** -Бат-Эрдэнэ гишүүнийх санал байлаа тийм үү. Хариулах шаардлагагүй байх. Болор гишүүн асууя.

**Б.Болор:** -Баярлалаа. Би нэг хэдэн асуулт асууя. Төрийн алба бол улс төрийн, улс төрөөс ангид байх ёстой гэдэгтэй бол санал нэг байгаа. Ер нь бол өнөөдрийн болтол энэ төрийн албан хаагчид гээд байгаа нөхөд бол тувт л намын ажил хийж ирсэн байгаа. Тэгэхээр энийг бол өөрчлөх болсон гэдэгтэй санал нэг байгаа.

Тэгээд ер нь төрийн алба гэж бол одоо аль орон, ямар орнуудад байдаг юм. Би бас сайн мэдэхгүй юм зүгээр. Төрийн алба гэж аль ч хэлнээс орчуулагдахгүй л байгаад байгаа юм л даа. Аль ч улсад байдаггүй, ялангуяа европын холбооны улсуудад бол ийм төрийн албан хаагч гэж ингэж орчуулагдсан ийм юм байдаггүй юм. Тэгэхээр би таныг энэ төрийн албыг нийтийн алба болгох тал дээр ямар бодолтой байгаа вэ гэдгийг бас сонсмоор байна. Нэг төрийн төлөө ажилладаг, даргын төлөө ажилладаг биш, энэ нийтийн төлөө ажилладаг ийм л одоо жишиг байдаг, байх юм зүгээр ер нь зарим нэг улс орнуудад.

Ингээд ажиллаад явахдаа бас гадны улс орнуудаас саяны энэ туршлагыг бас судлаад, ингээд ажиллах нь зүйтэй байх. Та бүхэн бас энэ дээр ажиллах байх аа гэж бодож байгаа юм. Канад гээд л яриад байдаг байхгүй юу. Канадаас өөр улс байдаггүй юм шиг. Асуухаар л дандаа Канад. Тэгээд л нөгөө хуучин дарга Зүмбэрэллхам дарга нь Канад руу явдаг. 3 сарын дараа нөгөө Канадын дарга нь ирдэг. Тэгээд 3 сарын дараа дахиад л нөгөө манай дарга явдаг. Ингээд л нэг Канад, Монгол хоёрын хооронд явсан төрийн алба гээд л канадын туршлагыг байнга яриад байгаа юм.

Тэгэхээр бусад орнуудын бас юуг судалж үзэж, ер нь Төрийн албаны зөвлөл гэж бусад орнуудад бас нэг их байгаад байдаггүй юмаа. Тэгэхээр энэ тал дээр бас таны бодол юу вэ гэдгийг сонсмоор байна.

Орон нутагт нэлээн анхаарч ажиллах байх аа гэж би таныг бодож байна. Танд одоо бас захимаар байна. Орон нутагт ажиллаж, амьдрах нөхцөл бололцоогоор хангаж, залуучуудыгаа одоо энэ их, дээд сургууль төгсөөд, нутагтаа очиж байгаа залуучуудыг бас ямар нэгэн улс төрийн шалгуургүйгээр сонгож, ажилладаг болгох хэрэгтэй байгаа юм. Тэгээд энэ тал дээр бас та орон нутгийн төрийн алба, төрийн албан хаагчдын талаар бол ямар бодолтой байгаагаа бас хэлнэ үү гэж хүсч байна.

Монгол Улсын одоо Монгол Улс маань залуучуудын орон. Ихэнх бараг 70-аад хувь нь залуучууд байдаг гэж ярьдаг. Тийм учраас та бол боловсролтой залуучуудаа бас дэмжиж ажиллах байх аа гэж найдаж байна. Ингээд танд амжилт хүсье.

**З.Энхболд:** -Болор гишүүнийх санал уу. Асуултанд хариулъя нэр дэвшигч.

**Б.Цогоо:** -Болор гишүүний асуултанд хариулъя. Нэгдүгээрт, төр, тэрний тухай, төрийн байгууламж, төрийн байгууллага, Төрийн албаны тухай үндсэн хуулинд бичээтэй байгаа. Тийм учраас бол төрийг нийтийн алба болгох чиглэл дээр ажиллана, хуулийн янз бүрийн хүмүүсийн санаа оноо байгаа. Тэрний материал эд нарыг зах зухаас нь би харж байгаа.

Ерөнхийдөө бол зарчмын хувьд бол төрийн алба бол нийгэм, ард түмэн, иргэдэд үйлчлэх ийм зориулалт зорилготой. Тийм учраас бол энэ дээр бол судалж үзээд, үнэхээр одоо нийтийн алба болгох уу гэвэл энэ одоо саналаа тухайн үед нь боловсруулж, нэлээн нухацтай үзэх ёстой юм байнаа гэж ингэж ойлгож байгаа.

Канадын системийн хувьд бол манай хуучин Төрийн албаны улсууд ч их судалж байсан юм байна лээ. Тэднээс ирж байсан юм байна лээ. Ер нь бол Канадын энэ төрийн албаны тогтолцоо бол 100 жилийн түүхтэй, маш том бүтэц бүрэлдэхүүнтэй ийм зөвлөлтэй. Тэгэхээр Канадын Төрийн албаны зөвлөлөөс барьж байгаа бодлого бол төрд ажиллаж байгаа хүнийг сонгон шалгаруулж, тэрийг тогтвортой ажиллуулах тал дээр маш тийм хатуу ийм хууль эрх зүйн орчныг бүрдүүлсэн. Тэрнийгээ маш сайн мөрдөж ажилладаг. Ийм мерит системтэй. Төр улс төрөөс ангид.

Ийм учраас бол улсууд их сонирхдог. Тэгээд тэр Канадын Төрийн албаны бүтэц зохион байгуулалт нь их үр дүнгээ өгдөг гэж ингэж үздэг юм байна лээ. Ер нь бол Канадын тэр систем гээд хоёр, гуравхан том зарчмын юман дээр сонгон шалгаруулалт хийдэг юм байна лээ. Нэгдүгээрт бол хувь хүний чанар, үнэ цэнэ, дараа нь тэр хүний төрд зүтгэх итгэх үнэмшлийн шинж чанар, тэгээд ард түмэнд үйлчлэх талаар тэр хүний барьж байгаа бодлого гэсэн ийм гурав, дөрөвхөн зарчмын юман дээр тулгуурлаж энэ канадын систем ингэж ажилладаг юм байна лээ.

Тийм учраас манайхан энийг бол нэлээн их сонирхоод, бусад орнуудад бол бас төрийн албыг зохицуулдаг алба нь бол байдаг юм байна лээ. Тэрийг бол явцын дунд судалж бас үзэх шаардлагатай гэж ингэж дотроо бодож байна.

Орон нутгийн хувьд анхаарнаа. Хэрвээ төрийн албыг орон нутагт бол төрийн албыг бэхжүүлэх, орон нутгийн төрийн албан хаагчдыг чадавхижуулах, мэргэшүүлэх, тогтвор суурьшилтай ажиллуулах, залуучуудаар сэлбэх ийм шаардлага байгаа. Энэ дээр бол нэлээн их ажил хийх шаардлага байна гэж ингэж би дотроо бодож байна.

Ер нь цаашдаа бол залуучуудыг аль болохоор дэмжиж, энэ ажилд дадлагажуулах, мэргэшүүлэх, оруулж ирэх тал дээр бол нэлээн хатуу байр суурьтай ажиллах болов уу л гэж би дотроо бодож байна.

**З.Энхболд:** -Асуух асуулт дууслаа. Одоо томилох санал, Байнгын хорооны санал, дүгнэлттэй холбогдуулан үг хэлэх гишүүд байвал нэрээ өгнө үү. Би хаагаагүй байгаа. Орж гараад байна зарим гишүүдийнх. Болох уу. Батболд гишүүнээр үг тасаллаа. Хаянхярваа гишүүн үг хэлнэ.

**Д.Хаянхярваа:** -Нэг хэдэн зүйл хэлье гэж бодож байна. Төрийн албаны тухай бол бид нар нэлээн бас удаан хугацаанд ярьж байгаа. Гарцаа байхгүй одоо энэ нам дамжиж аль нэг улс төрийн хүчин солигдсоноос үл хамаарч л бид нар чинь одоо тэр яриад байгаа мерит систем гээд юм руу орно гээд л нэлээн ярьж байгаа.

Үнэхээр бид нарын ам ажлын нэгдлийн зөрөө бол энэ дээр харагддаг. Өнөөдрийг хүртэл энэ дээрээ тодорхой ахиц гаргасан зүйл байхгүй байгаа. Тийм учраас би шинэ даргыг бол энэ чиглэл дээр тодорхой ахиц өөрчлөлтүүдийг гаргах байх аа гэж найдаж байна.

Ер нь бол бид нар энэ өнгөрсөн нэг 7, 8 жилийн хугацаанд төрийн албыг энэ улс төрөөс ангид байлгах тухай асуудал дээр бол бага боловч гэсэн өөрчлөлтүүд бол би гарсан гэж ойлгодог. Зүгээр харамсалтай нь энэ жилээс бол ахиад энэ орон нутаг энэ бүх түвшиндээ бол улс төрийн тэр нэг талцал руугаа нэлээн явж эхэллээ. Энэ дээр бол их анхаарч ажиллаарай.

За яахав энэ төв орон нутаг, яам, тамгын газруудад бол одоо ингээд нэгэнт явдаг нь яваад, хийдэг нь хийгээд, одоо энэ бүх юм нэг их утга учиргүй халаад сэлгээтэйгээ давхцаад явж байна. Хамаа алга, энэ нь явдаг байж. Орон нутгуудад онцгой анхаараарай. Үнэхээр орон нутгийн түвшинд бол боловсон хүчин багатай, орон нутаг хүн ам цөөтэй, тэнд байгаа хүмүүсүүдийг ямар нэгэн нам, үзэл бодлоор нь хувааж ингэж явах юм бол орон нутагт энэ талцал чинь газар авчихаараа бол цаашдаа үнэхээрийн энэ төрийн алба гэнэ үү, нийтийн алба гэнэ үү, энэ ажил чинь явахад бол хэцүү болно шүү.

Сая та хэлж байна. Ер нь бид нар залуучуудыг түлхүү оруулах бодлого баринаа гэж. Төрийн алба гэдэг бол хэрвээ тэр мерит систем гэдэг юмаараа явах ёстой бол бид нар чинь харин энэ ажил төрлийг хийдэг улсууд нь тэр доод шатнаасаа эхлээд дээдийн шатандаа хүртэлх хугацаандаа бол тодорхой замыг, тодорхой ажил мэргэжлийн дадлага, туршлагыг эзэмшиж авч байж тэрэндээ хүрдэг, тэр зарчмаараа явах ёстой.

Тийм учраас зөвхөн залуужуулна гэдэг утгаараа төрийн албаны хүмүүсүүдийг бас одоо нөгөө ажиллаж байгаа тэр залгамж халаа гэдэг юм нь алдагдчих вий. Энэ дээрээ та бас анхаарч ажиллаарай гэдэг зүйлийг хэлмээр байна.

Ер нь бол төрийн албыг сүүлийн үед бол нийтийн алба болгоно, төрийн алба байлгана гээд л ярьдаг. Энэ дээр миний хувь хүний бодол байдаг. Монгол Улс бол олон зуун жилийн төрт ёсны уламжлалтай орон. Үнэхээр төрийн минь сүлд өршөө гэж өвөг дээдэс минь залбирч ирсэн. Төрийн алба гэдгийг бол маш хүндтэй алба гэж ойлгож ирсэн. Тийм учраас бид нар ямар нэгэн байдлаар энэ гадаад хэлнээс орчуулна уу, байна уу, тэр орчуулга авч хэрэглэнэ үү гэдэг утгаараа биш, ер нь төрийн алба гэдэг юм байсан бол энэ нь байхаараа байх ёстой байх аа гэж би боддог. Зүгээр магадгүй тэр хуулиа гаргаж ирээд нийтийн алба болно уу, юу болно бол тэр нь хамаа алга.

Ер нь тэгэхдээ бид нар энэ дээр нэг л зүйлийг анхаарах ёстой. Тэр нь юу вэ гэхээр бол бид нарын өнөөдрийн ажил төрлийн хамгийн гол сул талууд нь бол нэр томъёон дээрээ байгаад байгаа юм бишээ. Төрийн байна уу, нийтийн байна уу гэдэг нэр томъёон дээрээ байгаа юм биш. Энэ ажил төрлийг бид нар энэ төрийн албан хаагчдыг тогтвор суурьшилтай ажиллах нөхцөл бололцоогий нь монголын төр өөрөө энэ улс төрийн намууд хангаж өгөхгүй байгаад л хамгийн гол зовлон нь байгаа юм. Тийм учраас бол таны ярьж байгаа зүйлүүдээс үзэхэд бол бас төрийн албаны хууль дүрмийг та нэлээн баримталж ажилланаа гэж ингэж хэлж байна.

Үнэхээр одоо энд бол талархаж байна. Хэрвээ үнэхээр төрийн албаны хууль дүрмийг сайн баримталж ажилланаа гэвэл хөдөө орон нутаг, бусад одоо энд гараад байгаа хуулийн гажуудлыг арилгахад би таныг бас тодорхой үүрэг гүйцэтгэх юм байнаа гэж ингэж ойлгож байгаа.

Тийм учраас таныг энэ ажил дээр бол нэг төрийн хүний нүдээр, монгол төрийн одоо энэ ажил албыг төрийн юм шиг байлгах чиглэлд нь тодорхой ахиц өөрчлөлт гаргах байх аа гэж найдаж байна. Ингээд таныг дэмжиж байна.

**З.Энхболд:** -Батболд гишүүн.

**Су.Батболд:** -Энэ дөрөв дэх засаглалын тухай бид нар их ярьдаг л даа. Тэгээд Монголд тогтсон хэвшмэл ойлголт нь бол дөрөв дэх засаглал гэхээр хэвлэл мэдээллийн байгууллага, хэвлэл, мэдээллийн хэрэгслийг гээд бид нар ингээд ойлгоод сурчихсан байгаа.

Тэгээд манай судлаачдын дунд ярьж байгаагаар бол энэ өөр улс орнуудад бол дөрөв дэх засаглалыг авч үзэхдээ бол энэ түшмэдийн засаглал байдаг юмаа гэж ярьдаг байхгүй юу. Тэр мэргэн түшмэдүүд энэ монгол төрийг авч явдаг. Төрийг ер нь авч явдаг. Хэн нэгэн одоо хэлэмгий доломгой улс төрд очоод, төрийг авч явдаггүй. Харин тэнд байгаа энэ түшмэдүүд нь авч явдаг. Тэр утгаараа түшмэдийн засаглал бол дөрөв дэх засаглал юмаа гэж ярьдаг. Тэгээд би энэ үгийг бас бодож яваасай гэж нэгдүгээрт хэлмээр байна.

Хоёрдугаарт, та эрх зүйн шинэчлэлийн тухай яриад байна л даа. Эрх зүйн шинэчлэлийг бол та хийхгүй ээ. Эрх зүйн асуудлыг чинь энэ парламент шийддэг юм. Ямар бодлого байх юм, яах юм бэ гэдгийг. Би бол төрийн албаны эрх зүйн орчны хувьд бол бид нар бас тодорхой хэмжээнд шинэчлэл хийчихсэн байгаа. Шинэчлэл хийх шаардлагатай. Шаардлагатай гэж үздэг гишүүдийн нэг нь би. Хуулиа өргөн барьчихсан байгаа.

Тийм учраас та тэр шинэчлэл, хуулийн өөрчлөлтийн тухай санаа зовох ерөөсөө хэрэг байхгүй. Очоод харин яаж ажиллах вэ гэдэг асуудал таны санаа зовох асуудлаа гэж бодож байна. Шинэчлэлийн тухай та тоймтой юм хэлсэнгүй л дээ. Ер нь яахав дээ манай аль ч томилгоо нэг ийм болчихоод байгаа юм. Санамсаргүй гарч ирээд л, хэн нэгэн хүнийг аваачаад тавьдаг, нөгөөдөх нь очоод л тэгээд нэг юм хийх гээд оролдоод л ингээд ингээд яадаг нэг ийм уймарсан юм байна л даа. Хэзээ энэ засрахыг бүү мэд.

Тэгээд би бол энэ төрийн албаны шинэчлэл, төрийн албан хаагчдын шинэчлэлийг явуулъя гэх юм бол барьдаг концепци маань юу юм бэ гэхээр хэрэв үнэхээр бид нар энэ монгол төрийн албыг шинэчилье гэх юм бол, энэ хүнийг одоо хөгшин залуугаар нь ч юм уу, сурсан эрдэм энээ тэрээгээр нь ялгаварлаад, нам, улс төрөөр нь ялгаварлаад байх биш, ерөөсөө улс төрийн намуудын хувьд зөвшилцөл хийж байгаад энэ бүх төрийн албан хаагчийг нэг дор, нэг мөсөн чөлөөлөөд, тэгээд хөндлөнгийн том комисс байгуулж байгаад, дахиж бүгдийг нь шинээр авахаар арга байдаг байхгүй юу.

Бид нар тэртэй тэргүй ингэж заваарчихсан нөхцөлд ийм хэсэгчлэн шинэчлэл хийгээд шинэчлэл хийгдэнээ гэж байхгүй. Тийм учраас бид нар бол хэзээ хийхийг би мэдэхгүй байна. Тодорхой нэг цаг үед бүгдийг нь халаад, дахиад бүгдээрэнгий нь авах асуудал. Тэгээд өнөөдрийн ингээд ярианаас хараад байхад залуу хүн л бол сайн. Хөгшин хүн бол тэнд ажиллаж болохгүй юм шиг. Шинэчлэх гэж байгаа учраас бид нар залуу хүнийг авнаа гээд. Яахав улс төрийн зорилгоор энэ сайхан сонсогдож магадгүй. Тэгэхдээ энэ чинь хүнийг үндсэн хуулийн эсрэг юм яриад байна шүү дээ. Парламентын танхим дотор. Насаар нь ялгаварлаж.

Хоёрдугаарт, төрийн албанд хүнийг сонгон шалгаруулахдаа энэ өөр улс орнуудын яриад байгаа юм бол мундаг хэлтэй устай, хамгийн сайн математикч, хамгийн сайн түүхч философич, хамгийн сайн инженерийг авдаггүй байхгүй юу. Төрийн албаны гол шалгуур нь тэр төрийн албанд хоёрдмол сэтгэлгүйгээр, үнэн шударга ажиллах хүнийг сонгож авдаг байхгүй юу. Өөр улс орнуудын төрийн албаны шалгалтын тестүүд нь дандаа сэтгэл зүйн тестүүд байгаа. Авлигалд өртөх нь үү, үгүй юу. Өөртөө байгаагаасаа илүүг хүсдэг хүн үү, үгүй юу гэдгийг л сонгодог сэтгэл зүйн тестүүд байдаг болохоос манайх шиг математикийн томъёо юм уу эсвэл хуулийн заалтаар шалгалт авдаггүй байхгүй юу.

Ийм юмыг шинэчлэхийг би шинэчлэл гэж яриад байгаа юм. Тэрнээс биш гадаадад мастерын диплом худалдаж аваад ирээд ирчихсэн хүнийг төрийн албанд аваад нөгөө ажиллаж байсан туршлагатай албан хаагчийг зайлуулахыг шинэчлэл гэж хэлэхгүй ээ. Ойлгож байна уу Цогоо. Ийм юмыг одоо бодох хэрэгтэй гэж бодож байгаа юм.

Би төрийн албаныхаа хуулийг дахин шаардмаар байна. Миний тэр өргөн барьсан, манай хэсэг гишүүдийн өргөн барьсан Төрийн албаны хуулийг хэлэлцээч ээ гэж шаардмаар байна. Энэ дээр бол би Төрийн албаны шинэчлэлийг илүү бодит утгаар нь тэр зүйлийг авсан байгаа.

Хоёрдугаарт, төр гэсэн үгнээс жийрхэх хэрэггүй ээ. Фаблик гэдэг үгийг бид нар яаж ч орчуулж болно. Зүгээр цаад утга нь нийтийн байж болно. Гэхдээ монгол төрийн энэ төр гэдэг үгнээс юунаас нь айгаад, юунаас нь ичээд байгаа юм. Энийг... (минут дуусав)

**З.Энхболд:** -Ганц минут байхгүй, үг байгаа. 4 минутаа дуусгасан байна. Гончигдорж гишүүн үг хэлнэ.

**Р.Гончигдорж:** -Баярлалаа. Бидний асуулт хариулт юунаас анзаарч байхад бол ерөнхийдөө нэг хүнээс хамаараад, бүх юм сайжирдаг, эсвэл хүнээс хамаараад муу болдог гэсэн нэг ийм ойлголтон дээр тулгуурласан сэтгэлгээ бидний дунд байгаад байх юм. Энэ хүн бол хуулинд санаа зовох ёстой. Яагаад гэвэл уулаасаа л хуулийг дагаж, хуулийг биелүүлж, хуулиар жолоодогддог тэр ... хүчнүүдийнсистемийн тэр удирдлага зохион байгуулалт хийх гэж байгаа бол хуулинд санаа зовох ёстой.

Хүн машин сонгоход би машин үйлдвэрлэдэггүй, машинаа хийдэггүй, харин би машиныг ямар замаар, яаж явж чаддаг юм, ямар нөхцөлд явдаг юм, тэр машиндаа л би захирагдана. Тийм учраас энэ эрх зүйн орчинг өөрөө боловсронгуй болж чадаж байж бидний тавиад байгаа шаардлагууд бол хийгдэнэ. Хүнээс хамаараад хууль нь хоёрдугаарт тавигддаг энэ сэтгэлгээг, энэ дадлага, тэгээд практик дээр тийм байдаг зүйлээсээ бид нар салж байж энэ төрийн албаны тухай асуудлаа бол бид нар сайжруулж чаднаа.

Энд бид нар улс төрийн намынхаа асуудлаас л эхлэх ёстой ерөөсөө. Улс төрийн намын тогтолцоо, хатуу гишүүнчлэлийн тогтолцоо, эндээс үүссэн үүлдлүүдээс л энэ бүх зүйлүүд гарч ирж байгаа шүү дээ. Үндсэн сууриа бид нар олж харах ёстой. Тийм учраас төрийн албаны тухай асуудал гэдэг бол яах ч арга байхгүй энэнээс хамаарна.

Хоёрдугаарт нь, бид нар улс төрийн энэ төрийн албан хаагчдынхаа ангиллаас авч үзэх ёстой. Улс төрийн албан хаагч, жинхэнэ албан хаагч, тусгай үйлчилгээний албан хаагч гээд. Үнэхээр улс төрийн харилцаанаас үүсээд, улс төрийн харилцаанд үүссэн балансаас үүссэн ямар нэг энерци үүсдэг л юм бол тэнд үүсдэг хэсэг нь улс төрийн албан хаагчид байх ёстой. Энэ дээрээ бид нар нэг мөр ойлголцож, ерөөсөө энэ нь улс төрийн албан хаагч байх нь зүйтэй гэсэн тэр ангиллаа олон байдлаар солиод байдаггүй, нэг тогтсон зүйл дээр тогтож, тэгээд төрийн жинхэнэ албан хаагчдынхаа тогтолцоог гаргаж ирэх хэрэгтэй.

Төрийн албан хаагчид гэдэг маань бол юугаараа онцлог вэ гэхээр зөвхөн хууль дагаж, хуулийг биелүүлж, хуулиар жолоодогдож ажилладагаараа бусад албан хаагчдаас бол ялгаатай. Ажил олгогч, ажил гүйцэтгэгч хоёрын хоорондын харилцааны хувьд төрийн албаны, төрийн албан хаагчийн ялгарах онцлог нь ерөөсөө л энэ.

Тийм учраас бид нар бол энэ дээрээ бодох ёстой юмаа. Ямар систем байх асуудлууд нь бол өөр асуудал. Ийм байдлаар бол төрийн алба бол өнөөдөр тогтворшиж чадаагүй явж байгаа ийм зүйл. Тийм учраас Төрийн албаны зөвлөлийн одоогийн нэг чухал зүйл нь бол энэ Төрийн албаны хуулийг нийтийн албаны гэсэн томъёоллоор гарна уу, энэ хуулийг бид нар өөрөө хуулийг нь өөрөө боловсронгуй болгож байж тэр хуулиар тогтвортой системийг бол бий болгох ёстой юмаа.

Энд бид нар сонгон шалгаруулалтын тухай асуудлыг бол ярих ёстой. Энэ бол хуулиар нарийн журамлагдсан сонгон шалгаруулалт байх ёстой. Бас л хүнээс хамаарсан. Шалгалт авч байгаа улсуудаас хамаарсан ийм систем өнөөдөр байсаар байж байгаа. Энд хамгийн гол зүйл нь бол энд нуугдаж байдаг ийм зүйл ээ. Нөгөө зүйл нь бол адилсгалын тухай асуудал.

Ер нь төрийн албанд авч байгаа хүмүүсүүдийг жишихдээ төрийн албанд төдөн жил ажилласан, ийм ажилласан гэж. Тэр нь асуудал нь биш. Ажлын байрны тодорхойлолтонд тодорхой байж байхад энэ ажлын байран дээр шаардагдах мэдлэг, дадлага, түрүүн Батболд гишүүний хэлснээр энэ хүн төрийн алба хаахад тэр хүний сэтгэл зүйн тестүүд, ийм л зүйлүүдийг. Харамсалтай нь өнөөдөр сэтгэл зүйн тестийг орууллаа гэх юм бол энэ маань хүнээс хамаарсан хүчин зүйл болж чаддаггүй, сэтгэл зүйч сууж байгаад шалгалт авдаггүй л байхгүй юу манайд.

Тийм учраас энэ нь бол бас нэг тийм өөрийн хүнийг авах гол гох дэгээ болоод байдаг. Ийм зүйлүүдээс бол бид нар санал ёстой. Адилсгал дээрээ бол бид нар энэ гадаад, дотоод ...(минут дуусав)

**З.Энхболд:** -Арвин гишүүн үг хэлнэ.

**Д.Арвин:** -Баярлалаа. Тэгэхээр сүүлийн 20 жил ер нь нэг нэг нам ялахад Төрийн албаны зөвлөлийн дарга солигдож тавих үед бол улс төрчид дандаа ийм зүйл ярьж байна л даа. Аль нэг намын үед дандаа хэлмэгдэл явагдаж байна, хүмүүсүүд халж сольж байна гээд. Энэ бол бүх намуудад болж байгаа ийм процесс явагдаж байгаа л даа.

Тэгээд сүүлийн үед гайгүй болсон гэж үзэж байна. Өнгөрсөн 4 жил хамтарсан Засгийн газар одоо бид нар байгуулсныхаа үед бол арай гайгүй нэг 50, 50 хувь л нэг тогтвортой байх шиг харагдсан. Бусад үед бол аль ч намын үед ялсан үедээ ингэж боловсон хүчнээ солих асуудал бол одоо байгаа үзэгдэл шүү дээ энэ бол өнөөдөр энд нэг их шинэ зүйл юм шиг яриад байх явдалгүй гэж бодож байгаа.

Энэнээс бид ер нь яаж ангижрах ёстой юм бэ гэдэг дээр улс төрчид, намууд өөрсдөө дүгнэлт хийхдээ сүүлийн 20 жилд шинэ үндсэн хууль баталсан. Энэ үндсэн хуулиараа бид нар парламентын тогтолцоотой болж, ялсан намууд нь өөрийнхөө үзэл онолыг одоо хэрэгжүүлнэ гэдэг. Энэ утгаараа бид нар боловсон хүчнийхээ бодлогыг цуг авч яваад байна. Энэ нь угаасаа энэ манай үндсэн хуулийн тогтолцоо маань энэ одоо зүйлийг авч яваад байгаа учраас өнөөдөр нэг нам солигдох бүрт цэвэрлэгчээсээ эхлүүлээд солигдож байгаа бол дээр бид нар дүгнэлт хийж, энэ улс төрийнхөө тогтолцоо, парламентынхаа тогтолцоо дээр бид нар эргэж харах цаг болсон гэдгийг би бас хэлмээр байна.

Хоёрдугаарт, хүн ам сүүлийн үед их өсч байна. Иргэдэд төрийн үйлчилгээ ерөөсөө хүрэхгүй байна. Тэгэхээр монголын төр байгаа нөхцөлд Монгол Улс өөрөө оршин тогтдог. Гэтэл сүүлийн миний мэдэхээр 10 хэдэн жил цомхтгох нэрийдлээр бас мөн чадварлаг байх нэрийдлээр маш олон төрийн албан хаагчийг цомхтгож байна. Энэ бол өнөөдөр монголын төрд маш их гай авчирч ирж байгаа. Жишээлбэл, одоо монголын төрд өнөөдөр ямар албан тушаал байх ёстой юм, ямар алба байх ёстой юм. Энийг өнөөдөр гаргах цаг нь болсон.

Өнөөдөр яамдын ажиллаж байгаа өнөөдөр төрийн албан хаагчийн нэг хүн нь 5 хүний ажлыг зэрэг хийж байна шүү дээ. Тэгээд ийм одоо жишээлбэл өнөөдөр би нэг 19 мянган хүнтэй хороонд 2-хон төрийн албан хаагч ажиллаж байна шүү дээ. Тэгэхээр энэ одоо төрийн албыг цомхтгох, чадварлаг байх гэдэг нэрийдлээр энэ орон тоог байхгүй болгож байгаа гэдэг асуудал бол монголын төрийг сулруулж байна гэж би үзэж явдаг.

Ийм учраас өнөөдөр Төрийн албаны шинэ зөвлөл өнөөдөр ажлаа эхлэхдээ монголын төрд байх ёстой албан тушаалуудыг нь байлгах ёстой. Хэн нэг сайд гарч ирээд, хэн нэг тушаалтан гарч ирэхээр тэр албыг байхгүй болгодог. Хүнд нь тохируулж энэ албыг ингэж сулруулдаг. Энэ байдал дээр би энэ шинэ Төрийн албаны зөвлөлийн даргыг ажиллах байх аа гэж ингэж бодож байна. Ингээд анхаарал тавьсанд баярлалаа. Таныг дэмжиж байгаа.

**З.Энхболд:** -Тэмүүжин гишүүн үг хэлнэ.

**Х.Тэмүүжин:** -Өнөөдөр Төрийн албаны зөвлөл, Төрийн албаны зөвлөлийнхөн толгойлох вэ, цаашид төрийн албанд ямар шинэтгэл хийх вэ гэдэг талаар манай Улсын Их Хурлын гишүүд олон санаа оноо гаргаж байна л даа. Зарим нэг санаа оноон дээр тэр дундаа нэр томъёо бол чухал бишээ гээд байх шиг байгаа юм. Түрүүчийн өнгөрсөн парламентад ч гэсэн энэ маргаан бас байсан. Энэ парламентад бас үргэлжилж байх шиг байна. Нэр томъёо үнэхээр чухал юм байна лээ.

Ашиг сонирхлын зөрчлийг зохицуулах хууль хийх гээд төрийн алба, төрийн албан хаагч гээд явсан чинь ард нь төрийн ашиг сонирхол гээд яригдаад эхэлсэн байхгүй юу. Тэгээд уул нь энийг ярихгүйгээр хоёр сэтгэлгүй, үнэнч байх энэ тэр бол гоё сонсогдож байгаа юм. Хоёр сэтгэлгүй гэдэг чинь юуг хэлэх гэж байгаа юм бэ гэхээр философи нь зөрчилдөөд эхэлж байгаа юм.

Төрийн ашиг сонирхол гэхээр эзэн биегүй, тодорхойгүй, хэмжигдэхгүй, яг үнэт зүйл нь зарчим нь юу байна вэ гэхээр наалдацгүй. Тэгээд төрийн гэдгийг нь эцсийн үг нь хэн дээр очдог вэ гэхээр даргын ашиг сонирхол болж хувирдаг. Төрд ажиллана, төрд зүтгэнэ гэдэг нь даргад үнэнч байна, даргад таалагдана, эцсийн дүндээ дарга нь хэн байна вэ гэхээр аль намаас томилогдсон, хэний сүлжээнд байдаг, хэнийг харж үздэг, ямар мөнгө босгодог, яаж танил талаа татдаг гэдгээрээ л хэмжигддэг болчихож байгаа юм.

Тэгэхээр ийм байдлыг өөрчлөхөөс өөр аргагүй ээ. Яагаад энэ төр гэдэг үгэнд дургүйдээ биш, философи нь болохгүй байгаад байгаа юм. Нийтийн алба гээд ярихаар нийтийн алба бол нийтийн ашиг сонирхолд үйлчилнээ. Нийтийн ашиг сонирхлын төлөө ажилланаа. Тэр нийтийн ашиг сонирхол чинь эцсийн дүндээ иргэнд үйлчилгээг яаж хүргэж байгаагаагаар хэмжигдэнэ. Ярихад ч, хэмжихэд ч, үнэлэхэд ч буцаагаад хариуцлага тооцоход ч ойлгомжтой байгаа байхгүй юу.

Тэгэхээр хүссэн хүсээгүй бид Төрийн албаны зөвлөлийг нийтийн албаны зөвлөл болгож өөрчлөхөөс өөр арга байхгүй. Гэхдээ нэг юмыг ярих ёстой. Төр, төрийн алба байна уу, нийтийн алба байна уу, тогтвортой байх тухай, улс төрөөс ангид байх тухай ярихаасаа гадна энэ өөрөө ёс зүйтэй юу, үгүй юу гэдгийг бас ярих ёстой.

Хамгийн ёс зүйгүй, энэ эрх мэдлээ, албан тушаалаа хувийн амьдралаа арга хэрэгсэл болгочихоод тэгээд төр тогтвортой байх ёстой гэдэг, төрийн албан хаагчид улс төрөөс ангид байх ёстой гэдэг үгийн цаана энэ авлигажсан, сонирхлын зөрчилтэй сүлжээг хадгалж үлдэх гэдэг. Намын үүрэг даалгавраа биелүүлдэг намчирхсан харилцаагаа ингээд хамгаалж үлдэх гээд нэг ийм муухай угшил өөрөө байгаад байгаа юм.

Бүр төрийн тусгай албанаас хууль сахиулах, хуулийн байгууллагаас халагдсан цөөнгүй хүн надад намаар ялгаварлалаа гэж гомдол гаргасан. Би дуудаад авчраад асуусан. Яагаад намаар ялгаварлалаа гэж. Та нарын ажиллаж байгаа энэ ажил чинь намаас бүр ангид байх ёстой ажил байтал та нар яахаараа намаар ялгаварлалаа гэж.

Аль нам юм та нар гэсэн чинь бүгдээрээ өөдөөс гайхаад хараад байгаа юм. Хэрвээ аль нэг намд харьяалагддаг байсан бол та нар хууль зөрчиж байсан байна шүү дээ гээд тэгсэн чинь. Үгүй ээ, үгүй. Бид нар зүгээр намаар ялгаварлалаа гэж худлаа хэлсэн юмаа гэж байгаа юм. Бүр ийм байж болохгүй шүү дээ. Бид нэг зоригтой алхам хийх ёстой.

Төрийн албан хаагчид бол хөдөлнөө. Гэхдээ ёс зүй, үйлчилгээ үзүүлж байгаа чанар, ур чадвараасаа болж тэнцэхгүй бол хөдөлнө. Харин зоригтойгоор төрийн захиргааны гэж яриад байгаа. Одоо нийтийн энэ албан хаагчдаа улс төрөөс ангид гэдгийг нь зарлаж өгөх ёстой. Тэгснээс биш дахиж ингээд сүүг үлдээх гээд, улс төрөөс түдгэлзэнэ, үзэл бодлыг яаж ч чадахгүй, зүгээр л намаасаа түдгэлзүүлчихье энэ тэр гэдэг энэ худлаа үгнүүдээсээ одоо татгалзах ёстой шүү дээ.

Ерөөсөө л зоригтойгоор улс төрийн намаас ангид байнаа, ямар нэгэн намтай холбогдсон улс төрийн үйл ажиллагаа явуулсан байх юм бол та наад ажлаасаа харин чөлөөлөгдөнө шүү гэдэг энэ зарчмыг нь тавьж өгөхгүй. Манай намын тоо, гишүүдийн тоо цөөрчихнө. Угаасаа манай намын хүн. Одоо ил цагаан байгаа шүү дээ. Бүр түрүүчийн парламент дээр ч ярьж байсан. Төрийн нарийн бичгийн дарга гэдэг бол төрийн албаны улс төргүй ганц субъект байх ёстой. Гэтэл зүгээр л дараагийн сайдаа бэлдэж байгаа юм гээд л Төрийн нарийн бичиг дээр тавьчихдаг.

**З.Энхболд:** -Дэмбэрэл гишүүн үг хэлнэ.

**Д.Дэмбэрэл:** -Нэр дэвшигчийг бол дэмжиж байнаа. Яриад байх юм алга. Ер нь бол Улсын Их Хурал бол энэ хууль зүйн асуудлын хувьд бол маргаад байгаа асуудлыг бол цэгцлэх ёстой гэж ойлгож байгаа. Урдны гарсан Төрийн албаны хууль бол буруу юм биш л дээ. Монголын төрийг бэхжүүлье, мэргэшсэн албан хаагчтай болъё. Тогтвортой ажиллуулъя гэсэн үүднээс тэр дундаа сайн хүмүүсүүдийг сонгож төрдөө оруулъя гэдэг чинь бол цөм зөв зарчим шүү дээ.

Төрийн албаны зөвлөл өөрөө байж байгаа нь, түүнийг ажиллуулж байгаа нь бас зөв юм байгаа юм. Энэ сонгомол утгаар хуулиндаа оруулсан зарчмуудыг бол цаашдаа хэнбугай нь ч хуулийн асуудал өөрчлөх тухай асуудал оруулж ирэхдээ хадгалах ёстой гэж үзэж байгаа юм. Харин нийгмийн харилцаанд гарч байгаа бусармаг асуудлуудыг засах асуудал нь одоо хуулинд орж ирж болноо.

Тийм учраас хуулиа өөрчлөх асуудал байгаа бол улам чамбай, улам чанга хуулийг ялангуяа тэр улс төржсөн хандлагыг бол зогсоох, хувийн сонирхлын үүднээс төр, төрийн албыг бүрдүүлэх гэж оролддог, тэрэнд бол мөн одоо танил тал, хувийн дэмжлэгээр хүмүүсийг сургуульд бий болж, шударга ёсоор ажиллах зарчмууд бол улам чанга болох ёстой.

Төрийн тухай асуудлаар маргаад байх юм байхгүй ээ. Одоогийн зарим төр улсын нийтийн алба гэж хэлж байгаа чинь бол сүүлийн үеийн юм байхгүй юу. Монголын төр гэдэг чинь 2000 тэр 800 жилийн тэртэй тулгар төрөө байгуулж байсан төр гэдэг үгээ одоо болъё, төрийн алба гэдэг юмаа болъё гэж ийм юм байхгүй ээ. Энэ бол харин дэлхий дахинд бид энэ монголын төрийг авч явж байгаа байдлаараа үлгэр жишээ үзүүлэх үг, сан, тэр уламжлал чинь хадгалагдах ёстой юм.

Тэрнээс орчин үеийн эрэл хайгуул хийж байгаа бол орчин үедээ тохирсон тийм үйлчилгээнийхээ асуудлуудыг л оруулж хэлнэ үү гэхээс биш тэрнээс тэр монголынхоо уламжлалт их төр гэдэг ойлголтоо олон улсад таниулж чадахгүй, олон улсаас орчуулах юм хайгаад, тэгээд энийгээ бол өөрчилнө гээд зогсож байгаа бол энэ уламжлалыг хадгалж чадахгүй, монголын төр олон жилийн юм биш гэсэн тэр ойлголтоо хадгалах үүднээсээ ажиллаж чадахгүй гэсэн үг болж байгаа юмаа.

Бас нэг анхаарах зүйл бол энэ албан хаагчдын ёс зүйг анхаарах ёстой. Манай албан хаагчид орж байгаа хүмүүсийн ёс зүй дэндүү муу байна шүү дээ. Энэ дээр бол ёс зүйн хэрэг дээр үед шинэ хууль болон энэ төрийн албаны байгууллага ажиллахдаа шаардлага тавьж ажиллах ёстой.

Ерөөсөө энд орж төрийн ажлыг сайн хийе гэдэг, суралцъя гэдэг бодлогын үүднээс биш зүгээр л сонирхлын үүднээс орж байгаа явдлыг л хаах хэрэгтэй шүү дээ. Тэр нь цаанаа улс төржсөн, хүний түлхээсээр орж байгаа бүх юм хаагдана гэсэн үг ээ. Энэ тал дээр анхаарч ажиллахыг танаас хүсье.

Та бас төрийн албанд нэлээн ажилласан байна. Гэхдээ Засгийн газарт өндөр шаардлага тавьж ажиллаарай. Гол нь бол Засгийн газар энэ ажил олгогч төрийн албан хаагчдыг олгодог, энэ Засгийн газруудад их явдал бий шүү. Тэдний одоо албад нь биш тэдний хяналт тавьдаг хүн нь болж ажиллах ёстой гэдгийг анхааруулж хэлье.

**З.Энхболд:** -Оюунбаатар гишүүн үг хэлнэ. Энд хязгаар байхгүй.

**Ц.Оюунбаатар:** -Төрийн албаны шинэ дарга томилогдох гэж байгаатай холбогдуулж ер нь манай Улсын Их Хурлын гишүүд, цаана нь монголын одоо ард түмэн төрийн ажилтнууд сэтгэл догдлон харж байгаа байх. Монголын төрийн албанд зарим шинэчлэл хийгдсэн ч гэсэн өнөөдөр шаардлага хангахгүй байгаа гэдгийг бүгдээрээ хэлж байгаа. Засгийн эрх барьж байсан тэр хүчин ч, одоо барьж байгаа хүчин ч гэсэн бүгдээрээ энд анхаарлаа хандуулж. Монголын нийгэм ерөөсөө хуваагдсан. Улс төрийн намууд хуваагдчихсан. Тэгээд иргэдээ хуваачихсан. Төрийн албан хаагчаа хуваачихсан. Зарим нэгэн хуулийн ахиц гарсан ч гэсэн энэ амьдрал дээр хэрэгжээгүй.

Тэгээд энэ бүхнийг өнөөдөр шинэчлэх, өөрчлөх, үнэхээр төрийн мэргэшсэн албыг зохих түвшинд нь ажиллуулах гэж таныг томилж байгаа гэж ингэж бодож байгаа. Харин үнэхээр урд нөхдийн явсан тэр замаар явж болохгүй юмаа гэдгийг бас манай гишүүд тун сайн анхааруулж хэллээ. Хоёр Дэмбэрэл, одоо Бат-Эрдэнэ аваргын үг бол үнэхээр одоо хүн болгоны хэлж байгаа, монгол хүн болгоны санаа зовж байгаа тийм үг ээ гэдгийг би бас энд давтаж хэлэхийг хүсч байна.

Нэг улс төрийн хүчин төрийн эрхэнд гарч ирэхээр зэрэг л төрийн албан хаагч нар айж чичирчихдэг. Эсвэл хэн нэгнийг дагаж гүйдэг, тал засдаг. Ийм нөхцөл байдал бий боллоо.

Төрийн албанд нутаг ус, сургууль, анги, танил тал, аймаг гээд ингээд явдагийг одоо зогсоохгүй бол цөөхөн хэдэн монголчуудаа хуваагаад дууслаа, талцуулаад дууслаа. Улс төрийн намууд нь сонгуулийн үеэр одоо эхнэр нөхөр хүртэл хоёр гурван нам болчихсон ингээд хэрэлдээд сууж байдаг. Энэ бүхэн намчирхлаас холбоотой, энэ бүх юм одоо анхан шатанд, дүүрэг, хороо, сум, багт улс төрийн намууд үйл ажиллагаагаа хэтэрхий одоо нийгмийг хагалах чиглэлээр явж байгаатай холбоотой. Төрийн алба маань бас улс төржчихсөн, талцчихсан ийм байдалтай холбоотой.

Тэгэхээр энэ бүхнийг өөрчлөх том зорилт одоо Цогоо даргад тулгарч байнаа. Төрийн албыг үнэхээр төрийн алба шиг болгох, Засгийн газраас түрүүн маш зөв хэлсэн. Хараат бус байх ёстой. Манай Төрийн албаны зөвлөл Засгийн газрын нэг бүтцийн байгууллага шиг явж ирсэн шүү. Барилгын инженер байх ёстой албан тушаалд малын эмч хүн тавих юм бол ард нь нөгөө шаардагдах мэргэжил дээр нь малын эмч гэж аваачиж тавиад бичээд зарладаг шүү дээ. Ийм байж ерөөсөө болохгүй.

Монголын төрийн албыг үнэхээр улс төржилтгүй хийж чадах юм бол одоо Цогоо дарга энэ 6 жилд үнэхээр юм хийжээ гэж түүхэнд үлдэнэ. Тэгж чадахгүй өнөөдөр томилогдож байгаа олонхийн санаа сэтгэлийг илүү барих юм бол нөгөө л одоо шүүмжилж байгаа замаар явах ийм аюул бий. Төрийн албан хаагчийг байнгын одоо мэдлэг чадвартай, тэргүүний хүнээ тавих ийм арга бол аттестатчилал байгаа. Төрийн албаны аттестатчиллыг 3 жил тутам хийж байх шаардлагатай.

Энэ хүн мэдлэг чадвар, ажлын арга туршлагаараа үнэхээр одоо төрийн албанд байж чадах шаардлагуудыг хангаж байна уу, энийгээ дээшлүүлж чадаж байна уу, үгүй юу гэдгээр ажил, албан тушаалыг нь дэвшүүлж, бууруулж ажиллах ийм тогтолцоог хуучин хэрэглээд ирсэн шүү дээ. Энийг өнөөдөр зохих орчин үеийн шатлалд нь оруулаад төрийн албан хаагч нарыг ямар ч байсан аттестатчиллын шалгалтанд хамруулдаг байх шаардлагатай. Тэрнээс нэг нам гарч ирээд бөөнөөр нь халах юм уу, эсвэл бүтцийн өөрчлөлт гэдэг тийм тоглолтуудыг хийхгүй байх шаардлагатай.

Зайлшгүй анхаарах нэг зүйл бол манай төрийн алба данхайчихсан шүү. Толгой нь маш томтой, хөл нь их багатай. Жишээлбэл би одоо татварын байгууллагад ойр ажилладагийнхаа хувьд хэлэхээр байна. Сүүлийн нэг жилд 50, 60-аад хүнээр зөвхөн ерөнхий газар нь өссөн. Гэтэл татвар хураадаг, өнөөдөр бидний хуваагаад байгаа төсвийг хураадаг тэр байцаагч нарын орон тоо бол бараг өсөөгүй байгаа шүү дээ.

Тэгээд ийм бие даасан хараат бус төрийн албыг өнөөдөр төлөвшүүлж, ажиллуулах шаардлага маань өнөөдөр Улсын Их Хуралд ч өөрт нь байгаа. Төрийн албаны зөвлөлөө сайн ажиллуулах, хараат бус ажиллуулах, хяналт шалгалт... (минут дуусах)

**З.Энхболд:** -Нямдорж гишүүн үг хэлнэ.

**Ц.Нямдорж:** -Энэ хүн томилогдох юм байгаа биз дээ. Энэ Төрийн албаны зөвлөл Их Хурлаас байгуулдаг, Их Хуралд ажлаа тайлагнадагийн гол учир нь гүйцэтгэх засаглалын түвшинд боловсон хүчний бодлогод хяналт тавих ёстой газар л даа. Өнөөдөр эрх баригчид Засгийн газар, Засаг дарга нар шинэ томилогдсон. Төрийн албаны хуулийг өдөр, цаг минут, секунд тутамд зөрчиж байгаа шүү дээ. Энэ эмгэнэлт жүжгийг бүтэн 5 сар би жишээ нь харлаа. 2008 оны хуулиар түр, орлон гэдэг хоёр үгийг байхгүй болгосон юм. Өнөөдрийн энэ Алтанхуягийн засгийн бүх дарга нар түр орлон болсон.

Одоо Нийслэлийн засаг дарга аймгийн Засаг дарга нар энэ увайгүй явдлыг хийгээд эхэлчихсэн. Тийм учраас миний хэлэх гэсэн нэгдүгээр зүйл бол ажил хийх гэж байгаа бол энэ хуулийнхаа хэрэгжилтийг биелүүл ээ Цогоо. Батхүүг сайд байхад Дэд бүтцийн яаманд очоод дараа нь МИАТ-ийн захирлаар томилогдож байсныг би сананаа. АН-ын угшилтай хүнээ өөрөө. Энийг өөрөө чинь хэн ч хүсч чадахгүй ээ. АН-ын боловсон хүчний томилгооны боол битгий байгаарай. Би боол болчих вий гэж би чамайг бодож байна. Тийм учраас энэ хуулийнхаа хэрэгжилтийг хангах тал дээр сайн ажиллаарай гэдгийг нэгдүгээрт хэлэх гэсэн юм.

2004 онд Элбэгдоржийн Засгийн газар байгуулагдахад Төрийн албан хаагчдыг тогтвортой ажиллуулахын тулд улс төрөөс ангид байлгана гэж Засгийн газрын мөрийн хөтөлбөрт нь тусгаж өгөөд, Тэр хуулийг нь би боловсруулаад байж байтал 2008 онд энэ хуулийг Баярцогт дундуур нь орж оролцоод, Энхбаяр өргөн мэдүүлээд Их Хурал баталсан юм байгаа юм 5 сард шүү. Сонгуулийн өмнө. Ингээд тэр түр, орлон гэдэг юм чинь байхгүй болоод, бүтцийн өөрчлөлт хийсэн ч ажил нь байж байвал хүнийг салж болохгүй гэдэг ийм хууль баталсан юм байгаа юм.

Энэ бүхэн чинь өнөөдөр будаа болсон залуучуудын ярьдагаар. Энэ хуулийг зөрчдөгөө Ерөнхий сайд Алтанхуяг, Засгийн газрын сайд нар, агентлагийн дарга нар, Засаг дарга нар болих хэрэгтэй. Энэ адал балмад хууль зөрчдөг явдал бол та нар зогсоохгүй бол монголын төр удахгүй самуурч дууслаа шүү. Ажиллаж байгаа улс төрөөс түдгэлзсэн албан тушаалтнуудыг халж хаячихаад сонгуулийн чинь сурталчилгаанд явж байсан хүмүүсийг л та нар тавьж байгаа шүү дээ. Энэ нууц биш шүү дээ. Тэгээд тавьж байгаа юм чинь хөгийн гэдэг нь яанаа. Баруун, зүүнээ мэдэхгүй, алхаа гишгээгээ мэдэхгүй, цаасан дээр үзэг цаас хоёр нийлүүлж чадахгүй хүмүүсийг та нар тавьж байгаа шүү дээ. Энэ чинь бас нууц биш шүү дээ. Энэ чинь бас нууц биш.

Гуравдугаарт, миний хэлэх гэсэн юм бол энэ хаанаасаа хаалгачин гэдэг үг байдаг юмаа. Эртний үг ээ, эртний үг. Та нарын хаалгачин хаалга ч биш, хамхуул болж хувирсан шүү. Жинхэнээсээ мэргэшсэн төрийн албан хаагчдыг шахаж гаргачихаад сонгуульд явж байсан даатгалын салбарын хөгийн захирал санаатай юмыг аваачиж агентлагийн дарга нараар тавиад та нар сууж байгаа шүү дээ. Ховдод махны наймаа хийж байсан этгээдийг хууль бусаар онгоц оруулж ирж байсан этгээдийг агентлагийн даргаар тавиад сууж байгаа шүү дээ. Сайханбилэг ээ, сонсож байгаа биз.

Та нарын өнөөдрийн хийж байгаа ажил чинь энэ шүү. Ингэж л энэ засаг төрийн албыг завхруулж байгаа шүү. Тийм учраас энэ батлагдсан хуулийг мөрдүүлэхэд Цогоо төрийн хүн шиг манаж сураарай, ажиллаж сураарай гэдгийг хэлж захих гэсэн юм.

Ер нь хараад байхад АН-ын сайд дарга нарын нэр дэвшүүлсэн... (минут дуусав)

**З.Энхболд:** -Баярсайхан үг хэлнэ. Үг хэлж байгаа юм, асуулт байхгүй.

**Г.Баярсайхан:** -Ер нь бол нэгэнт л одоо жам ёсоороо л явж байгаа. Ялсан улс төрийн хүчин өөрийнхөө бодлогыг хэрэгжүүлэхийн тулд бас томилгоонууд хийдэг нь бол энэ бол явдаг л тодорхой асуудал. Гэхдээ мэдээж одоо ургаа мод өндөр намтай байдаг. Хүн болгон одоо бас эерэг сайн саар, аль аль зүйлүүд нь байгаа байх аа. Энэ гишүүдийн ярьж байгаа зүйл бол бас үгүйсгээд байж болохгүй асуудал.

Тэгээд ер нь бол ямарваа нэгэн томилгоон дээр энэ улс төржилтийг энэ томилгооны хамгийн одоо чухал шүүлтүүрээр гарч байгаа энэ өнөөдрийн улс төржилтийг бид үгүй хийхийн тулд энэ улс төрийн намуудын гишүүнчлэлийн асуудлыг л одоо бид үгүй хийх ёстой юм байгаа юмаа. Өнөөдөр улс төрийн намууд гишүүнчлэлтэй байдаг энэ шалтгаан өнөөдөр Их Хурлын чуулганы танхимд асар их маргаан дагуулж байгаа гэдгийг хэлмээр байгаа юм.

Нэр дэвшигчийг анкетыг харж байхад бас төрийн дадлага туршлагатай юм байна лээ. Цаашдын ажилд нь амжилт хүсье. Баярлалаа.

**З.Энхболд:** -Оюунхорол гишүүн үг хэлнэ.

**Д.Оюунхорол:** -Баярлалаа. Би ерөнхийдөө түрүүн бас санаануудаа хэлсэн юмаа. Тийм учраас ер нь бол төрийн албан хаагчдын ур чадварын асуудал дээр бол ер нь тасралтгүй ажиллах тийм одоо нөхцөл боломж тогтолцоог бол бий болгох зайлшгүй шаардлагатай болсон гэж боддог. Нөгөө талаас Монгол Улсын хүний нөөцийн бодлого хэрэгжүүлэх, төрийн албаны ёс зүйг дээшлүүлэх тал дээр бол үнэхээр онцгой анхаарах цаг нь бол болсон. Тэр тусмаа алслагдсан болон говийн бүсэд ажиллаж байгаа төрийн албан тушаалтнуудыг үнэхээр одоо хөдөө орон нутагт ажиллаад, зэвэрч байнаа гэж ярьдаг.

Тийм учраас энэ одоо хөдөө орон нутагт ажиллаж байгаа төрийн албан хаагчдыг тодорхой үе шаттайгаар мэргэшүүлэх, давтан сургах, цалин хөлсний урамшууллыг олгох асуудлыг бол үнэхээр одоо нэг онцгой анхаарч, Төрийн албаны тухай хуулинд нэмэлт, өөрчлөлт оруулахаар ярьж байгаа Улсын Их Хурлын гишүүдийн өргөн барьсан хуулин дээр бол ажиллаж өгөөч ээ гэж бодож байгаа. Өөрөөр хэлбэл яг ижилхэн Улаанбаатар хотод бакалаврын болон магистрын түвшинд сураад төгсөж байгаа төрийн албан хаагчид маань Улаанбаатар хотод ажиллаж байгаа хүмүүс бол илүү их боловсролоо дээшлүүлэх, мэргэшлээ дээшлүүлэх ийм боломжууд бол бүрддэг.

Үнэхээр хөдөө орон нутагт ажиллаж байгаа төрийн албан хаагчид маань бол ийм боломж нөхцөл бололцоогоор хангагдаж чадахгүй байгаа юмаа. Цалин хөлс нь ч нэмэгддэггүй, хангамж урамшуулал нь ч нэмэгддэггүй, тэнд бол зэвэрч байнаа гэж тэр хүмүүс бол гомдоллодог. Сайн төрийн албан хаагчид хөдөө орон нутагт тогтвор суурьшилтай ажиллах нөхцөл боломж бол бүрдэхгүй байнаа. Өнөөдөр бол хөдөө орон нутаг руугаа төрийн албан хаагчид бол эрс хомсдож байгаа. Мэргэжилтэй, боловсролтой, чадвартай хүмүүс бол үнэхээр цөөн байгаад байгаа.

Тийм учраас энэ чиглэл рүү би таныг бол илүү их алхам хийж, цалин хөлс, мөнгөн урамшууллыг нь нэмэгдүүлэх, мөнгөн тэтгэмжийг бий болгох, төрийн албыг ингэж чадах юм бол одоо илүү их сайн одоо ажиллах тэр ёс зүйтэй байх боломжийг бүрдүүлнээ гэж ингэж ойлгож байгаа.

Төрийн албаны бие даасан тогтолцоог бий болгох асуудал дээр бол бид одоо Их Хурлын гишүүд бас тантай хамтран ажиллахад бол бэлэн байнаа. Төрийн албаны нөөцийн удирдлага, боловсон хүчний асуудал, нөхөн олговор, хөнгөлөлт гээд ингээд цогцоор нь энэ асуудлуудыг бол авч үзэх шаардлагатай байнаа гэж боддог. Үнэхээр өнөөдөр хамгийн чадвартай, ер нь бол сэхээтнүүд маань танил тал, ар өврийн хаалгагүйгээсээ болоод ерөнхийдөө бол ямар нэгэн төрийн албаны босгыг давж ажил алба хашиж чадахгүй байгаа гэдэг энэ үнэнтэй бол нийлж энэ ажил албыг засахын төлөө бид бол одоо урагшаа явах ёстой гэж ингэж ойлгож байгаа. Баярлалаа.

**З.Энхболд:** -Батболд гишүүн үг хэлнэ.

**С.Батболд:** -Одоо ер нь гишүүд маань бол маш тодорхой саналуудаа сайхан ярьж байна л даа. Тэгээд аль аль намаас манай нөхдүүд бол бас анхаарах ёстой зүйлийг шинээр томилогдох гэж байгаа даргад санаануудыг нэлээн хэлж байгаа. Би зүгээр энэ дээр арай өөр талаас нь нэг зүйлийг шинээр томилогдох гэж байгаа дарга нар болон ер нь эрх барьж байгаа нөхдүүддээ хандаад хэлье гэж бодсон юм.

Канадын тогтолцоо гэж би зүгээр олон жишээн дотроос Канадын гээд түрүүн ярилаа. Канадын жишээг яагаад бид нар авч, ялангуяа манай Засгийн газрын үед Канадын тогтолцоог авч үзсэн гэхээр олон сайхан ярьж байгаа зарчмууд дотроос онцгойлсон нэг зүйл нь бол ер нь хүн ам багатай, мөн одоо боловсон хүчний чадвар, мэргэшил нь бол тийм одоо өргөн, сонголт ихтэй биш, тийм жижиг улс орнууд бол бас нэг төрийн алба, боловсон хүчний бодлого дээрээ өөр байдаг юм байнаа.

Канадынх бол нэг 10 хэдэн сая хүнтэй байхдаа энэ хуулиа, 10-аад сая хүрэхгүй хүн амтай байхдаа хийсэн. АНУ-аас өөр ийм зарчмыг гаргасан олон зуун саятай улс орноос гэж. Тэр нь юу гэж байна вэ гэхээр улс төрийн намуудын өөрчлөлтөөс болж, тэр цөөхөн одоо бэлтгэгдсэн боловсон хүчнээ ингээд салхилуулаад бүгдийг нь өөрчлөөд байдаг биш, харин илүү тогтвортой ажиллуулах, түрүүчийн яриад байсан тэр мерит зарчим, чанартай байлгах энэ зарчмуудыг нь оруулаад ингэж ажиллуулдаг ийм зарчмыг бол нэлээн тууштай хэрэгжүүлж чадсан юм байна лээ.

Тийм учраас энийг СНГ-гийн орнууд, Украин, нэлээн олон улс орнууд авч үзээд, ер нь жижгэвтэр, бага хүн амтай орнуудад тохиромжтой юм байнаа. Төрийн албанд тогтвортой ажиллах энэ боломж нөхцөлийг бүрдүүлж өгөх юм байна. Хараат бусаар ажиллах энэ боломж нөхцөлийг бүрдүүлэх юм байна. Мэргэшсэн, чанартай мерит ... дээр байх боломжтой байна гэдэг ийм зүйлийг бол нэлээн яриад, энэ ажил бол нэлээн хийсэн юм байгаа юм.

Тэгэхээр одоо бүгдээрээ ойлгоод байгаа боловч яаж ажиллах вэ гэдэг дээрээ тогтож чадаагүй, томъёолол нь гараагүй юман дээр бид нар дугуйг дахин бүтээхгүйгээр хүний бас амжилтанд хүрсэн энэ зарчмыг аваад ашиглах нь зүйтэй гэж ингэж авч байсан юм. Тэгээд энэ ажлыг бас та бүгд маань ажил болгох нь зүйтэй байх аа. Ажил болгох нь зүйтэй байх. Үнэндээ бол авч хаяад сая манай гишүүдийн хэлээд байгаа надад сонсогдож байсан. Дөнгөж их сургууль төгсөөд, Их сургуулийн ширээний ардаас гарч ирж байгаа хүүхдийг албан тушаал, хариуцлагатай албан тушаал дээр тавьчихсан. Нөгөөдөх нь одоо нөгөө хүнээсээ би яг юу хийх ёстой вэ гээд асуугаад зогсож байнаа гэж байна лээ шүү дээ.

Тэгэхээр энэ чинь төрийн алба тийм байж болохгүй л дээ. Алдаа оноо байгаа бол тэрийг нь шүүж тунгаагаад өөрчилдөг, улс төрийн хүчнүүдийн зохих ёсны тэр улс төрийн албан тушаалууд дээрээ хийж өөрчлөлт хийх нь байх л ёстой зүйл. Гэхдээ төрийн алба тэр түшмэд дээрээ бол энэ зарчмаа бол хэрэгжүүлэх, энийг бол тал талаасаа ойлгох биш, энэ туршигдсан томъёолол, энэ зарчим хуулиар нь буюу тэр канадын энэ зарчмыг бол бас ажил болгох тал дээр анхаарах нь зүйтэй байх аа. Нэлээн сайн бэлтгэл хийгдсэн байгаа. Төрийн ажлын залгамж чанарыг ч бодсон тэр. Бидний зорьж байгаа энэ зарчмыг ч ярьсан тэр. Энэ ажлыг бол үргэлжлүүлээд хийх нь зүйтэй гэж ингэж бодож байна.

Бусад улс орнуудын туршлага, өөрсдийнхөө одоо онцлогийг харгалзаж хийх нь зүйтэй. Гэхдээ бол нэг нуруугий нь бариад энэ ажлыг хариуцлагатай хийх нь зүйтэй байх аа гэдгийг бас зөвлөе гэж ингэж бодсон юм.

**З.Энхболд:** -Гишүүд үг хэлж дууслаа. Одоо санал хураалт явуулна. Санал хураахад бэлэн үү.

Балтавын Цогоог Төрийн албаны зөвлөлийн даргаар томилох саналыг дэмжье гэсэн санал хураая. Санал хураалт.

Оролцсон 57, зөвшөөрсөн 46, 80.7 хувийн саналаар санал дэмжигдэж байна.

Монгол Улсын Их Хурлын чуулганы хуралдааны дэгийн тухай хуулийн 45.2-т хуралдаанд оролцсон гишүүдийн олонх томилох саналыг дэмжсэн бол энэ тухай тогтоол батлагдсанд тооцно гэж заасан тул Төрийн албаны зөвлөлийн даргыг томилох тухай Улсын Их Хурлын тогтоол батлагдаж байна. Тогтоолыг уншиж өгье.

Монгол Улсын Их Хурлын Тогтоол.

Төрийн албаны зөвлөлийн даргыг томилох тухай.

Төрийн албаны тухай хуулийн 34 дүгээр зүйлийн 34.7 дахь хэсэг, Монгол Улсын Их Хурлын чуулганы хуралдааны дэгийн тухай хуулийн 45 дугаар зүйлийн 45.2 дахь хэсгийг үндэслэн Монгол Улсын Их Хурлаас Тогтоох нь:

1.Төрийн албаны зөвлөлийн даргаар Балтавын Цогоог томилсугай.

2.Энэ тогтоолыг батлагдсан өдрөөс нь эхлэн дагаж мөрдсүгэй.

Тогтоолын эцсийн найруулга дээр саналтай гишүүд байна уу? Алга байна. Тогтоолын эцсийн найруулгыг сонссоноор тооцлоо.

13.00 цаг болж байгаа завсарлага. Үдээс хойшийн хуралдаан Хадгаламжийн даатгалын тухай хуулийн төслөөр эхэлнэ.

***Үдээс өмнөх хуралдаан 12 цаг 58 минутад завсарлаж, үдээс хойших хуралдаан 15 цаг 40 минутад эхлэв.***

Үдээс хойших хуралдаанаа үргэлжлүүлье.

Хадгаламжийн даатгалын тухай хуулийн төсөл болон холбогдох бусад хуульд нэмэлт, өөрчлөлт оруулах тухай хуулийн төслүүд. Хадгаламжийн даатгалын тухай хуулийг хэрэгжүүлэх зарим арга хэмжээний тухай Улсын Их Хурлын тогтоолын эцсийн хэлэлцүүлгийг хийе.

Эдийн засгийн байнгын хорооны танилцуулгыг Улсын Их Хурлын гишүүн Ц.Баярсайхан танилцуулна. Баярсайхан гишүүнийг индэрт урьж байна.

**Ц.Баярсайхан:** -Улсын Их Хурлын дарга, эрхэм гишүүд ээ,

Хадгаламжийн даатгалын тухай хуулийн төсөл болон холбогдох бусад хууль, Улсын Их Хурлын тогтоолын төслийн анхны хэлэлцүүлгийг 2012 оны 12 дугаар сарын 27, 28-ны өдрийн нэгдсэн хуралдаанаар хийж, эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн юмаа.

Эдийн засгийн байнгын хороо 2013 оны 01 дүгээр сарын 9-ний өдрийн хуралдаанаар төслүүдийн эцсийн хэлэлцүүлгийг хийж, Улсын Их Хурлын нэгдсэн хуралдаанаар хэлэлцүүлэхээр шийдвэрлэснийг Та бүхэнд танилцуулж байна.

Нэгдсэн хуралдаанаар анхны хэлэлцүүлэгт Эдийн засгийн байнгын хорооны дэмжсэн зарчмын зөрүүтэй 52 саналын томьёолол оруулснаас 36 санал дэмжигдэж, 8 санал олонхийн дэмжлэг аваагүй, 5 саналыг дахин ярилцахаар нээлттэй үлдээж, 3 саналыг буцаан татсан болно.

*Нэг. Нэгдсэн хуралдаанаас Байнгын хороогоор дахин хэлэлцүүлэхээр нээлттэй үлдээсэн саналуудын талаар:*

Хуулийн төслөөр зохицуулах харилцаа нь зөвхөн банкны хадгаламжийг хамаарч байгаа тул хуулийн төслийн нэрийг “Банкин дахь мөнгөн хадгаламжийн даатгалын тухай” гэж өөрчлөхөөр санал оруулж байна. Монголын хадгаламж, зээлийн хоршоодын үндэсний холбооноос ирүүлсэн банкны хадгаламжийн даатгал болон хадгаламж, зээлийн хоршооны хадгаламжийн даатгалын асуудлыг тусад нь хуулиар зохицуулах нь зүйтэй гэсэн саналыг харгалзан үзсэн бөгөөд хуулийн төслийн нэрийг ийнхүү өөрчилснөөр Хадгаламж, зээлийн хоршооны тухай хуульд өөрчлөлт орох шаардлагагүй болж байгаа юмаа.

Банкнаас зээл авах эхлэлтийн хураамжийн хувийг “банкны хувь нийлүүлсэн хөрөнгийн доод хэмжээний 1 хувьтай тэнцэх” хэмжээтэй байхаар буюу хуулийн төсөлд анх байснаар нь үлдээж байна.

Төслийн 13.10 дахь хэсэгт банкнаас авах онцгой хураамжийг юунаас бодож тооцох нь тодорхойгүй байсан тул хуульд хадгаламжийн даатгалд хамаарагдахгүй байхаар зааснаас бусад хадгаламжаас тооцохоор буюу нэгдсэн хуралдааны анхны хэлэлцүүлэгт оруулсан саналаа хэвээр оруулж байна.

Төслийн 14 дүгээр зүйлийн эрсдэлд суурилсан даатгалын хураамжийн төлбөрийг тусдаа хураамж бус улирлын хураамжийн хувийг тогтоохдоо банкны эрсдлийн түвшингээс хамааруулан ялгавартай тооцохоор тодотголоо.

Корпораци банкны эрсдлийн түвшинг үнэлэхэд шаардлагатай мэдээллийг Монголбанкнаас авахтай холбогдсон 14.2 болон 14.3 дахь хэсгийг нэгтгэн “Корпораци банкны эрсдлийн түвшинг үнэлэхдээ Монголбанкны мэдээлэлд үндэслэнэ.” гэж өөрчлөн найруулахаар оруулж байна.

Төслийн ”Корпорациас Монголбанк, Засгийн газар болон гадаадын байгууллагатай харилцах” гэсэн 28 дугаар зүйлийг Корпорациас төрийн байгууллага болон бусад этгээдтэй харилцахтай холбогдсон асуудлыг Корпорацийн дүрмээр зохицуулахаар өөрчлөн найрууллаа.

Хуулийн төслийн 4.3 дахь хэсгийг төслөөс хасч, “Хадгаламжийн даатгалын тухай хуулийг хэрэгжүүлэх зарим арга хэмжээний тухай” Их Хурлын тогтоолын төсөлд нэмж тусгахаар нэгдсэн хуралдааны анхны хэлэлцүүлгээр санал хурааж дэмжсэн юм. Одоо үйл ажиллагаа явуулж байгаа банкууд нь банкны үйл ажиллагаа эрхлэх тусгай зөвшөөрөлтэй, тэдгээрийг хадгаламжийн даатгалын үйл ажиллагаанд хамруулахад нэмэлт тусгай шаардлага тавих шаардлагагүй гэж үзсэн тул уг тогтоолын заалтыг тогтоолын төслийн заалттай нэгтгэн, өөрчлөн найруулж, тогтоолын төсөлд тусгахаар санал оруулж байна.

Банкин дахь мөнгөн хадгаламжид баталгаа гаргах тухай хуульд заасны дагуу банкуудаас төвлөрүүлэх шимтгэлийг Корпорацийн дансанд шилжүүлэхэд тодорхой хугацаа заах нь зүйтэй гэж үзэж, “Хадгаламжийн даатгалын тухай хуулийг хэрэгжүүлэх зарим арга хэмжээний тухай” Улсын Их Хурлын тогтоолын төсөлд хугацаатай холбогдсон зохицуулалтыг нэмж тусгахаар оруулж байна.

*Хоёр. Нэгдсэн хуралдаанаар санал хурааж шийдвэрлэсэн боловч Их Хурлын чуулганы хуралдааны дэгийн тухай хуулийн 23.2.3-т заасныг үндэслэн Байнгын хорооны хуралдаанд оролцсон гишүүдийн гуравны хоёр хувь дэмжсэнээр дахин санал хурааж, дэмжигдсэн саналуудыг танилцуулъя.*

Албадан татан буулгаж буй банкны үйл ажиллагаанд хохирол учруулсан гэж үзэж байгаа этгээдээр хохирлыг нөхөн төлүүлэх арга хэмжээ авах талаар банкны эрх хүлээн авагчид хүсэлт тавьж, шийдвэрлүүлэх асуудал нь Иргэний хууль, Банкны хууль, Дампуурлын тухай болон Иргэний хэрэг шүүхэд хянан шийдвэрлэх тухай хуульд тус тус заасан журмын дагуу явагддаг тул төслийн 21.1.4 дэх заалтыг хасах саналыг оруулж байна.

Сангийн активын удирдлагыг бусад этгээдээр гүйцэтгүүлэхтэй холбогдсон 15, 16 дугаар санал дэмжигдээгүй нь Корпораци Сангийн активын удирдлагыг ямар нэгэн сонгон шалгаруулалт, хязгаарлалтгүйгээр өөрөө мэдэж бусдад хариуцуулж болох агуулгатай болгож байгаа тул найруулгадаа үндэслэн төслийн 12.3 дахь заалтыг хасах.

Төслийн 28 дугаар зүйлийг 2 хэсэгт хувааж, 1 дэх хэсэгт Корпорацийн болон банкны буруутай үйл ажиллагаа явуулсан ажилтан, албан тушаалтанд захиргааны хариуцлага хүлээлгэхтэй холбогдсон 4 заалт нэмж, 2 дахь хэсэгт банкинд хүлээлгэх хариуцлагыг заасан зохицуулалтуудыг орууллаа. Хүлээлгэх хариуцлагын хэмжээг тогтоохдоо нэгдсэн хуралдааны анхны хэлэлцүүлэгт гишүүдийн гаргасан торгуулийн хэмжээг аль болох бууруулах, дээд доод хэмжээг ойртуулах зэрэг саналыг харгалзан үзсэнээс гадна Банкны тухай хуульд заасан торгуулийн хэмжээг жишиг болгосон болно.

*Гурав.Бусад:*

Харилцах дансыг даатгалд хамруулах эсэх асуудлаар нэгдсэн хуралдаан дээр санал хурааж, хамруулахаар тогтсон боловч Байнгын хороон дээр дахин ярилцах чиглэл өгөгдсөний дагуу уг асуудлыг хэлэлцээд, харилцах дансыг даатгалд хамруулсан хэвээр үлдээх нь зүйтэй гэж үзлээ.

Монголбанкнаас тусгай зөвшөөрөл авч, банкны үйл ажиллагаа эрхэлж байгаа банкуудыг хадгаламжийн даатгалын үйл ажиллагаанд хамруулахад нэмэлт тусгай шаардлага тавихгүй, бүртгэлд өөрчлөлт оруулахгүй тул одоо үйл ажиллагаа явуулж байгаа банкуудыг хадгаламжийн даатгалд хамруулах асуудлыг дагаж мөрдөх журмын тухай хуулиар бус тогтоолоор зохицуулж болно гэж үзлээ.

Хадгаламжийн даатгалын үйл ажиллагаа явуулах хуулийн этгээдийн нэр “Корпораци” нь олон улсын жишигт нийцсэн тул хэвээр үлдээх саналыг оруулж байна.

Банкин дахь мөнгөн хадгаламжид баталгаа гаргах тухай хуулийн үйлчлэх хугацаа дуусгавар болсон тул уг хуулийн төсөлд нэмэлт оруулах хуулийн төслийг хэлэлцэх шаардлагагүй гэж үзэж, хууль санаачлагчид нь буцаахаар оруулж байна.

Нэгдсэн хуралдааны анхны хэлэлцүүлэг дээр олонхийн дэмжлэг авсан саналуудыг хуулийн төсөлд нэмж тусган, хууль зүйн болон техникийн найруулгын засварыг эцэслэн хийж, эцсийн хувилбарыг Та бүхэнд тараасан болно.

Улсын Их Хурлын эрхэм гишүүд ээ,

Эдийн засгийн байнгын хорооноос нэгдсэн хуралдаан дээр эцсийн хэлэлцүүлэгт бэлтгэсэн Хадгаламжийн даатгалын тухай хууль, бусад холбогдох хуулиуд, Их Хурлын тогтоолын төслийг хэлэлцэн баталж өгөхийг Та бүхнээс хүсье.

Анхаарал тавьсанд баярлалаа.

**З.Энхболд:** -Баярсайхан гишүүнд баярлалаа. Хэлэлцэж буй асуудалтай холбогдуулаад ажлын хэсэг ирсэн байна. Жавхлан Монголбанкны Тэргүүн дэд ерөнхийлөгч, Даажамба Санхүүгийн зохицуулах хорооны дэд дарга, Лхагвасүрэн Монголбанкны хяналт шалгалтын газрын захирал, Батбаяр Сангийн яамны Санхүүгийн бодлогын хэлтсийн дарга.

Байнгын хорооны танилцуулгатай холбогдуулан асуулттай гишүүд нэрээ өгнө үү. Өөр гишүүн байна уу? Батсуурь гишүүнээр асуулт тасаллаа. Батсуурь гишүүн асууя.

**Ж.Батсуурь:** -Дансны үлдэгдэлд бас одоо өөрөөр хэлбэл даатгалд хамруулахаар тооцож байгаа. Тэгэхээр дансны үлдэгдэл гэдэг маань одоо бараг иргэн болгон хүүхэд хүртэл карт эзэмшээд, тэр карт маань бол үндсэндээ одоо банкинд байгаа дансны үлдэгдлээр өөрөөр хэлбэл тооцогдоно шүү дээ. Тэгэхээр энийг чухамхүү ямар зарчмаар одоо тооцохоор бодож байгаа вэ. Би энийг Монголбанкнаас асууж байгаа юм.

Өөрөөр хэлбэл дансны үлдэгдэл нэгдүгээрт. Хоёрдугаарт, одоо нийгмийн даатгал энэ тэр гээд энэ байгууллагуудын, өөрөөр хэлбэл иргэдээс хураамж хэлбэрээр дансанд төвлөрч байгаа мөнгийг тухайн байгууллагын дансны үлдэгдэл гэж тооцох уу гэдэг ийм 2 асуултанд би бас тайлбар сонсмоор байна.

Тэгэхээр энэ бол бас өөрөөр хэлбэл яг одоо шийдвэрлэх цаг үед нь банк тухайн арилжааны банк дампуурсан тохиолдолд бол энэ дээр бас нэлээн зөрүүтэй ойлголтууд ард иргэдээс гарч ирнэ. Зарим одоо аж ахуйн нэгж, албан байгууллагууд бас дансныхаа үлдэгдлийг, өөрөөр хэлбэл банктайгаа гэрээ байгуулаад, бас хүү тооцож авахаар бас гэрээ байгуулсан байдаг. Ингээд хадгаламж, өөрөөр хэлбэл дансны үлдэгдэл гэдэг бол их олон янз л даа.

Одоо эзэмшиж байгаа карт болгон өөрөөр хэлбэл данстай шүү дээ. Тэгэхээр тэрийг бас дансны үлдэгдэл гэж адилхан авч үзэх үү. Хүү тооцохоор гэрээ байгуулсан дансны үлдэгдлийг бас одоо өөрөөр хэлбэл даатгалын системд оруулах уу гэж. Түрүүний миний хэлдэг даатгал, эрүүл мэндийн даатгал ч гэдэг юм уу, нийгмийн даатгалын шимтгэл энэ тэр гээд хураамжийн журмаар иргэдээс орж байгаа мөнгийг тухайн байгууллагын дансны үлдэгдэл гэж тооцох уу, үгүй юу гэдэг ийм асуултууд байна. Баярлалаа.

**З.Энхболд:** -Ажлын хэсэг Монголбанкнаас хариулъя. Жавхлан.

**Б.Жавхлан:** -Баярлалаа. Батсуурь гишүүний асуултанд хариулъя. Тэгэхээр нэг үндсэн ийм зарчим байгаа юм. Нэг хуулийн этгээд буюу нэг иргэн, нэг банк гэсэн зарчмаар. Тухайн иргэн хүний банкинд байгаа бүх дансууд, та сая данс гэж харилцах дансыг хэлж байх шиг байна. Харилцах данс, картын данс, хадгаламжийн данс бүгдийг нь нийлүүлээд л тэндээс 20 сая төгрөгийг нь даатгаж байгаа юм.

Тэр хүний хадгаламжинд нь 10 сая төгрөг байгаад харилцах дансанд нь 5 сая төгрөг байх юм бол бүгдээрээ нийлээд 15 сая төгрөгөөр хамарна гэсэн үг. Хадгаламжийн дансанд нь 25 сая төгрөг байгаад, харилцах дансанд нь 10 сая төгрөг байхад нийлүүлж байгаад дундаас нь 20 сая төгрөгийг нь даатгуулнаа л гэсэн үг. Тэгэхээр дансуудыг нь нэрээр нь ялгахгүй. Энэ харилцах данс юм байна, энэ хадгаламжийн данс байна гэж ялгахгүй.

Тухайн иргэн хүн тэр банкиндаа хичнээн ч данстай байж болно. Бүгд дансуудыг нь нийлүүлж байгаад л 20 сая төгрөг хүртэлх мөнгөн хөрөнгийн үлдэгдэл дээр нь даатгал яригдах юм байгаа юм.

**З.Энхболд:** -Нөгөө олон их, олон мөнгөтэй байдаг, нийгмийн даатгалын сан...

**Б.Жавхлан:** -Тийм, нийгмийн даатгалын сан хэрвээ цаад нийгмийн даатгалын байгууллагын дансанд байгаа тохиолдолд энэ хуулиар зохицуулагдсан нөгөө нэг даатгалд хамрагдахгүй хэсэгт нь орж байгаа юм. Нийгмийн даатгалын дансанд хуримтлагдсан нийгмийн даатгалын сангийн хөрөнгө бол даатгалд хамрахгүй хэсэгт орж байгаа юм.

**З.Энхболд:** -Асуулт асууж дууслаа. Байнгын хороо хуулийн төслүүдийн талаар санал хураалгах томъёолол ирүүлсэн байна. Одоо зарчмын зөрүүтэй саналуудаар санал хураана. Санал тус бүрээр санал хураалт явуулна.

Эхний санал. Хадгаламжийн даатгалын тухай хуулийн төслийн талаар Эдийн засгийн байнгын хорооноос гаргасан зарчмын зөрүүтэй саналын томъёолол. Байнгын хороо дэмжсэн эхний санал.

1.Хуулийн төслийн нэрийг “Банкин дахь мөнгөн хадгаламжийн даатгалын тухай” гэж өөрчлөх. Санал хураалт. Санал хураалт явж байгаа.

Оролцсон 62, зөвшөөрсөн 37, 59.7 хувийн саналаар нэгдүгээр санал дэмжигдэж байна.

2 дахь санал. 28 дугаар зүйлийг дор дурдсанаар өөрчлөн найруулах:

“**28 дугаар зүйл. Корпорациас төрийн байгууллага болон бусад**

**этгээдтэй харилцах**

28.1.Корпорациас төрийн байгууллага болон бусад этгээдтэй харилцахтай холбогдсон асуудлыг Корпорацийн дүрмээр зохицуулна.” Санал гаргаж дэмжсэн Байнгын хороо.

Дэмбэрэл гишүүн.

**Д.Дэмбэрэл:** -Дэмжиж байна л даа. Найрлагын л засвар гэж бодохоор юм. Корпорациас төрийн байгууллага болон бусад этгээдтэй харилцахтай холбоотой асуудлыг Корпорацийн дүрмээр зохицуулнаа гэж. Би бол зүгээр бусад этгээдтэй харилцах харилцааг Корпорацийнхаа дүрмээрээ зохицуулнаа гэж тавьчихаж болохгүй юм уу. Асуудал гэдэгтэй чухам одоо проблемм гэдгээр ойлгож байгаа юм уу. Тийм асуудал гарах юм бол энийг зохицуулъя гэсэн санаа юм уу, зүгээр бусад этгээдтэй харилцах харилцааг Корпорацийн дүрмээр зохицуулнаа гэж болохгүй юу.

**З.Энхболд:** -Баярсайхан гишүүн хариулах уу.

**Ц.Баярсайхан:** -Тийм, зарчмаар нь хураачих юм бол найруулга дээр Дэмбэрэл гишүүний саналаар авчих юм бол илүү тодорхой л болох юм.

**З.Энхболд:** -Саналаа хураачихъя. Дэмжигдсэн тохиолдолд найруулгаар өөрчлөлт хийж болноо гэж байна. Санал хураая. Санал хураалт.

62 гишүүн оролцож, зөвшөөрсөн 41, 66.1 хувийн саналаар хоёрдугаар санал дэмжигдэж байна.

3 дугаар санал. Төслийн 13.10 дахь хэсгийн “хураамжийн хувь” гэснийг “хураамжийн хувийг энэ хуулийн 7.1-д зааснаас бусад хадгаламжаас тооцох бөгөөд” гэж өөрчлөх. Байнгын хороо дэмжсэн санал байна. 3 дугаар саналаар санал хураая. Санал хураалт.

Оролцсон 62, зөвшөөрсөн 37, 59.7 хувийн саналаар 3 дахь санал дэмжигдэж байна.

4 дэх санал. Төслийн 14 дүгээр зүйлийн гарчгийг “Улирлын хураамжийн хувь” гэж өөрчлөх. Байнгын хороо дэмжсэн санал байна. Санал хураалт.

Оролцсон 62, зөвшөөрсөн 39, 62.9 хувийн саналаар 4 дэх санал дэмжигдэж байна.

5 дахь санал. Төслийн 14.1 дэх хэсгийг дор дурдсанаар өөрчлөн найруулах:

“14.1.Корпораци нь энэ хуулийн 13.2.2-т заасан улирлын хураамжийн хувийг тухайн банкны эрсдлийн түвшингээс хамааруулан тогтоосон аргачлалын дагуу тооцно.” Байнгын хороо дэмжсэн байна. 5 дугаар саналаар санал хураая. Санал хураалт.

Оролцсон 58, зөвшөөрсөн 40, 69.0 хувийн саналаар 5 дахь санал дэмжигдэж байна.

6 дахь санал. Төслийн 14.2, 14.3 дахь хэсгийг нэгтгэн, дор дурдсанаар өөрчлөн найруулах:

“14.2.Корпораци банкны эрсдлийн түвшинг үнэлэхдээ Монголбанкны мэдээлэлд үндэслэнэ.” Байнгын хороо дэмжсэн санал байна.

Гончигдорж гишүүн.

**Р.Гончигдорж:** -Түрүүний 14-т гэдгийг 14 үү, 13 юм уу, энэ 4 дэх санал нь. Энэ 6 дахь санал дээр ирж байгаа тиймээ.

**З.Энхболд:** -6 дээр.

**Р.Гончигдорж:** -Энэ Монголбанкны мэдээлэл дээр үндэслээд Корпораци эрсдлийн түвшин үнэлнэ гэж байгаа. Энэ л одоо гол үнэлгээ нь л дээ. Энэ дээр одоо Монголбанкны мэдээлэл дээр үндэслээд эрсдлийн юу гаргаж байгаа учраас ямар нэг хариуцлагын асуудал гарвал энэ ямар заалтаар, юугаар зохицуулагдаж байгаа вэ. Өөрөөр хэлбэл Монголбанкнаас өгсөн мэдээлэл нь одоо буруу байсны үндсэн дээр эрсдлийн үнэлгээ бусад юмнууд нь буруу гарсан тийм нөхцөл байдлууд үүсвэл тийм харилцаагаар зохицуулсан юм бий юу. Тэрнийг л тодруулмаар байна. Тэгж байгаад санал өгмөөр байна.

**З.Энхболд:** -Ажлын хэсэг Монголбанк хариулъя.

**Б.Жавхлан:** -Тийм энэ анхныхаа төсөл дээр Монголбанкнаас мэдээллийг авч болноо гэж байсан юм. Тэгээд сүүлдээ нэгдүгээр хэлэлцүүлгээс хойш ийм байх шаардлагатай гээд санал гараад ингээд орж ирж байгаа юмаа.

Тэгэхээр Монголбанкин дээр байгаа бүх мэдээллүүдийг бол аван зөв байдлыг бол Монголбанк өөрөө хариуцах ёстой. Тэгээд Монголбанкнаас ирж байгаа мэдээллийг хэрхэн боловсруулаад, үнэлгээгээ яаж хийх нь бол Корпорацийн өөрийнх нь асуудал аа. Тэгэхээр энэ хоёр бол ийм заагтай асуудал. Тэгэхээр мэдээлэл бол буруу зөв байхыг бол Төвбанкны хуулиараа Төвбанк өөрөө бүрэн хариуцах ёстой.

Тийм одоо ямар ч одоо сайн үр дагавар бай, муу үр дагавар бай бүгдийг л одоо Төвбанк мэдээллээ өгснийхөө хувьд мэдээллийнхээ төлөө бол хариуцлага хүлээх ёстой. Төвбанкныхаа хуулиар л явна.

**З.Энхболд:** -За саналаа хураая. Баярсайхан гишүүн нэмж хариулах уу.

**Ц.Баярсайхан:** -Тэгээд энэ нөгөө улирлынхаа хураамжийг тооцохдоо тодорхой банкнуудын эрсдлийн түвшингээс хамааруулаад боловсруулсан аргачлалын дагуу тооцох гэж ийм чиглэлээр улирлынхаа хураамжийг тогтоож байгаа юм. Тэгэхдээ хуучин заалт нь бол Монголбанкнаас мэдээлэл хүргүүлнэ, мэдээллийг авч болно гэсэн ийм байгаа учраас ер нь бол Монголбанкнаас өгсөн мэдээлэл дээрээ үндэслэх ёстой.

Төвбанкны хууль, Банкны хуулиудаар бол Монголбанкнаас өгч байгаа мэдээлэл, Монголбанкнаас гаргаж байгаа мэдээллийн асуудал нь бол зохицуулагдчихсан заалт учраас энэ хуулин дээр одоо мэдээллийн үнэн зөв гэдэг дээр бол заавал хариуцлагын санкц бол хэрэггүй юмаа л гэж ингэж хэлэх байна.

**З.Энхболд:** -6 дугаар саналаар санал хураая. Санал хураалт.

Оролцсон 56, зөвшөөрсөн 38, 67.9 хувийн саналаар 6 дугаар санал дэмжигдэж байна.

7 дугаар санал. Төслийн “албадан татан буулгаж буй банкны хүндрэлд буруутай гэж үзсэн этгээдээр хохирлыг нөхөн төлүүлэх арга хэмжээ авах талаар банкны эрх хүлээн авагчид хүсэлт тавьж, шийдвэрлүүлэх” гэсэн 21.1.4 дэх заалтыг хасах. Санал хураая. Байнгын хороо дэмжсэн санал байна.

Оролцсон 56, зөвшөөрсөн 31, 55.4 хувийн саналаар 7 дахь санал дэмжигдэж байна.

8 дахь санал. Төслийн “Корпораци сангийн активын удирдлагыг бүрэн болон хэсэгчлэн эрх бүхий бусад этгээдэд хариуцуулж болно.” гэсэн 12.3 дахь хэсгийг хасах. Байнгын хороо дэмжсэн санал байна. 8 дахь саналаар санал хураая. Санал хураалт.

Оролцсон 56, зөвшөөрсөн 36, 64.3 хувийн саналаар 8 дахь санал дэмжигдэж байна.

9 дэх санал. Төслийн 30.1 дэх хэсэгт дор дурдсан агуулгатай заалт нэмэх:

“30.1.1.энэ хуулийн 7.3-т заасныг зөрчиж, даатгалын нөхөн төлбөр төлсөн бол зориудаар худал мэдээлэл өгсөн болон уг мэдээллийг ашиглан нөхөн төлбөр олгосон ажилтан, албан тушаалтныг хөдөлмөрийн хөлсний доод хэмжээг 25-50 дахин нэмэгдүүлсэнтэй тэнцэх хэмжээний төгрөгөөр торгох;

30.1.2.энэ хуулийн 8.1-д заасны дагуу нөхөн төлбөр олгоогүй бол ажилтан, албан тушаалтныг хөдөлмөрийн хөлсний доод хэмжээг 25-50 дахин нэмэгдүүлсэнтэй, энэ хуулийн 9.1, 9.2, 9.3-т заасны дагуу олгох нөхөн төлбөрийн хэмжээг зориудаар буруу тооцсон буюу худал мэдээлэл өгсөн ажилтан, албан тушаалтныг хөдөлмөрийн хөлсний доод хэмжээг 25-50 дахин нэмэгдүүлсэнтэй тэнцэх хэмжээний төгрөгөөр торгох;

30.1.3.энэ хуулийн 11 дүгээр зүйлд зааснаас бусад хэлбэрээр Сангийн хөрөнгийг зарцуулсан, 12 дугаар зүйлд зааснаас бусад хэлбэрээр хөрөнгө оруулалт хийсэн, 20.2-т заасныг зөрчиж ашгийн төлөө хуулийн этгээд байгуулсан бол албан тушаалтныг хөдөлмөрийн хөлсний доод хэмжээг 400-500 дахин нэмэгдүүлсэнтэй тэнцэх хэмжээний төгрөгөөр торгох;

30.1.4.энэ хуулийн 26 дугаар зүйлд заасныг зөрчиж, дотоод мэдээллийн нууцыг задруулсан ажилтан, албан тушаалтныг хөдөлмөрийн хөлсний доод хэмжээг 100-150 дахин нэмэгдүүлсэнтэй тэнцэх хэмжээний төгрөгөөр торгох;” Байнгын хороо дэмжсэн санал байна. 9 дэх саналаар санал хураая. Санал хураалт.

Санал хураалтад оролцсон 57, зөвшөөрсөн 38, 66.7 хувийн саналаар 9 дэх санал дэмжигдэж байна.

10 дахь санал. Төслийн 30.2.1 дэх заалтын “50-150” гэснийг “200-250” гэж өөрчлөх. Байнгын хороо дэмжсэн санал байна. Санал хураая.

Оролцсон 56, зөвшөөрсөн 33, 58.9 хувийн саналаар 10 дахь санал дэмжигдэж байна.

11 дэх санал. Төсөлд дор дурдсан агуулгатай 30.2 дахь хэсэг нэмэх:

“30.2.Банкин дахь мөнгөн хадгаламжийн даатгалын тухай хууль тогтоомж зөрчсөн банкинд Монголбанкны улсын байцаагч дор дурдсан захиргааны хариуцлага хүлээлгэнэ:” Байнгын хороо дэмжсэн санал байна. 11 дэх саналаар санал хураая.

Оролцсон 56, зөвшөөрсөн 37, 66.1 хувийн саналаар 11 дэх санал дэмжигдэж байна.

12 дахь санал. Хуулийн төслийн 4.3 дахь хэсгийг “Хадгаламжийн даатгалын тухай хуулийг хэрэгжүүлэх зарим арга хэмжээний тухай” тогтоолын төслийн 1 дэх хэсгийн 1 дэх дэд заалтын “мөн хуулийн 4.3-т заасан “Хадгаламжийн даатгалын үйл ажиллагаанд оролцоход тавих шаардлага”-ыг батлах” гэсэнтэй нэгтгэн, дор дурдсанаар өөрчлөн найруулж, тогтоолын төсөлд тусгах:

“2/Банкуудыг хадгаламжийн даатгалын үйл ажиллагаанд хамруулах арга хэмжээ авах;” 12 дахь саналаар санал хураая. Санал хураалт.

Оролцсон 56, зөвшөөрсөн 36, 64.3 хувийн саналаар 12 дахь санал дэмжигдэж байна.

13 дахь санал. “Хадгаламжийн даатгалын тухай хуулийг хэрэгжүүлэх зарим арга хэмжээний тухай” тогтоолын төслийн 1 дэх хэсгийн 2 дахь дэд заалтын “төвлөрүүлэх” гэсний дараа “арга хэмжээг 2013 оны 8 дугаар сарын 1-ний дотор авах.” гэж нэмэх. 13 дугаар саналаар санал хураая. Санал хураалт.

Оролцсон 56, зөвшөөрсөн 37, 66.1 хувийн саналаар 13 дахь санал дэмжигдэж байна.

14 дэх санал. “Банкин дахь мөнгөн хадгаламжид баталгаа гаргах тухай” хуулийн төслийг хууль санаачлагчид нь буцаах. 14 дүгээр саналаар санал хураая. Санал хураалт.

Оролцсон 56, зөвшөөрсөн 39, 69.6 хувийн саналаар 14 дэх санал дэмжигдэж байна.

Би одоо буцаагдаж байгаа хуулийн төслийг. Хуулийн төсөл буцаах тухай тогтоолыг та бүхэнд уншиж өгье.

Монгол улсын Их Хурлын чуулганы хуралдааны дэгийн тухай хуулийн 22 дугаар зүйлийн 22.5 дахь заалтыг үндэслэн Монгол Улсын Их Хурлаас Тогтоох нь:

1.Монгол Улсын Засгийн газраас Монгол Улсын Их Хуралд 2012 оны 11 дүгээр сарын 13-ны өдөр Хадгаламжийн даатгалын тухай хуулийн төсөлтэй хамт өргөн мэдүүлсэн Банкин дахь мөнгөн хадгаламжид баталгаа гаргах тухай хуульд өөрчлөлт оруулах тухай хуулийн төслийг нэгдсэн хуралдаанд оролцсон гишүүдийн олонх хэлэлцэх шаардлагагүй гэж үзсэн тул хууль санаачлагчид нь буцаасугай.

Энэ тогтоолын эцсийн найруулга дээр саналтай гишүүд байна уу. Одоо биз дээ тиймээ. Тогтоолоо эхэлж батлах уу. Редакциасаа өмнө ингэж хэлэх ёстой байсан юм байна.

Санал хураалтаар Банкин дахь мөнгөн хадгаламжинд баталгаа гаргах тухай хуулийн үйлчлэх хугацаа нь дуусгавар болсон тул тухайн хуульд өөрчлөлт оруулах боломжгүй гэж үзэж Банкин дахь мөнгөн хадгаламжид баталгаа гаргах тухай хуульд өөрчлөлт оруулах тухай хуулийн төслийг хууль санаачлагчид нь буцаах санал дэмжигдсэн тул Монгол Улсын Их Хурлын чуулганы хуралдааны дэгийн тухай хуулийн 22.5-д заасны дагуу хуулийн төсөл буцаах тухай Улсын Их Хурлын тогтоол батлагдаж байна гээд саяынхыг унших ёстой байсан юм байна.

Тогтоол буцаалаа. Одоо хууль, тогтоолын төслүүдийг батлах санал хураалт явуулъя.

Хадгаламжийн даатгалын тухай хуулийн төслийг баталъя гэсэн санал хураая. Санал хураалт.

Оролцсон 55, зөвшөөрсөн 38, 69.1 хувийн саналаар батлагдаж байна.

Энэ хуулийг дагаж өргөн баригдсан 7 хуулийн талаар бас санал хураалт явуулна.

Эхнийх нь. Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

Оролцсон 55, зөвшөөрсөн 37, 67.3 хувийн саналаар дэмжигдэж байна.

Даатгалын тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

Санал хураалтад оролцсон 55, зөвшөөрсөн 38, 69.1 хувийн саналаар 3 дахь санал дэмжигдэж байна.

4 дэх санал. Иргэний хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

Оролцсон 55, зөвшөөрсөн 37, 67.3 хувийн саналаар дэмжигдэж байна.

5 дахь санал. Банкны тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

Оролцсон 55, зөвшөөрсөн 37, 67.3 хувийн саналаар дэмжигдэж байна.

6 дахь санал хураалт. Төвбанк (Монголбанк)-ны тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая. Санал хураалт.

Оролцсон 55, зөвшөөрсөн 39, 70.9 хувийн саналаар 6 дахь санал дэмжигдэж байна.

7 дахь санал. Төрийн болон орон нутгийн өмчийн тухай хуульд өөрчлөлт оруулах тухай хуулийн төслийг баталъя гэсэн санал хураая. Санал хураалт.

Оролцсон 55, зөвшөөрсөн 36, 65.5 хувийн саналаар 7 дахь санал дэмжигдэж байна.

8 дахь санал. Хадгаламжийн даатгалын тухай хуулийг хэрэгжүүлэх зарим арга хэмжээний тухай Улсын Их Хурлын тогтоолын төслийг баталъя гэсэн санал хураая. Санал хураалт.

Оролцсон 55, зөвшөөрсөн 36, 65.5 хувийн саналаар 8 дахь санал дэмжигдэж байна.

Үүгээр Хадгаламжийн даатгалын тухай хууль болон түүнийг дагалдаж өргөн баригдсан 7 хуулийн, 6 хуулийн төсөл, 1 тогтоолын төсөл батлагдаж дуусч байна.

Монголбанкныханд, ажлын хэсгийнхэнд, Санхүүгийн зохицуулах хорооныхонд баярлалаа.

Дараагийн асуудал.

Монгол Улсын Ерөнхийлөгчөөс өргөн мэдүүлсэн Монгол Улсын Их Хурлын тухай хуульд өөрчлөлт оруулах тухай хуулийн төслийн анхны хэлэлцүүлгийг явуулъя.

Төрийн байгуулалтын байнгын хорооны санал, дүгнэлтийг Улсын Их Хурлын гишүүн Гончигдорж танилцуулна. Гончигдорж гишүүнийг индэрт урьж байна.

**Р.Гончигдорж:** -Улсын Их Хурлын дарга, эрхэм гишүүд ээ,

Монгол улсын Ерөнхийлөгчөөс өргөн мэдүүлсэн Монгол Улсын Их Хурлын тухай хуульд өөрчлөлт оруулах хуулийн төслийг улсын Их хурлын чуулганы 2012 оны 12 дугаар сарын 21-ний өдрийн нэгдсэн хуралдаанаар хэлэлцээд, анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн.

Төрийн байгуулалтын байнгын хороо 2013 оны 1 сарын 3-ны өдрийн хуралдаанаараа хуулийн төслийн анхны хэлэлцүүлгийг хийлээ.

Хуулийн төсөлтэй холбогдуулан Улсын Их Хурлын гишүүн Н.Энхболд, Р.Гончигдорж, О.Баасанхүү, Д.Дэмбэрэл нар төслийн 1 дүгээр зүйлийн 6.9.2. гэмт хэрэгт холбогдуулан яллагдагчаар татах зайлшгүй шаардлагатай тохиолдолд мөрдөн байцаагчийн саналыг үндэслэн гэснийг хасах, Улсын Их Хурлын гишүүн Д.Дэмбэрэл, Р.Гончигдорж нар төслийн 1 дүгээр зүйлийн 6.9 дэх хэсгийн оруулж шийдвэрлүүлнэ гэснийг оруулах бөгөөд Улсын Их Хурал түдгэлзүүлэх эсэхийг шийдвэрлэнэ гэж өөрчлөх зарчмын зөрүүтэй санал гаргаж, Байнгын хороогоор дэмжсэн болно.

Монгол Улсын Их Хурлын тухай хуульд өөрчлөлт оруулах хуулийн төслийн анхны хэлэлцүүлгийг хийхийг Байнгын хорооны хуралдаанд оролцсон гишүүд санал нэгтэй дэмжив.

Улсын Их Хурлын эрхэм гишүүд ээ,

Монгол Улсын Их Хурлын тухай хуульд өөрчлөлт оруулах тухай хуулийн төслийн анхны хэлэлцүүлэгт бэлтгэсэн талаарх Төрийн байгуулалтын байнгын хорооны санал, дүгнэлтийг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**З.Энхболд:** -Гончигдорж гишүүнд баярлалаа. Байнгын хорооны санал, дүгнэлттэй холбогдуулан асуулттай гишүүд нэрээ өгнө үү. Асуулттай гишүүд алга уу. Байнаа. Кнопоо, гараа өргөхгүй кнопоо дар. Дэмбэрэл гишүүнээр асуулт тасаллаа.

Дэмбэрэл гишүүн асууя.

**С.Дэмбэрэл:** -Би Байнгын хорооноос асуух ёстой юм уу даа. Энэ Улсын Их Хурлын энэ 6 дугаар зүйлийн 6.9 дэх хэсгийг дор дурдсанаар өөрчлөн найруулсугай гэсэн энэ нэг заалтын талаар асуулгах гээд байгаа юм.

Энэ чиглэлийн бусад улс орны хууль тогтоомж, энэ нэг саяны хэд хоног зүгээр сонирхож судалж үзлээ. Маш нарийн зохицуулалттай тийм хууль байдаг юм байна. Гэтэл одоо Улсын Их Хурлын гишүүдийн гар дээр энэ чиглэлийн судалгаа, мэдээлэл, бусад орнуудын практик, олон улсын парламентын холбооны энэ чиглэлээр гаргасан зөвлөмж, энэ бүхэн байхгүй байна.

Ер нь сүүлийн үед орж ирж байгаа хуулиуд дандаа ингэж олон улсын практик байхгүй, хэсэг хүмүүсийн ч гэдэг юм уу ингээд нэг ямар нэгэн олон улсын туршлага энэ тэргүйгээр ингэж орж ирээд байх юм. Тийм учраас энэ яагаад байхгүй юм байнаа гэсэн нэгдүгээр асуулт.

Хоёрдугаар асуулт нь, 6.9.1-ийг гэмт хэрэг үйлдэж байхад нь буюу хэргийн газар нотлох баримттайгаа баривчилсан гэсэн нэг ойлголт байна л даа. Гэтэл баривчилсан гэсэн ойлголтыг юу гэсэн үг юм бэ гэж асуумаар байна. Эрүүгийн хуулинд бол 51 дүгээр зүйлийн 51.1-д баривчлах ял гээд байна. Дээр нь эрүүгийн байцаан шийтгэх хуулийн 3 дугаар хэсэг, Байцаан шийтгэх албадлагын арга хэмжээ 8 дугаар бүлэг гэсэнд бас баривчилсан тухай тийм ойлголтууд байгаа юм.

Тэгэхээр энэ нь бол баривчлах гэдэг нь ямар утгаар орж байгаа юм. Энэ Эрүүгийн хуулинд байгаа болон эрүүгийн байцаан шийтгэх хуулинд байгаа ойлголтоор орж байгаа юм уу, эсвэл таслан сэргийлэх гэсэн ойлголтоор орж байгаа юм уу. Хуулийн үг, үсэг бүр өөрөө хууль зүйн утга ардаа дагуулдаг. Тийм учраас нэг мөр ойлголт өгмөөр байна.

Байцаан, энэ баривчлах гэдэг маань таслан шийтгэх гэсэн үг үү, эсвэл яг баривчлах гэсэн энэ утгаараа явж байгаа юм уу гэж 2 дугаар асуулт.

Гуравдугаар асуулт нь, Улсын Их Хурлын гишүүд та бүхэн хэлэлцэж байгаа байдлыг чинь харж байхад ерөнхийдөө сэтгэл зүйн дарамтанд орсон шинжтэй, хэлж байгаа үгнүүд нь өөрсдийгөө хамгаалж байгаа юм шиг гэж ойлгогдохоор ичингүйрсэн байдалтай, телевизээр харагдаж байсан. Гэтэл энэ бол төрийн тухай асуудал юм байгаа юм. Төрийн асуудал. Төрийн институцийн тухай асуудал. Тэгэхээр энэ дээр бол чөлөөтэй ярилцах ёстой.

Тэгэхээр миний асуулт юунд, энд жишээлбэл, тэр баривчлах гэдгийг жишээлбэл за би намайг нэг хүн өдөөд, нэг хаа нэгэн газар, тэгэхээр би түрүүний хамраас нь цус гаргачихлаа гэж бодъё. Тэгээд тэр одоо нотлох баримттайгаар баривчлаад, миний эрхэнд халдах уу баривчилна гэдэг маань. Гэтэл Монгол Улсын нэгдсэн орсон Венийн конвенцид бол энд сууж байгаа бүх хүмүүст бол дипломат статус өгчихсөн байгаа. Гэтэл Гончигдорж гишүүний тайлбарлаж байгаа энэ бол Монгол Улсад хэрэгжихгүй ээ. Гадаад улс оронд явахад нь хэрэгжинээ гэж байна.

Гэтэл миний тэр ойлгож байгаа тэр Венийн конвенцийг үзэхээр Монгол Улс нэгдэн орсон бол дипломат статустай улс бол байж байдаг. Тэгэхээр энэ дипломат статус руу халдах энэ зүйл юм уу, гэтэл эрүүгийн хуулийн 301 дүгээр зүйлд бас энэ талаар заачихсан байна. Энэ бүхнийг нэг тайлбарлаж өгөөд, энэ асуудалд хувь хүний биеэ өмөөрөх... (минут дуусав)

**З.Энхболд:** -Байнгын хорооны дарга чөлөөтэй байгаа учраас Гончигдорж гишүүн дүгнэлт уншсан үл ичингүйрсэн байдалтайгаар хариулъя.

**Р.Гончигдорж:** -Нэгдүгээрт энэ асуудалтай холбогдуулж Үндсэн хуулийн цэц дээр маргаан үүсгэхэд маргаанд Их Хурлын төлөөлж оролцсон. Төлөөлж оролцохын өмнө бол ер нь энэ чиглэл дээрх олон улсын нэлээд хэдэн практикийг бол судалж үзсэн. Гэхдээ бас манай гишүүд бүгдээрээ мэдэж байгаа байх. Манайд бол судалгааны албатай. Судалгааны албадаа энэ чиглэлээр захиалга өгөөд, материалууд бүрдүүлээд, тэр судалгаан дээр тулгуурлаж бас Цэцийн юунд орсон юмаа.

Тийм учраас гишүүд бол ер нь аливаа хуулийг хэлэлцэхэд мэдээлэл олж авах, дүгнэлт олж авах чиглэлд бол Улсын Их Хурлын Тамгын газрын аппаратад бол тийм нэг алба байдаг, энэ алба бол бас нэлээн чадварлаг алба байдаг юмаа гэдгийг мэдээллийн журамтайгаар нэгдүгээрт хэлчихье гэж ингэж бодож байна.

Энд байгаа баривчлах гэдэг ямар ойлголт вэ гэж. Энэ бол Эрүүгийн ялын санкцын тухай, санкцанд байдаг тэр баривчлах тухай ойлголт бишээ. Энэ баривчлах гэдэг бол цагдаагийн тухай хуулиар цагдаад олгогдсон бүрэн эрхтэй холбогдсон тэр заалтууд дахь баривчлах гэдэг энэ ойлголтоор ойлгоноо гэж ингэж үзэж байгаа.

Тэгээд нэгэнт дор дурдсан тохиолдолд гишүүний бүрэн эрхийг түдгэлзүүлэх саналыг Улсын ерөнхий прокурор Улсын Их Хуралд оруулнаа гэж байгаа юм. Энэ үүднээсээ бол одоо тухайн гэмт хэргийн шинж чанар, нөхцөл байдал, тэр үнэлэмжүүд нь гарах байх гэж бодож байна л даа прокуророос. Саяны тохиолдолд прокурор түдгэлзүүлэхээр оруулах уу, үгүй юу гэдэг бол ойлгомжтой зүйл л дээ.

Ер нь практикууд ч гэсэн бол прокуророос орж ирж байсан саналууд бол өөр нөхцөл байдлууд дээр байсан ийм практиктай юмаа.

Хоёрдугаарт нь бол дипломат эрх ямбын тухай асуудал. Улсын Их Хурлын гишүүн гадаадад дипломат эрх ямба эдэлнээ гэсэн ийм одоо иммунитеттэй. Энэ агуулгаараа бол ер нь дипломат эрх ямба гэдэг бол гадаад улс орны нутаг дэвсгэр дээр байхдаа эдэлдэг энэ эрхийн тухай асуудал. Монгол Улсын иргэн Монгол Улсынхаа дотор байхдаа дипломат халдашгүй байдлын иммунитетийн тухай асуудал бол энд байхгүй ээ гэж ингэж ойлгож байгаа.

Хилийн бүс гэдэг бол хил нэвтэрч орж ирэхэд бол энэ маань одоо бид нар бас гадаадаас Монгол руугаа нэвтэрч орж байгаа энэ үед дипломат иммунитет бол үүнтэй яг адилсгасан тийм иммунитет юмаа гэж ингэж ойлгож байгаа.

Тийм учраас бол энд бас одоо Улсын Их Хурлын гишүүн гэмт хэрэг үйлдэж байхад нь буюу хэргийн газарт нь нотлох баримттай баривчлах үед бол дипломат эрх ямбын тухай, дипломат иммунитетийн тухай яригдахгүй. Харин Улсын Их Хурлын гишүүний халдашгүй байдлын тухай асуудал нь бол хөндөгдөж байгаа. Энэ хөндөгдөж байгаатай холбогдсон учраас прокуророос бол энэ бүрэн эрхийг нь түдгэлзүүлэх тухай асуудлыг оруулж байгаа гэсэн ийм ойлголтоор байж байгаа юмаа.

Улсын Их Хурлын гишүүд бол энэ асуудлыг шийдвэрлэхэд эмзэглээд, ичингүйрхээд байх асуудал байхгүй л дээ. Яагаад гэвэл энэ асуудал Улсын Их Хурлын тухай хуулиудад бол хэд хэдэн үеүдэд хэдэн янзаар томъёологдож, мөн Үндсэн хуулийн цэцээр орж, Цэц бас тодорхой байдлаар үндсэн хууль зөрчсөн эсэх тухай асуудлуудыг нотолж шийдвэрлэж байсан ийм асуудлууд юм байгаа юмаа.

**З.Энхболд:** -Дэмбэрэл гишүүн тодруулъя.

**С.Дэмбэрэл:** -Гончигдорж гишүүний энэ гишүүн хүн Тамгын газар очиж судалгаа авах ёстой гэсэн үгийг би ойлгосонгүй. Миний бодлоор бол аливаа хуулийг сайн, олонх улсын жишгийн дагуу чанартай хийхийн тулд зайлшгүй мэдээлэл судалгааг хуульчилдаггүй юм гэхэд ямар ч хууль тогтоогч энийг бол судалгааны үндсэн дээр хийдэг байх ёстой. Энийг уншиж судалж, энэ дагуу санал бодлоо илэрхийлэх нь Улсын Их Хурлын гишүүний эрх.

Тэгэхээр би Тамгын газар очиж одоо таны хэлж байгаагаар би очиж судалгаа авах ёстой юм уу, хууль оруулж ирж байгаа бол холбогдох мэдээлэл судалгаагаа хамт хавсаргаж оруулж ирэх нь хуулийг одоо санаачилж байгаа, хуулийг хэлэлцэж байгаа хүмүүсийн үйл ажиллагаа биш юм уу гэсэн асуулт байна.

**З.Энхболд:** -Тамгын газраар хариулуулах уу, Гончигдорж гишүүн хариулах уу. Гончигдорж гишүүн.

**Р.Гончигдорж:** -Би бол Улсын Их Хурлын гишүүд аливаа хууль тогтоомж орж ирэхэд бол тэр чиглэлийн судалгаануудыг бол өөрсдөө хийдэг ээ гэдэгт бол эргэлзэхгүй байгаа. Гэхдээ миний хэлж байгаа зүйл бол энэ чиглэлд нь бас Тамгын газар дээр бол Улсын Их Хурлын гишүүд бүрэн эрхээ хэрэгжүүлэхэд нь туслалцаа үзүүлэх Тамгын газрын чиг үүргийн дагуу өөртөө ийм судалгааны нэгжийг ажиллуулдаг юмаа гэж. Тэнд бол бас мэргэжлийн хүмүүсүүд байдаг. Өөрөөр хэлэх юм бол бид нар хаанаас бас судалгааны эх сурвалжийг олж авч болох вэ гэж Улсын Их Хурлын гишүүн бүрэн эрхээ хэрэгжүүлэхэд туслалцаа авах зорилго, агуулгаар нь хэлж байгаа юмаа.

Тэрнээс одоо манай Дэмбэрэл гишүүд бол судлаач байсан улсууд бол өөрсдөө судалгаагаа бүрэн хийчих бүрэн боломжтой байх л даа.

**З.Энхболд:** -Насанжаргал. Нөгөө хуулийн төсөл өргөн мэдүүлэх тухай хууль байгаа шүү дээ. Тэрний бүрдлээр л хуулийн төслийг хүлээж авдаг болохоос олон улсын практик гэдэг зүйл, тэр 6 шаардлаган дотор байхгүй л дээ. Тэгээд тэр талаас нь хэл.

**Д.Насанжаргал:** -Тэгээд яахав ерөнхийдөө Их Хуралд хуулийн төсөл өргөн мэдүүлэхэд бүрдэл хянах ийм үйл ажиллагаа Хууль, Улсын Их Хурлын бусад шийдвэрийн төсөл боловсруулах, өргөн мэдүүлэх журмын тухай хуульд заасны дагуу Тамгын газар ийм ажиллагаа хийгддэг. Гэхдээ энэ хуульд заасны дагуу л энэ үйл ажиллагаа явагдаж байгаа.

Хуульд бол гадны одоо юу гэдэг юм гадаад, дотоодын туршлага, янз бүрийн судалгаа мэдээлэл тийм юм хавсаргана гэсэн юм байхгүй. Харин холбогдох төсөлд шаардлагатай бол төсөвтэй холбогдсон судалгаа, тийм юмны шаардлагатай. Харин яг одоо өөрөөр хэлбэл гадаадын туршлага ийм тийм судалгаа лавлагааг хавсарганаа гэсэн ийм заалт бол холбогдох хуульд бол байхгүй. Зүгээр энэ далимд би зүгээр нэг юм тайлбарлахад яг энэ гишүүний бүрэн эрхийг түдгэлзүүлэхтэй холбоотой энэ асуудлаар бол манай судалгааны төв бол 2010 онд нэг судалгаа гаргасан юм байдаг юм. Энэ судалгаа бол Судалгааны төв дээр байж байгаа.

**З.Энхболд:** -Улсын Их Хурлын дэргэдэх Судалгааны төв бол маш олон судалгаа хийсэн байгаа. Тэр бүгдийг электрон хэлбэрээр болон ном хэлбэрээр гишүүдэд тараадаг. Хэн нэгэн гишүүнд ямар нэгэн сэдвээр гүнзгийрүүлэн судлах хэрэгцээ байгаа бол тэр хэрэгцээгээ илэрхийлээд, тэгээд тэрийг хийж өгдөг, үнэ төлбөргүй ийм үйлчилгээ бол байгаа.

Асуулт асууж дууслаа. Байнгын хороо хуулийн төслийн талаар санал хураалгах томъёолол оруулсан байна. Зарчмын зөрүүтэй саналуудаар санал хураая. 2 санал байна.

Монгол Улсын Их Хурлын тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томъёолол.

*Байнгын хороогоор дэмжигдсэн санал:*

Эхний санал. Төслийн 1 дүгээр зүйлийн 6.9.2.гэмт хэрэгт холбогдуулан яллагдагчаар татах зайлшгүй шаардлагатай тохиолдолд мөрдөн байцаагчийн саналыг үндэслэн гэсэн заалтыг хасах. Санал гаргасан Улсын Их Хурлын гишүүн Д.Дэмбэрэл, Нямаагийн Энхболд, Р.Гончигдорж, О.Баасанхүү.

Бурмаа гишүүн асууя.

**Р.Бурмаа:** -Байнгын хороон дээр энэ асуудал нэлээн их яригдсан юмаа. Тэгээд дэмжигдээгүй энэ заалт унасан. Гэхдээ энэ дээр бол би бас хууль санаачлагчаас асуулт асуумаар байгаа юм. Мөрдөн байцаагчийн саналыг үндэслэн гэдгийг нь байхгүйгээр энэ томъёолол нь үлдэж болох уу гээд. Гэмт хэрэгтэй холбогдуулан яллагдагчаар татах зайлшгүй шаардлагатай тохиолдолд Улсын ерөнхий прокурор өөрийнхөө бүрэн эрхийн хүрээнд бол энэ саналыг оруулж шийдвэрлүүлж болох юмаа гээд.

Заавал энэ мөрдөн байцаагчийн саналыг үндэслэн гэдэг заалтгүйгээр оруулж болох байсан уу гэж асуух гэсэн юм. Тэгэхгүй болохоор зэрэг энэ гэмт хэрэг бол хийсэн хүмүүс.

**З.Энхболд:** -Бурмаа гишүүн ээ, Ингэнэ шүү дээ. Одоо зөвхөн Байнгын хорооноос асууна. Түвдэндоржоос асуух ёстой. Түвдэндорж гишүүн өвчтэй байгаа учраас санал гаргасан гишүүдийн нэг нь Гончигдорж гишүүн хариулчих уу.

**Р.Гончигдорж:** -Баярлалаа. Чуулганы хуралдаан дээр яригдаж байсан. Байнгын хорооны хуралдаан дээр яригдаж байсан. Тэгэхдээ уулаасаа энэ хэсгийг нь бол бүхэлд нь хасъя гэсэн санал Байнгын хороон дээр олонхийн дэмжлэг аваад санал хураагдсан юм.

**З.Энхболд:** -Саналаа хураая. Санал хураалт. Эхний санал.

Оролцсон 54, зөвшөөрсөн 36, 66.7 хувийн саналаар эхний санал дэмжигдэж байна.

2 дахь санал. Төслийн 1 дүгээр зүйл буюу хуулийн 6.9 дэх хэсгийг өөрчлөн найруулах заалтын оруулж шийдвэрлүүлнэ гэснийг оруулах бөгөөд Улсын Их Хурал түдгэлзүүлэх эсэхийг шийдвэрлэнэ гэж өөрчлөх. Санал гаргасан Улсын Их Хурлын гишүүн Д.Дэмбэрэл, Р.Гончигдорж. Санал хураая. Санал хураалт.

Оролцсон 54, зөвшөөрсөн 41, 75.9 хувийн саналаар 2 дахь санал дэмжигдэж байна.

Зарчмын зөрүүтэй саналаар санал хурааж дууслаа.

Монгол Улсын Их Хурлын тухай хуульд өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүллээ.

Дараагийн асуудал.

Шүүхийн тухай багц хуулийг дагаж мөрдөх журмын тухай хуулийн төсөл болон холбогдох бусад хуульд нэмэлт, өөрчлөлт оруулах тухай хуулийн төслүүдийн анхны хэлэлцүүлгийг явуулъя.

Хууль зүйн байнгын хорооны санал, дүгнэлтийг Улсын Их Хурлын гишүүн Батзандан танилцуулна. Батзандан гишүүнийг индэрт урьж байна.

**Ж.Батзандан:** -Улсын Их Хурлын дарга, эрхэм гишүүд ээ,

Улсын Их Хурлын чуулганы 2013 оны 1 дүгээр сарын 3-ны өдрийн нэгдсэн хуралдаанаар Шүүхийн тухай багц хуулийг дагаж мөрдөх журмын тухай, Монгол Улсын Шүүхийн тухай хуульд нэмэлт, өөрчлөлт оруулах тухай, Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Хуульчийн эрх зүйн байдлын тухай хуульд нэмэлт, өөрчлөлт оруулах тухай, Эвлэрүүлэн зуучлалын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчийн эрх зүйн байдлын тухай хуульд нэмэлт, өөрчлөлт оруулах тухай хуулийн төслүүдийг хэлэлцэхээр шийдвэрлэж, анхны хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ.

Хууль зүйн байнгын хороо 2013 оны 1 дүгээр сарын 9-ний өдрийн хуралдаанаараа дээрх хуулийн төслүүдийн анхны хэлэлцүүлгийг хийж, хэлэлцүүлгийн явцад Улсын Их Хурлын гишүүн Х.Тэмүүжин Монгол Улсын шүүхийн тухай хуульд нэмэлт өөрчлөлт оруулах тухай хуулийн төслийн 3 дугаар зүйл буюу 12 дугаар зүйлийн 12.4 дэх хэсгийг Улсын дээд шүүхээс бусад шүүхийн Ерөнхий шүүгч болон тухайн шүүхийн Ерөнхий шүүгчийн өргөн мэдүүлсэн танхимын тэргүүнийг Ерөнхийлөгч гурван жилийн хугацаагаар томилж, тухайн шүүхэд нэг удаа улируулан томилж болно гэж өөрчлөн найруулах, Шүүхийн тухай багц хуулийг дагаж мөрдөх журмын тухай хуулийн төслийн “Монгол Улсын Шүүхийн тухай хуулийн 16 дугаар зүйлийн 16.1 дэх хэсгийн хэрэгжилтийг хангахад шаардагдах нэмэлт зардлыг Засгийн газрын тусгай сангийн тухай хуулийн 8 дугаар зүйлийн 8.3.4 дэх заалтад заасны дагуу Монгол Улсын Засгийн газрын нөөц сангаас санхүүжүүлэх ажлыг 2013 оны 1 дүгээр сард багтаан гүйцэтгэхийг Засгийн газарт үүрэг болгосугай.” гэсэн 2 дугаар зүйлийг хасаж, энэ заалтыг Улсын Их Хурлын тогтоолын төсөл хэлбэрээр боловсруулж эцсийн хэлэлцүүлэгт бэлтгэх зэрэг санал гаргасныг хуралдаанд оролцсон гишүүдийн олонх дэмжсэн болно.

Түүнчлэн Улсын Их Хурлын гишүүн О.Баасанхүү Шүүгчийн эрх зүйн байдлын тухай хуульд нэмэлт, өөрчлөлт оруулах тухай хуулийн төслийн 1 дүгээр зүйл буюу 35 дугаар зүйлийн 35.2 дахь хэсгийн “Давж заалдах шатны шүүхийн шийдвэр эцсийн байна.” гэснийг хасах санал гаргасныг хуралдаанд оролцсон гишүүдийн олонх дэмжээгүй болно.

Байнгын хорооны хуралдаанаар Шүүхийн тухай багц хуулийг дагаж мөрдөх журмын тухай, Монгол Улсын Шүүхийн тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Эвлэрүүлэн зуучлалын тухай хуульд нэмэлт, өөрчлөлт оруулах тухай хуулийн төслүүдийн анхны хэлэлцүүлэгтэй холбогдуулж гишүүдээс гарсан санал тус бүрээр санал хураалт явуулж, олонхийн санал авсан эсэхээр нь бүлэглэн томъёолж нэгдсэн хуралдаанд танилцуулахаар Та бүхэнд тараасан болно.

Улсын Их Хурлын эрхэм гишүүд ээ,

Шүүхийн тухай багц хуулийг дагаж мөрдөх журмын тухай, Монгол Улсын Шүүхийн тухай хуульд нэмэлт, өөрчлөлт оруулах тухай, Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Хуульчийн эрх зүйн байдлын тухай хуульд нэмэлт, өөрчлөлт оруулах тухай, Эвлэрүүлэн зуучлалын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчийн эрх зүйн байдлын тухай хуульд өөрчлөлт оруулах тухай хуулийн төслүүдийг анхны хэлэлцүүлэгт бэлтгэсэн талаарх Хууль зүйн байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**З.Энхболд:** -Батзандан гишүүнд баярлалаа. Хэлэлцэж буй асуудалтай холбогдуулан ажлын хэсэг чуулганы танхимд ирсэн байна. Зориг Монгол Улсын Дээд шүүхийн ерөнхий шүүгч, Өнөрбаяр Ерөнхийлөгчийн хуулийн бодлогын зөвлөх, Зандраа Улсын дээд шүүхийн Захиргааны хэргийн тэнхмийн тэргүүн шүүгч, Ганбаяр Шүүхийн ерөнхий зөвлөлийн гүйцэтгэх нарийн бичгийн дарга, Эрдэнэчулуун Улсын дээд шүүхийн Тамгын газрын дарга, Энхбаяр Шүүхийн ерөнхий зөвлөлийн Захиргаа, удирдлагын хэлтсийн дарга, Төр-Од Монгол Улсын Ерөнхийлөгчийн хуулийн бодлого хариуцсан шадар туслах.

Байнгын хорооны санал, дүгнэлттэй холбогдуулан асуулттай гишүүд нэрээ өгнө үү. Болоо юу. Нэр нь ороогүй хүн байхгүй юу. Цог гишүүнээр, Оюунбаатар гишүүнээр, Батсуурь гишүүнээр асуулт тасаллаа. Энхбаяр гишүүн асууя.

**Ж.Энхбаяр:** -Багц хуулинд байгаа тойргийн шүүхийг байгуулах асуудлыг түрүүний хэлэлцэх эсэх асуудал дээр нэлээн маргаан дагуулж байсан. Энүүгээр Байнгын хороо энэ асуудлыг хөндсөн үү. Баянхонгорын иргэн зөрчигдсөн эрхээ хамгаалахын тулд Өвөрхангай явна, Говь-Алтайн иргэн юу явах асуудал.

**З.Энхболд:** -Тэр өөр асуудал. Одоогийнх чинь өөр асуудал.

**Ж.Энхбаяр:** -Багц хуулийн асуудал биш үү энэ. Дараа орох нь уу тиймээ.

**З.Энхболд:** -Цог гишүүн асууя.

**Л.Цог:** -Баярлалаа. Энэ давж заалдах шатны шүүхийн шийдвэр эцсийн байнаа гэсэн үгийг хасна гэж байгаа. Тэгээд ямар контекстэй байгаад нь хасах гээд байгаа юм. Хасч байгаа нь зөв юм уу. Энэ чинь эцсийн утгаараа нөгөө хяналтын шат гээд байхгүй болгоно гэсэн санаатай дүйх юм биш юм уу гэж асуумаар байна.

**З.Энхболд:** -Хэн хариулах вэ. Байнгын хороо хариулна. Түвдэндорж дарга өвчтэй учраас Байнгын хороог төлөөлөөд Тэмүүжин гишүүн хариулах уу.

**Х.Тэмүүжин:** -Баасанхүү гишүүний гаргасан зарчмын зөрүүтэй санал. Төслийн 1 дүгээр зүйлийн 35 дугаар зүйлийн 35.2 дахь хэсгийг давж заалдах шатны шүүхийн шийдвэр эцсийн байна гэснийг хасах гэж санал гаргасан юм. Тэгээд энэ саналыг бол Байнгын хороон дээр олонх бол дэмжээгүй.

Яагаад дэмжээгүй вэ гэхээр яг энэ давж заалдах шатны шүүхийн шийдвэр эцсийн байнаа гэдэг энэ өгүүлбэр нь юун дээр байгаа вэ гэхээр захиргааны давж заалдах шатны шүүхэд хуульчдын хоорондын маргаантай холбоотой асуудлаар тухайлбал хэн нэгэн өмгөөлөгч, хэн нэгэн прокурор, хэн нэгэн шүүгч ёс зүйгээ зөрчсөн, мэргэжлийн алдаа гаргасан гээд иргэн гомдол гаргаад, тэгээд тэрийг нь хуульчдын холбоо тийм байнаа гээд хариуцлага тооцохоор нөгөө хуульчид давж заалдаад, захиргааны давж заалдах шат руу очиж байгаа юм.

Энэ бол таны хувьд бол эцсийнх байна шүү гэдэг байдлаар энэ дээр бичсэн. Хоёр талтай. Нэг талаасаа иргэдийн эрхийг хамгаалах, шударга ёсны чадавхийг бэхжүүлэх, нөгөө талаасаа хуульчдын маргааныг хэт өргөжүүлж, хууль зүйн тогтолцооны нэр хүндийг унагахаас сэргийлсэн олон улсын жишиг байхгүй юу. Тэгээд энэ хүрээнд нь хийсэн.

**З.Энхболд:** - Оюунбаатар гишүүн асууя.

**Ц.Оюунбаатар:** -Байнгын хороод эцэслэн шийдэгдээгүй байгаа учраас би Байнгын хорооны хуралд сууж чадаагүй. Зүгээр би энэ дээр гол нь энэ хуулиудыг хэрэгжүүлж эхлэхэд ялангуяа тэр Шүүхийн багц хуулийг дагаж мөрдөх хугацааг нааш татахад бол эдийн засгийн нөхцөлүүд нь бүрдсэн үү. Энэ талаарх одоо төсөв, хөрөнгийн асуудал бүрэн шийдэгдсэн үү гэдгийг нэг тодруулж асууя гэж бодсон юм.

**З.Энхболд:** -Гончигдорж гишүүн хариулах уу.

**Р.Гончигдорж:** -Энэ хуулийн нэмэлтүүдийг оруулахад бол саяны асуудал Байнгын хороо болон нэгдсэн чуулганы хуралдаанууд дээр хөндөгдөөгүй асуудал байнаа. Тэгээд энэ асуудал нь өөрөө яг орж ирж байгаа хуулиудтай шууд холбоотой биш, харин хуулиудын хоорондын харилцан уялдаагий нь хангах зорилгоор энэ хуулиудад оруулж байгаа нэмэлт, өөрчлөлтүүд, эрх зүйн харилцаагаа зохицуулахад харилцан уялдааг хангах зорилгоор орж ирсэн.

Хэрэв дарга одоо гишүүнийх энэ асуулттай холбоогүй ч гэсэн хариулах шаардлагатай гэж үзэж байгаа бол Дээд шүүхийн дарга, ерөнхий шүүгч энэ тэр хариулах байх аа.

**З.Энхболд:** -Зориг шүүгч ажлын хэсэг, Өнөрбаяр уу. Тийм санаачлагч Өнөрбаяр.

**Ч.Өнөрбаяр:** -Оюунбаатар гишүүний асуултанд хариулъя. Энэ шүүхийн багц хуулийг дагаж мөрдөх журмын тухай хуулийн 3 дугаар зүйл дээр байгаа юмаа. Тэрэн дээр юу гэж байгаа вэ гэхээр Шүүхийн тухай багц хуулийн хэрэгжилтийг хангахад шаардлагатай дүрэм журам, стандартыг боловсруулах, батлуулах, бүтэц, зохион байгуулалтын болон техник хэрэгсэл, санхүү, эдийн засгийн холбогдох арга хэмжээг 2013 оны 4 дүгээр сарын 15-наас мөн оны 11 сарын 1-ний өдрийн хооронд багтаан зохион байгуулахыг Шүүхийн ерөнхий зөвлөл, Засгийн газарт даалгасугай гээд.

Тэгэхээр бол энийг яахын тулд бид нар Засгийн газраас тодорхой санал уг нь авсан. Шүүхийн ерөнхий зөвлөл холбогдох байгууллагууд бол энэ хооронд бэлтгэл ажлаа хангаад явж байгаа. Дээрээс нь бид нар бас зохион байгуулалттай холбоотой хугацааны, мөнгө санхүүгийн олон зүйлээр тооцсон учраас хууль дээрээ, дагаж мөрдөх журмын тухай хууль дээрээ тэр бэлтгэл ажлын хугацаа нэлээн тийм уужуу тавьж байсан юм байгаа юм. 4 сарын 16-наас 11 сарын 1-ний хооронд энэ ажил хийгдэж дуусахаар.

**З.Энхболд:** -Батсуурь гишүүн асууя.

**Ж.Батсуурь:** -Баярлалаа. Тэгэхээр шүүхийн байгууллагад энэ Шүүхийн тухай багц хуулийг шинэчилж, дагаж мөрдсөнөөс маш их үр дүн гарнаа гэж ойлгож байна. Тэгэхээр хууль зөрчихөөс айж эмээдэг тийм төртэй, тийм ард түмэнтэй улс орон л хөгждөг. Тийм улс оронд л шударга ёс тогтдог юм байна л даа. Энэ улс орнуудын хөгжлийн түүхээс харахад ч гэсэн өнөөгийн нөхцөл байдал тийм байна л даа.

Тэгэхээр шүүхийнхэн маань энэ хуулийнхаа шинэчлэлд энэ гарсан үр дүнгээс ийм шударга ёс, ийм төртэй улс орон ямар хугацаанд бий болж чадна гэж бодож тодорхойлж байгаа вэ. Тэгэхээр өнөөдөр ард түмэн маань одоо ардчилал бий болоод 20 гаруй жил болчихлоо.

Энэ хугацаанд бас тэдний маань ажиллах, амьдрах нөхцөл орлого энэ тэр тодорхой шаардлага хангахгүй, улс орон хөгжихгүй байгааг бол өнөөдөр ямар нэгэн одоо мөнгө төгрөг, бусад асуудалтай холбож үзэхээсээ өмнө шударга ёс тогтохгүй байнаа, хууль хэрэгжихгүй байнаа гэдэг асуудалтай л холбож үзэж байгаа шүү дээ.

Тэгэхээр одоо энэ шүүхийн багц хуулийн шинэчлэл маань хууль хэрэгждэг шударга ёс тогтсон тийм улс орон болгож чадна гэж ойлгож байгаа юу.

**З.Энхболд:** -Гончигдорж гишүүн.

**Р.Гончигдорж:** -Батсуурь гишүүн бид хоёр энэ дээр бол яг л адилхан гишүүд л дээ. Энэ бол дүгнэлт гаргах тухай асуудлаар байна л даа. Хуулийн үндсэн зорилго бол энэ хуулиудыг анх баталж байхад цогцоор баталж байхад хуулийн танилцуулга, хуулийн зорилгод бол яг таны хэлсэн тэр зорилгыг л ханганаа гэсэн тийм томъёоллуудтай байсан.

Энэ хуулиуд, саяны бидний ярьж байгаа хуулин дээр бол нэмэлт, өөрчлөлтүүд учраас тийм агуулга бүхий танилцуулга нь бол энд байхгүй байгаа. Өмнөх хуулиудыг анхны эх хуулиудыг баталж байхад бол танилцуулга дотор чухамхүү одоо үндсэн зорилго, энэ бол саяны таны хэлсэн явдлыг хангах явдал аа л гэж ингэж томъёологддог.

**З.Энхболд:** -Санал, дүгнэлттэй холбогдуулан асуух асуулт дууслаа. Байнгын хороо хуулийн төслийн талаар санал хураалгах томъёоллоо ирүүлсэн байна. Одоо зарчмын зөрүүтэй саналуудаар санал хураана. Санал тус бүрээр санал хураалт явуулна.

Эхний санал хураалтууд. Монгол Улсын Шүүхийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томъёолол.

Хууль зүйн байнгын хороо дэмжсэн.

1.Төслийн 3 дугаар зүйл буюу 12 дугаар зүйлийн 12.4 дэх хэсгийг дор дурдсанаар өөрчлөн найруулах:

“12.4.Улсын дээд шүүхээс бусад шүүхийн Ерөнхий шүүгч болон тухайн шүүхийн Ерөнхий шүүгчийн өргөн мэдүүлсэн танхимын тэргүүнийг Ерөнхийлөгч гурван жилийн хугацаагаар томилж, нэг удаа улируулан томилж болно.” Санал гаргасан Улсын Их Хурлын гишүүн Тэмүүжин. Санал хураая. Санал хураалт.

Оролцсон 55, зөвшөөрсөн 29, 52.7 хувийн саналаар эхний санал дэмжигдэж байна.

2 дахь санал. Шүүхийн тухай багц хуулийг дагаж мөрдөх журмын тухай хуулийн төслийн талаарх зарчмын зөрүүтэй саналын томъёолол.

Хууль зүйн байнгын хороо дэмжсэн.

1.Төслийн “Монгол Улсын Шүүхийн тухай хуулийн 16 дугаар зүйлийн 16.1 дэх хэсгийн хэрэгжилтийг хангахад шаардагдах нэмэлт зардлыг Засгийн газрын тусгай сангийн тухай хуулийн 8 дугаар зүйлийн 8.3.4 дэх заалтад заасны дагуу Монгол Улсын Засгийн газрын нөөц сангаас санхүүжүүлэх ажлыг 2013 оны 1 дүгээр сард багтаан гүйцэтгэхийг Засгийн газарт үүрэг болгосугай.” гэсэн 2 дугаар зүйлийг төслөөс хасч, уг асуудлаар Улсын Их Хурлын тогтоолын төсөл боловсруулж эцсийн хэлэлцүүлэгт оруулах. Санал гаргасан Улсын Их Хурлын гишүүн Тэмүүжин.

Асуулт Тлейхан гишүүн.

**А.Тлейхан:** -Баярлалаа. Ганцхан асуулт байна. Шүүхийн энэ хуулийг хэрэгжүүлэхэд шаардагдах нэмэлт зардлыг Засгийн газрын нөөц сангаас гаргах юм байна л даа 1 сараас эхлэн. Энэ одоо хэдий хэмжээний зардал гарах юм бэ, ямар тооцоо байна. Энэ зардлыг нь нөөц сангаас гаргахад одоо тэр санд нөлөөлөх нөлөөлөл байхгүй юу. Нөлөөлж чадах, айхтар нөлөө үзүүлэхгүй байх боломжтой юу гэсэн асуулт байна. Хэдий хэмжээний мөнгө авах вэ. Нөлөөлөл нь ямар байх вэ.

**З.Энхболд:** -Тэмүүжин гишүүн хариулъя санал гаргасан.

**Х.Тэмүүжин:** -Саналын хувьд Засгийн газарт санхүүжилт гаргахтай холбоотой тэр хүний Ерөнхий сайдад үүрэг болгож өгч байгаа энэ зохицуулалт нь хуваариллыг дагаж мөрдөх журмын тухай хуулинд бол бичигдэх зохимжгүй юм байнаа, тусгайлаад өмнөх практикаа харахаар Улсын Их Хурлын тогтоолын хэлбэрээр гардаг юм байнаа гэдгээр бол санал гаргаж, өргөн барьсан хуулийнх нь дагаж мөрдөх журмын тухай хуулиас хасуулж байгаа. Миний хувьд бол.

Тийм учраас өөрийнхөө гаргасан саналын хүрээнд би бол тайлбар хийхэд тийм байна. Мэдээж хэрэг тодорхой хэмжээний зардал гарч байгаа. Тэр зардалтай холбоотой тооцоо судалгааг Шүүхийн ерөнхий зөвлөлөөс гаргаж өгсөн байж байгаа. Улсын Их Хурал бол шүүхийн хэвийн ажиллах нөхцөлийг хангах үүрэгтэй байгаа. Төсөв батлах энэ чиглэлээрээ. Тийм учраас бид нар бол үүрэгтэй гэдэг үүднээсээ бол хүлээж авч байгаа.

**З.Энхболд:** -Шүүхийн ерөнхий зөвлөл хэдэн төгрөг вэ гэдгээ хариул даа.

**Н.Ганбаяр:** -Урьдчилсан тооцоогоор 30 тэрбум төгрөг гэж байгаа юм.

**З.Энхболд:** -30-аа.

**Н.Ганбаяр:** -Тийм.

**З.Энхболд:** -30 тэрбум чинь нөгөө нөөцийн хөрөнгөнөөс чинь даваад явчихна шүү дээ.

**Ч.Өнөрбаяр:** -Их Хурлын даргаа, ийм байгаа шүү дээ. Гишүүд санал гаргаад, Байнгын хороон дээр бол нөөц сангаас гаргана гэдэг заалтыг бол авахаар дэмжигдчихсэн санал хураалгаж байгаа.

**З.Энхболд:** -Нөөц хөрөнгө чинь хэд билээ дээ.

**Ч.Өнөрбаяр:** -Тэгэхээр тэр юуг бол хэрэглэхгүй байх аа. Тэр заалт чинь өөрөө байхгүй болчихож байгаа учраас.

**З.Энхболд:** -Бишээ тогтоол руу оруулахаар санал хураах гээд байна шүү дээ.

**Ч.Өнөрбаяр:** -Их Хурлын тогтоол оруулахдаа бүр анхны хууль санаачлагчийн оруулж ирсэн юм бол зүгээр холбогдох төсвийг тодотголоор тусгаад гэсэн тийм заалт явж байсан юм. Тэгээд тухайн үедээ нөгөө Засгийн газрын саналыг аваад томъёолол өөрчлөгдөөд явсан тийм байгаа.

**З.Энхболд:** -За юу ч гэсэн тогтоолоор оруул гээд санал хураачихъя. Хуулин дотор байх нь зохимжгүй учраас дараа нь тогтоолдоо хэд гэж бичих вэ тодотгол гэх юм уу, нөөц хөрөнгө гэх юм уу гэдгээ Байнгын хороо нь өөрөө шийдье. Байнгын хороон дээрээ яриарай. Санал хураая. Санал хураалт.

Оролцсон 53, зөвшөөрсөн 32, 60.4 хувийн саналаар Шүүхийн тухай багц хуулийн гаргасан санал дэмжигдэж байна.

Дараагийн санал. Байнгын хороо дэмжсэн. Эвлэрүүлэн зуучлалын тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томъёолол.

1.Төслийн 2 дугаар зүйлийн “12 дугаар зүйлийн 12.1 дэх хэсгийн “талууд” гэсний дараа “, тэдгээрийн хууль ёсны төлөөлөгч, асран хамгаалагч, харгалзан дэмжигч” гэж, “болон” гэсний дараа “эвлэрүүлэн зуучлагч,” гэж **нэмэх заалтыг** “талууд болон эрх ашиг нь хөндөгдсөн гуравдагч этгээд” гэснийг “талууд, тэдгээрийн хууль ёсны төлөөлөгч, асран хамгаалагч, харгалзан дэмжигч, эрх ашиг нь хөндөгдсөн гуравдагч этгээд болон бусад этгээд” гэж **өөрчлөх заалт болгож,** төслийн 3 дугаар зүйлд шилжүүлэх. Санал гаргасан Улсын Их Хурлын гишүүн Тэмүүжин. Санал хураах уу. Санал хураая. Санал хураалт.

Оролцсон 54, зөвшөөрсөн 35, 64.8 хувийн саналаар Эвлэрүүлэн зуучлалын тухай хуулийн нэг дэх санал дэмжигдэж байна.

2 дахь санал. Төслийн 3 дугаар зүйлийн “27 дугаар зүйлийн 27.2 дахь хэсгийн “74.5” гэснийг “74.6” гэж өөрчлөхтэй холбоотойгоор төслийн 1 дүгээр зүйлд дор дурдсан агуулгатай хэсэг нэмэх:

“27.3.Энэ хуулийн 30.2-т заасны дагуу талуудын эвлэрлийг баталж, хэргийг хэрэгсэхгүй болгосон тохиолдолд улсын тэмдэгтийн хураамжийг Иргэний хэргийг шүүхэд хянан шийдвэрлэх тухай хуулийн 74.5-д заасны дагуу шийдвэрлэнэ.” Санал гарагсан Улсын Их Хурлын гишүүн Тэмүүжин. Санал хураая. Санал хураалт.

Оролцсон 54, зөвшөөрсөн 37, 68.5 хувийн саналаар Эвлэрүүлэн зуучлах хуулийн 2 дахь санал дэмжигдэж байна.

Дараагийн санал. Шүүгчийн эрх зүйн байдлын тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй санал. Хууль зүйн байнгын хороо дэмжээгүй.

1.Төслийн 1 дүгээр зүйл буюу 35 дугаар зүйлийн 35.2 дахь хэсгийн “Давж заалдах шатны шүүхийн шийдвэр эцсийн байна.” гэснийг хасах. Санал гаргасан Улсын Их Хурлын гишүүн О.Баасанхүү.

Энүүгээр санал хураагаагүй илтгэл дээр гарсныг асуусан тиймээ Цог гишүүн. Энүүгээр санал хураая. Байнгын хороо дэмжээгүй санал байна. Дэмжээгүйг дэмжье гэдгээр санал хураалт явуулъя.

Оролцсон 54, зөвшөөрсөн 30, 55.6 хувийн саналаар Байнгын хорооны санал дэмжигдэж байна.

Санал хурааж дууслаа. Шүүхийн тухай багц хуулийг дагаж мөрдөх журмын тухай, Монгол Улсын шүүхийн тухай хуульд нэмэлт, өөрчлөлт оруулах тухай, Шүүхийн захиргааны тухай хуульд нэмэлт, өөрчлөлт оруулах тухай, Шүүгчийн эрх зүйн байдлын тухай хуульд нэмэлт, өөрчлөлт оруулах тухай, Хуульчийн эрх зүйн байдлын тухай хуульд нэмэлт, өөрчлөлт оруулах тухай, Эвлэрүүлэн зуучлалын тухай хуульд нэмэлт, өөрчлөлт оруулах тухай, Шүүхийн иргэдийн төлөөлөгчдийн эрх зүйн байдлын тухай хуульд өөрчлөлт оруулах тухай хуулийн төслүүдийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүллээ.

Есдүгээр асуудал. Ажлын хэсэгт баярлалаа.

Монгол Улсын Ерөнхийлөгчөөс өргөн мэдүүлсэн Төрийн нууцын жагсаалт батлах тухай хуульд өөрчлөлт оруулах тухай хуулийн төслийг хэлэлцэж эхэлье. Энэ юу биз дээ. Ерөнхийлөгчөөс өргөн мэдүүлээгүй шүү дээ. Засгийн газар шүү дээ. Надад яагаад тэгээд Ерөнхийлөгчөөс гэж бичиж өгсөн юм. Хуралдаан удирдах дараалал дээр буруу байна шүү дээ. Энийг хар л даа.

Засгийн газраас санаачилсан Төрийн нууцын жагсаалт батлах тухай хуульд өөрчлөлт оруулах тухай хуулийн төслийг хэлэлцэж эхэлье. Хууль санаачлагчийн илтгэлийг Монгол Улсын сайд, Засгийн газрын Хэрэг эрхлэх газрын дарга Сайханбилэг танилцуулна. Сайханбилэг гишүүнийг индэрт урьж байна.

**Ч.Сайханбилэг:** -Улсын Их Хурлын дарга, эрхэм гишүүд ээ,

Төрийн нууцын тухай хуулийн 3 дугаар зүйлийн 1-д заасны дагуу Төрийн нууцад Монгол Улсын гадаад бодлого, эдийн засаг, шинжлэх ухаан, техник технологи, батлан хамгаалах, тагнуул, сөрөг тагнуул, гүйцэтгэх ажилтай холбоотой бөгөөд тодруулбал үндэсний аюулгүй байдалд хор хохирол учруулахуйц мэдээллийг томъёолол дүрс зураг, дохио тэмдэг, техник технологийн шийдэл болон үйл ажиллагааны хэлбэрээр өөртөө агуулж байгаа мэдээ, баримт бичиг, эд зүйл, объект үйл ажиллагааг хамааруулдаг билээ.

Төрийн нууцын жагсаалт батлах тухай хуулиар төрийн нууцын жагсаалтыг нарийвчлан баталдаг бөгөөд хүчин төгөлдөр үйлчилж буй төрийн нууцын жагсаалт батлах тухай хуульд нийт 59 мэдээ баримт бичиг, эд зүйл, объект, ажиллагааг төрийн нууцад хамааруулахаар хуульчилсан. Үүнээс цаг үеийн шаардлагыг харгалзан зарим нэг баримт бичгийг төрийн нууцын жагсаалтаас гаргах шаардлагатай байна. Тухайлбал, Төрийн нууцын жагсаалт батлах тухай хуулийн 1 дүгээр зүйлийн 17-д Иргэний бүртгэл мэдээллийн улсын санг Монгол Улсын үндэсний аюулгүй байдлын хүрээнд маш нууц зэрэглэлээр байнга нууцлах хугацаатайгаар.

Мөн зүйлийн 32-т 1:100000-аас илүү нарийвчлалтай масштабын байршил зургийг нууцалсан зэрэглэлээр байнга нууцлах хугацаатайгаар тус тус төрийн нууцад хамааруулсан байна.

Гэтэл Иргэний бүртгэл мэдээллийн улсын санд иргэний төрсний, гэрлэсний, гэрлэлт цуцлуулсны, гэрэлт сэргээсний, эцэг тогтоосны, үрчилсэний, овог эцэг эхийн нэр, нэр өөрчилсөний, нас барсны, иргэний үнэмлэхийн, гадаадад зорчих эрхийн, биеийн давхцахгүй өгөгдлийн гарын хурууны хээ, иргэний байнгын оршин суугаа газрын шилжилт хөдөлгөөний Монгол Улсын харьяатаас гарсан, харьяат болсон, харьяаллаа сэргээсний бүртгэлүүд хамаардаг бөгөөд эдгээрээс биеийн давхцахгүй өгөгдлийн гарын хурууны хээ, Монгол Улсын харьяатаас гарсан, харьяат болсон, харьяалал сэргээсэнтэй холбогдохоос бусад мэдээллийг төрийн нууцаас зайлшгүй хамааруулах шаардлагагүй гэж үзэж байна.

Учир нь эдгээр мэдээлэл нь төрийн нууц биш бөгөөд Монгол Улсын гадаад бодлого, эдийн засаг, шинжлэх ухаан, техник технологийг батлан хамгаалах, тагнуул, сөрөг тагнуул, гүйцэтгэх ажилтан холбоогүй бөгөөд, төрийн холбоо бол үндэсний аюулгүй байдалд хор хохирол учруулахуйц мэдээлэл биш юмаа.

Харин эдгээр мэдээллийн эх баримт бичиг нь суурь мэдээлэл, нотлох баримтын хувьд төрийн өмчид байж, үрэгдэх, устгагдахаас бүрэн хамгаалагдсан нөхцөлд улсын онцгой объектын зэрэглэлтэй байранд хадгалагддаг байх шаардлагатай юм. Өөрөөр хэлбэл Иргэний бүртгэл мэдээллийн эх нотлох баримтыг төрөөс нууцлах биш, харин төрийн тусгай хамгаалалтад байнга байлгаж, найдвартай, бат бөх нөхцөлд хадгалах нь зүйтэй бөгөөд цаашдаа санг бүрдүүлэх, ашиглах, хадгалах журмыг Улсын бүртгэлийн ерөнхий хуулийн 12.8-д заасны дагуу Засгийн газар баталж мөрдүүлэх шаардлагатай.

Ингэснээр Улсын бүртгэлийн ерөнхий хуулийн 12.6-д заасны дагуу цаашид улсын бүртгэлийн мэдээллийн нэгдсэн сангийн нууцлал, эх нотлох баримтын хадгалалт хамгаалалтын найдвартай байдлыг хангах үүргийг Улсын бүртгэлийн асуудал эрхэлсэн төрийн захиргааны байгууллага болон түүний харьяа салбар нэгж хүлээж ажиллах юм.

Онцгой объектынх нь хувьд уг санд хадгалагдаж байгаа үндэсний Дата төвийг Засгийн газрын 2012 оны 65 дугаар тогтоолоор Төрийн тусгай хамгаалалтад байнга байх зүйлийн жагсаалтад оруулсан болно. Түүнчлэн төрийн нууцын жагсаалт батлах тухай хуулийн 1 дүгээр зүйлийн 32-т 1:100000-аас илүү нарийвчлалтай масштабын байр зүйн зургийг төрийн нууцын жагсаалтад хамаарахаар хуульчилсан нь Төрийн нууцын тухай хуулийн 5 дугаар зүйлийн 2 дахь хэсгийн 5-д улсыг батлан хамгаалахад онцгой ач холбогдол бүхий объектын байрлал, зориулалт, бэлэн байдлын зэрэглэл, хамгаалалт, тэдгээр объектын зураг төсөл, дагалдах баримт бичиг, зардлын төсөв, объект барьж байгуулахаар олгосон газар нутаг, холбогдох бусад мэдээллийг батлан хамгаалахад зориулалтаар төрийн нууцад хамааруулахаар хуульчилсантай зөрчилдөж байгаа юмаа.

Төрийн нууцын тухай хуулийн дээрх заалтад хамааралгүй хот төлөвлөлт, зам гүүр, орон сууц, ойн сан, усны нөөц болон уул уурхайн орд газруудын төлөвлөлт, ашиглалтад шаардлагатай 1:500-гаас 1:100000 мянганы нарийвчлалтай масштабын байр зүйн зургуудыг төрийн нууцын зэрэгт хамааруулах болсон нь тодорхой зорилтот хөтөлбөрийг хэрэгжүүлэх, шинээр баригдах төмөр зам болон уул уурхайн орд газруудын дагуу хот төлөвлөх, суурьшлын бүс бий болгох, авто зам, аж үйлдвэрийн цогцолбор барих, үндэсний орон зай, мэдээллийн дэд бүтэц бий болгох, бүтээн байгуулалтын ажилд 1:500-гаас 1:100000 мянга болон үүнээс илүү нарийвчлалтай байр зүйн зургуудийг ашиглах зайлшгүй нөхцөл шаардлага бий болж байгаа цаг үеийн шаардлагад нийцэхгүй байна.

Иймд дээр дурдсан үндэслэл шаардлагыг харгалзан төрийн нууцын жагсаалт батлах тухай хуульд өөрчлөлт оруулах тухай хуулийн төслийг боловсруулан танилцуулж байна. Хуулийн төсөл батлагдсанаар зайлшгүй төрийн нууцад байвал зохих баримт бичиг, объектыг зөв тодорхойлж, бусад баримт бичиг мэдээллийг нийтийн эрх ашгийн үүднээс тодорхой зориулалтын хүрээнд ашиглах, эргэлтэд оруулах, нөхцөл бүрдэх бөгөөд хууль хоорондын зөрчил хийдэл арилна гэж үзэж байна.

Улсын Их Хурлын дарга, гишүүд ээ,

Засгийн газраас өргөн барьсан Төрийн нууцын тухай хуульд өөрчлөлт оруулах хуулийн төслийг хэлэлцэн дэмжиж өгөхийг Та бүхнээс хүсье.

Анхаарал тавьсанд баярлалаа.

**З.Энхболд:** -Сайханбилэг гишүүнд баярлалаа. Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Цолмон танилцуулна. Цолмон гишүүнийг индэрт урьж байна.

**Ц.Цолмон:** -Улсын Их Хурлын дарга, эрхэм гишүүд ээ,

Монгол Улсын Засгийн газраас 2012 оны 12 дугаар сарын 26-ны өдөр Улсын Их Хуралд өргөн мэдүүлсэн Төрийн нууцын жагсаалт батлах тухай хуульд өөрчлөлт оруулах тухай хуулийн төслийн хэлэлцэх, эсэх тухай асуудлыг Аюулгүй байдал, гадаад бодлогын байнгын хорооны 2013 оны 1 дүгээр сарын 8-ны өдрийн хуралдаанаараа хэлэлцлээ.

Хуулийн төслийг хэлэлцүүлэхэд Улсын Их Хурлын гишүүн Р.Амаржаргал Төрийн нууцын жагсаалт батлах тухай хуулийн 1 дүгээр зүйлийн 17-гийн “Иргэний бүртгэл, мэдээллийн улсын сан”-д иргэдийн бүртгэл, мэдээллээс гадна 16 байгууллагын мэдээллийн сан төвлөрдөг тул нууцын зэрэглэлээс гаргах нь учир дутагдалтай мөн 1:100000-аас илүү нарийвчлалтай масштабын байр зүйн зургийг нууцын зэрэглэлээс гаргахгүйгээр энгийн зориулалтаар ашиглах зураг хэвлэн гаргаж, асуудлыг шийдвэрлэх боломжтой гэсэн санал гаргаж хуулийн төслийн хэлэлцүүлгийг хойшлуулах санал гаргасан.

Улсын Их Хурлын гишүүн З.Энхболд хуулийн төсөл хэлэлцүүлэхийг дэмжээд одоо мөрдөгдөж буй Төрийн нууцын жагсаалт батлах тухай хуульд орсон зарим мэдээ, баримт бичиг нь өнөөгийн техник, технологийн хөгжлийн үр дүнд нууц биш болсон бөгөөд эдгээрийг нууцлах нь улс орны бүтээн байгуулалт, эдийн засгийн хөгжилд саад болж байгаа, Төрийн нууцын тухай хууль, Төрийн нууцын жагсаалт батлах тухай хуулиудыг шинэчлэн өөрчлөх асуудлыг олон жил ярьж байгааг Засгийн газар анхааралдаа авч хуулийн төслүүдийг боловсруулан Улсын Их Хуралд өргөн мэдүүлэх шаардлагатай гэсэн саналтай байлаа.

Улсын Их Хурлын гишүүн Р.Гончигдорж, Ц.Цолмон нар хуулийн төслийн хэлэлцэх эсэх асуудлыг шийдвэрлэсний дараа энэ асуудлыг холбогдох байгууллагуудын албан тушаалтнуудыг байлцуулан Тусгай хяналтын дэд хорооны, шаардлагатай бол Байнгын хорооны хаалттай хуралдаанаар төрийн нууцын жагсаалтаас гаргах гэж байгаа зарим мэдээ, баримт бичгийг нухацтай нягтлан үзэх нь зүйтэй гэсэн санал гаргасан.

Төрийн нууцын жагсаалт батлах тухай хуульд өөрчлөлт оруулах тухай хуулийн төслийг Байнгын хорооны хуралдаанд оролцсон гишүүдийн олонхи Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

Хуулийн төслийг хэлэлцэх эсэх талаар Аюулгүй байдал, гадаад бодлогын байнгын хорооноос гаргасан санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**З.Энхболд:** -Цолмон гишүүнд баярлалаа. Хууль санаачлагчдын илтгэл болон Байнгын хорооны санал, дүгнэлттэй холбогдуулан асуулттай гишүүд нэрээ өгнө үү. Асуулт болоо юу. Баярсайхан гишүүнээр асуулт тасаллаа.

Ажлын хэсгийг би танилцуулаадахъя. Сайханбилэг Монгол Улсын сайд, Засгийн газрын Хэрэг эрхлэх газрын дарга, Хүрэлшагай Газрын харилцаа, барилга, геодези, зураг зүйн газрын даргын үүргийг түр орлон гүйцэтгэгч, Пүрэвдорж Улсын бүртгэлийн ерөнхий газрын даргын үүргийг түр орлон гүйцэтгэгч, Тагнуулын байгууллагаас ирэх ёстой 2 хүн ирээгүй байна.

Баярсайхан гишүүн асууя.

**Г.Баярсайхан:** -Баярлалаа. Төрийн нууцын жагсаалтыг шинэчлэх нь зүйтэй байх аа. Энэ бол одоо бас улс орны эдийн засгийн хөгжил, бусад хүчин зүйлээс шалтгаалаад шинэчлэх шаардлага байгаа гэдгийг би хувьдаа дэмжиж байгаа юм.

Гэхдээ энэ жагсаалтан дотор яг одоо бас алийг нь жагсаалтаас гаргах вэ гэдэг тодорхой жагсаалт оруулж өгөх хэрэгтэй байна л даа. Энэ ерөнхийдөө явж байна. Би одоо юу гэж ойлгосон бэ гэвэл за энэ газрын зургийг нууцын зэрэглэлтэй газрын зургийг гаргая гэж байна. Энэ бол зөв байх аа. Одоо энэ шууд Googl-ees татаад л дуртай зүйлээ олоод харчихаж байгаа ийм одоо өндөр технологийн эринд бол үүнийг гаргах нь зүйтэй байх. Иргэний бүртгэл мэдээллийн зарим мэдээллийг, зарим биш одоо ер нь хэдий хэмжээний ямар мэдээллийг гаргах гээд байгаа юм.

Одоо хүний геометрийн данный гэж байдаг. Нүдний эвэрлэг, хурууны хээ, цусны бүлэг, тэгээд бусад тухайн хүнтэй холбоотой мэдээлэл бол хувь хүний нууц байх нь зайлшгүй байх ёстой. Гэхдээ эдгээр мэдээллүүдийг одоо гаргана гэдэг чинь хэр зэрэг оновчтой шийд юм бэ. Бусад энэ төрийн харьяалагдах байгууллагууд, тагнуул, мөн одоо өөр ямар байгууллагууд байдаг юм. Саналыг хэр зэрэг авсан юм байгаа юм гэдгийг асуумаар байна.

Ер нь бол бусад мэдээллийг бол хүн, улс төрч хүн өглөг, авлага, өр зээлтэй байх юм бол зүгээр одоо тэр нь дэлхий нийтэд ил гараад ирэх юм бол наад зах нь эдийн засгийн байдлаар урхинд оруулаад л, хүнийг бас элсүүлж болно шүү дээ. Тэгэхээр ийм ийм зүйлүүд дээр бас анхаарах хэрэгтэй. Яахав шинэчлэхийн хувьд бол зүйтэй байх. Харин энэ дотроо бол тодорхой мэдээлэл өгөөч ээ гэдгийг би хүсмээр байна. Баярлалаа.

**З.Энхболд:** -Хууль санаачлагчийг төлөөлж Сайханбилэг гишүүн хариулна.

**Ч.Сайханбилэг:** -Баярсайхан гишүүний асуултанд хариулъя. Төрийн нууцын жагсаалт батлах тухай гээд Монгол Улсын хууль өөрөө ийм ер нь бараг ганцаараа хүснэгттэй хууль. Яг энэ дотор бол 59 төрлийн эд зүйл, ямарваа нэг асуудлыг улсын нууц гээд заачихсан байдаг. Энэ дотроос 17-д нь байгаа манай иргэний бүртгэл мэдээллийн сан, 32-т нь байгаа 1:100000-аас илүү нарийвчлалтай масштабын байр зүйн зураг гэдэг энэ хоёр заалтыг нь бол өөрчлөн найруулж байгаа юм. Тэгээд энэний дагуу бол асуудлууд маань шийдэгдээд явна.

Энэний иргэний бүртгэл мэдээлэлтэй холбогдолтой асуулт нь болохоор зэрэг яг Баярсайхан гишүүний асуудаг тэр биеийн давхцахгүй өгөгдөл гарын хурууны хээ, тэр нүдний цөцгий энэ тэр гэсэн энэ бүх давхцахгүй өгөгдлийн энэ мэдээллүүд нь бол улсын нууц бол хэвээрээ үлдэнэ.

Дээрээс нь бол бас Монгол Улсын харьяатаас гарсан харьяат бусын, харьяалал сэргээсний бүртгэлүүд нь бас улсын нууцад хэвээрээ үлдэж байгаа. Бусад мэдээллүүд нь одоо улсын нууцтай холбоогүй энэ мэдээллүүд нь бол улсынхаа нууцаас гарч байгаа.

Гэхдээ улсын нууцаас гарч байна гэдгийн үндсэн дээр бол зүгээр Баярсайхан гэдэг хувь хүн, Сайханбилэг гэдэг хувь хүний мэдээллийг шууд олоод үзчихнэ гэсэн үг биш. Энэ бол төрийн байгууллагууд төрөөс бизнес рүү, төрөөс иргэдэд үзүүлж байгаа үйлчлэлийнхээ хүрээнд яг энэ цэрэгжсэн хамгаалалттай тэр газраасаа, тэр бүртгэлээсээ тухайн төрийн байгууллагууд нь авч үйлчилгээгээ үзүүлнэ. Бусад мэдээлэл нь бас яг энэ хамгаалалттай газраа бол байж байхаар ингэж зохицуулалт нь бол хийгдэж байгаа юмаа гэсэн ийм хариултыг өгье.

**З.Энхболд:** -Асуулт асууж дууслаа. Байнгын хорооны санал, дүгнэлттэй холбогдуулан үг хэлэх гишүүн байна уу? Баасанхүү гишүүнээр үг тасаллаа. Батзандан гишүүн үг хэлнэ.

**Ж.Батзандан:** -Тэгэхээр Засгийн газраас төрийн нууцтай холбоотойгоор хуулийн төсөл санаачилж оруулж ирж байгаа юм байнаа. Тэгэхээр ер нь бол онолын хувьд амьдрал дээр төр хэдий чинээ дарангуйллын системтэй байна, төдий чинээ их нуух юмтай байдаг гэж үг байдаг. Хэдий чинээ төр өөрөө ардчилсан, нээлттэй, иргэний нийгмийнхээ чиглэл рүү явна төдий чинээ нууцын жагсаалт нь багасдаг гэсэн нэг ийм асуудал байдаг.

Тэгэхээр манай төр өнөөдөр нэг 50 гаруй юмыг нууж байгаа юм байна иргэдээсээ нууцын жагсаалтандаа. Тэгэхээр төрөөс нуудаг хаадаг юм аль болох багасах чиглэлд ер нь реформыг хийх ёстой гэж би харж байгаа. Ялангуяа коммунизмаас ардчилсан нийгэмд шилжсэн улс орнууд архивыг иргэд, олон түмэнд нээлттэй болгосон. Тухайн үед иргэд, олон түмнийг тагнан туршдаг байсан мэдээлэгчдийн нэрсийг ил тод болгосон. Ийм түүх жишгүүд байгаа.

Ер нь одоо тэр нуудаг хаадаг, төрийн нууцын жагсаалтыг аль болох багасгах чиглэлд шинэчлэлийн Засгийн газар дээр дорвитой реформ хийгээч ээ гэдэг саналыг би дэвшүүлмээр байгаа юм. Монголын төр нуудаг хаадаг биш бодитой мэдээллүүдийг иргэд олон түмэнд ил тод зарладаг.

Ялангуяа тэр улс төрийн гэмт хэрэгтэй холбоотой мэдээллүүдийг Төмөр-Очирын хэрэг дээр цугласан материалуудыг, улс төрийн гэмт хэрэгтэй холбоотой томоохон хэргүүдийг өнөөдрийг болтол иргэд олон түмнээсээ нууж ирсээн. Тэр Зоригийн хэрэгтэй холбоотой асуудлуудыг ч тэр. Одоо задлах цаг нь болсон. Ил тод хэлэх цаг нь болсон.

Иргэдээ мөрдөн шалгадаг, улс төрийн хэлмэгдүүлэлт хийдэг байсан мэдээлэгч нарын нэрсийн жагсаалтыг ч гэсэн ил тодод гаргах цаг нь болсон гэдгийг би хэлмээр байна. Шинэчлэлийн Засгийн газар энэ чиглэлд томоохон шинэчлэл хий тийм.

**З.Энхболд:** -Батзандан гишүүнийх үг байлаа тиймээ. Асуулт байгаагүй санал байсан. Баасанхүү гишүүн.

**О.Баасанхүү:** -Би нэг санал хэлье. Энэ нууцын одоо жагсаалтыг шинэчилж байгаа нь бол зөв юмаа. 21 дүгээр зуунд орж байгаа бид нарын хувьд өнөөдөр одоо GPR, GP системийг оруулах, дээрээс нь байшин саваа хаана байгааг хайж олоход өнөөдөр түвэгтэй болчихсон байна шүү дээ. Өч төчнөөн л барилга баригдаж байна.

Гэтэл дэлхийн жишигт бол тийм байдаггүй. Зүгээр Японы номын санд хэрвээ ороод үзэх юм бол Америкийн тэр нөгөө яриад байгаа айхтар айхтар нууц юмнууд чинь мөнгө төлөөд л авчихаж болдог байхгүй юу. Хэдхэн нөгөө 3, 4, 30, 40 доллар төлдөг ч юм уу тэгж аваад л. Яагаад вэ гэвэл нөхдүүд 2 жил болгон юмаа шинэчилдэг юм.

Тэрэн шиг өнөөдөр манайх нууцаа юугаа ингээд шинэчилсэн ч гэлээ гэсэн байнга одоо тэр мэдээллийнхээ асуудлаа шинэчилж байгаарай гэж хэлэх гээд байна. Өөрөөр хэлэх юм бол нэг юман дээрээ ингээд 20 жил суучихдаг, нөгөө дэлгэсэн юм нь тэр чигээрээ дэлгэсэн чигээрээ сууж байдаг тийм биш. Өөрөөр хэлэх юм бол нэгэнт мэдээлэл олон түмэнд өгч байгаа бол дараа дараагийн мэдээлэл нь байнга шинэ яваад, хуучин мэдээлэл нь бол хуучирч үлддэгээр л хиймээр байна.

Тэгэх юм бол өнөөдөр дэлхийн жишигтэй нийцээд явах болов уу л гэж бодож байна. Ийм л саналтай байна.

**З.Энхболд:** -Гишүүд үг хэлж дууслаа. Үг байсан. Асуулт ганц Баярсайхан гишүүн асуугаад дууссан юм байна. Одоо хэлэлцэх эсэх асуудлаар санал хураана.

Байнгын хорооны саналаар Төрийн нууцын жагсаалт батлах тухай хуульд өөрчлөлт оруулах тухай хуулийн төслийг хэлэлцэх нь зүйтэй гэж санал гаргасан байна. Байнгын хорооны энэ саналыг дэмжье гэдгээр санал хураая. Санал хураалт.

Дэмжигдсэнгүй шүү дээ. Тэмүүжин гишүүн суудалдаа суу л даа. Саналаа өгөөгүй. Нэг саналаар уналаа шүү дээ. Би санал хураалаа гэж хэлсэн шүү дээ. Тэмүүжин сайд суудалдаа суугаагүй байсан учраас Засгийн газрын санал чинь унаж байна шүү дээ. Тэмүүжинг дуудаж яриа өдсөн Энхбаяр гишүүн, Отгонбаяр гишүүн. За за дахиж өргөн барихаас.

Санал хураалтад 57 гишүүн оролцож, зөвшөөрсөн 28, 49.1 хувийн саналаар хэлэлцэх эсэх дэмжигдсэнгүй.

Сая Дэгийн тухай хуульд өөрчлөгдсөн шүү дээ. Яг ийм тохиолдолд буцаах тухай санал хураахгүйгээр шууд автоматаар буцдаг болсон юм байна. Тэгээд хууль санаачлагчид нь буцлаа.

Өнөөдөр чуулганы хэлэлцэх асуудал ингээд дуусч байна. Гишүүдэд баярлалаа. Маргааш 10.00-аас чуулгантай.

***Хуралдаан 17 цаг 11 минутад өндөрлөв.***

***Соронзон хальснаас буулгасан:***

Хуралдааны тэмдэглэл хөтлөгч Д.Энэбиш